Meehaku dheke Rulhi ayas gaumu Halaaku Kohgen Nuvaane- shareef\nމީހަކުދެކެ ރުޅިއަޔަސް ޤައުމު ހަލާކުކޮށްގެން ނުވާނެ ...\nވެމްކޯގެ ބިލްތަކަށް ހައިއެނާޖީ އަދި ފިނި ...\nމީހަކުދެކެ ރުޅިއަޔަސް ޤައުމު ހަލާކުކޮށްގެން ނުވާނެ – މެމްބަރު ޝަރީފު\nby vomadmin March 1, 2018\nމީހަކުދެކެ ކިތަންމެ ރުޅިއަޔަސް ޤައުމު ހަލާކުކޮށްގެން ނުވާނެކަމަށް ރައްޔިތުންގެ މަޖިލީހުގެ މަރަދޫ ދާއިރާގެ މެމްބަރު އިބްރާހިމް ޝަރީފު (މަވޯޓާ) ވިދާޅުވެއްޖެއެވެ.\nއުތުރު ކޮރެއާގެ ތެޔޮ ޓޭންކަރަކާއި ރާއްޖޭގެ ތެޔޮ ޓޭންކަރަކުން ކަނޑުމަތީގައި މަނާ މުއާމަލާތްތަކެއް ކުރަނިކޮށް ފެނިއްޖެ ކަމަށް ޖަޕާންގެ ފޮރިން މިނިސްޓްރީން ބުނެފައިވާ މައްސަލައިގައި އެބޯޓަކީ ޓްރާންސްޕޯޓް އޮތޯރިޓީގައި އެއްވެސް ތާރީޚެއްގައި ރަޖިސްޓްރީކޮށްފައިވާ ބޯޓެއް ނޫންކަމަށް ބުނެ ސަރުކާރުން ދައްކަމުންދާ ވާހަކައަށް ތާޢީދުކޮށް ޝަރީފު ކޮށްފައިވާ ޓުވީޓެއްގައި ބުނެފައިވަނީ ޤައުމުގެ ދިދަ ޖަހައިގެން ކޮންމެ ބަޔަކަށްވެސް ވަގަށް އުޅެވިދާނެކަމަށެވެ. އަދި ވަގު ވިޔަފާރި ކުރަން އުޅޭކަން އެނގިހުރެ އެބޯޓު ޖަޕާނު ސަރުކާރުން ނުހުއްޓުވީ ކީއްވެތޯ ޝަރީފު ވަނީ ސުވާލު އުފައްދަވާފައެވެ.\nމިކަމަށް ރައްދުދެއްވާ އިނގިރޭސިވިލާތުގައި ކުރިން ހުންނެވި ދިވެހި ސަފީރު ޑރ.ފަރަހަނާޒް ފައިސަލް ކުރެއްވި ޓުވީޓަކަށް ރައްދު ދެއްވަމުން ޝަރީފު އިތުރަށް ވިދާޅުވީ މީހަކު ދެކެ ކިތަންމެ ރުޅިއަޔަސް ޤައުމު ހަލާލުކޮށްގެން ނުވާނެކަމަށެވެ.\nޝަރީފުގެ މިވާހަކަތަކާ ގުޅިގެން އޭނާ މިހާރު ހުންނެވި އެމްޑީޕީ ދޫކޮށް ޕީޕީއެމްއާ ގުޅުމުގެ ވިސްނުންފުޅެއް ހުންނެވީތޯ މީޑިއާގައި ސުވާލު އުފެއްދުމުން ޝަރީފު ވިދާޅުވީ ޕާޓީ ބަދަލުކުރުމުގެ ވިސްނުންފުޅެއް ނުގެންގުޅޭކަމަށެވެ. އަދި ކަމެއްގެ ރަނގަޅު ގޮތާއިމެދު އަމިއްލަ ޚިޔާލު ފާޅުކުރުމަކީ ޕާޓީ ބަދަލުކުރަން އުޅޭކަމުގެ އިޝާރާތެއް ނޫންކަމަށްވެސް ޝަރީފު ވިދާޅުވިއެވެ.\nއިދިކޮޅު ފަރާތްތަކާއެކު މަސައްކަތްކުރަމުންދާ އިސް ގިނަ ފަރާތްތަކެއް މިފަދަ މައްސަލަތަކުގައި ޚިޔާލު ތަފާތުވާކަން ފާހަގަކޮށްލެވެއެވެ. އެގޮތުން ސަރުކާރުން ޤައުމީ މަޞްލަޙަތު އިސްކޮށް ކުރާ ކަންކަމުގައި އެއްބާރުލުން ދިނުމަށް އެމްޑީޕީގެ ލީޑަރޝިޕްގައި ހިމެނޭ ގިނަ ފަރާތްތަކެއްވެސް ގޮވާލައްވަމުން އާދެއެވެ.\nއުތުރު ކޮރެއާއިން ފެނުނު ބޯޓާ ގުޅިގެންވެސް އިދިކޮޅު ފަރާތްތަކުން ވަނީ ޙަޤީޤަތް އޮޅުވާލަން މަސައްކަތްކޮށްފައެވެ. ހަމައެއާއެކު އެފަދަ ވިޔަފާރިއެއް ކުރައްވާ ތިމަރަފުށީ ދާއިރާގެ ކުރީގެ މެމްބަރު މުސްތަފާއަށްވެސް މިމައްސަލައިގައި އިނގިލި ދިއްކުރަމުން އަންނައިރު ބައެއް ފަރާތްތަކުން ވިދާޅުވަނީ އެބޯޓަކީ މުސްތަފާގެ ބޯޓަކަށް ވެދާނެކަމަށެވެ.\nފޭދޫ އެކްސިޑެންޓުގައި އަނިޔާވި މީހާ މާލެ ފޮނުވާލަނީ\nއައްޑޫ ފިޝަރީޒް ކޮމްޕްލެކްސް އެހެންތަނަކަށް ބަދަލުކުރުމުގެ ވިސްނުމެއް ނުގެންގެޅޭމަކަށް ފިޝަރިޒް މިނިސްޓަރ ޒަހާ ވަޙީދު ވިދާޅުވެއްޖެއެވެ. ޒަހާ ވަހީދު ...\nvomadmin January 26, 2019\nގއ. ހަގެވިއްލާ ކައިރިން ބޯޓެއް ފަރަށް އަރައިފި\nގއ.ހަގެވިއްލާ ކިޔާ ފަޅުރަށެއް ކައިރީ އޮންނަ ފަރަކަށް ބޯޓެއް އަރައިގެން އެމް.އެން.ޑީ.އެފްގެ ސަދަރން އޭރިއާ ކޯސްޓް ގާޑް ސްކޮޑުން ...


ގާނޫނަށް ގެނައި އިސްލާހާއެކު ބައެއް ވިޔަފާރި ހުއްދަތައް ނަގަން ނުޖެހޭގޮތަށް އަމަލުކުރަން ފަށައިފި – Mikal News\nގާނޫނަށް މިގެނެވުނު ބަދަލާއެކު ވިޔަފާރި ކުރާ ފަރާތްތަކަށް ލުއިކަމެއް ލިބިގެންދަނެ.\nވިޔަފާރި ރަޖިސްޓްރީ ކުރުމުގެ ގާނޫނަށް ގެނައި އިސްލާހަށް މި ޖެނުއަރީ މަހު4އިން ފެށިގެން އަމަލުކުރަން ފެށުމާއި ގުޅިގެން ކުރިން ހުއްދަ ނަމަމުން އައި ބައެއް ކަންތައްތައްތަކަށް ހުއްދަ ނަގަން ނުޖެހޭގޮތަށް އަމަލުކުރަން ފަށައިފިއެވެ.\nމިކަމާއި ގުޅިގެން ފުވައްމުލައް ސިޓީ ކައުންސިލުން ހާމަކޮށްފައިވާ ގޮތުގައި ކުރިން އެކައުންސިލް މެދުވެރިކޮށް ދޫކުރަމުން އައި ބައެއް ހުއްދަތައް އިކޮނޮމިކް މިނިނސްޓރީން ދޫކުރުން ހުއްޓާލުމާއި ގުޅިގެން އެކައުންސިލުން ވެސް އެހުއްދަތައް ދޫކރުުން ވަނީ ހުއްޓާލާފައެވެ. އެގޮތުން މިހާރު ދޫކުރުން ހުއްޓާލާފައިވާ ހުއްދަތަކަކީ:\nއިމްޕޯރޓް މުދަލުގެ ވިޔަފާރި ކުރުމުގެ ހުއްދަ\nސައި ހޮޓާ ހިންގުމުގެ ހުއްދަ\nރެސްޓޯރަންންޓް ހިންގުމުގެ ހުއްދަ އަދި\nކެންޓީން ހިންގުމުގެ ހުއްދަ ކަމަށް އާއްމުކޮށްފައިވާ އިއުލާނުގައި ވެއެވެ.\nމިއާއެކު އެހުއްދަތަކަށް ކުރިން ބަލައިގަންނަމުން އައި މަހު ފީ ބަލައިގަތުން ވެސް ވަނީ ހުއްޓާލާފައެވެ.\nމިއިން ވިޔަފާރިއެއް ކުރަން ބޭނުންވާ ފަރާތްތަކުން ވިޔަފާރި ރަޖިސްޓރީ ކުރުމުގެ ގާނޫނު (ގާނޫނު ނަމްބަރު 18/2014) ގައި ބުނާ އަމިއްލަ ފަރުދުންގެ ވިޔަފާރިއެއް، ކުންފުންޏެއް، ޕާރޓްނާރޝިޕެއް، ނުވަތަ ކޯޕަރޓިވް ސޮސައިޓީއެއް ރަޖިސްޓރީކޮށްގެން ވިޔަފާރި ކުރިޔަށް ގެންދެވޭނެ ކަމަށް ވެއެވެ. އަދި އެކަމާއި ގުޅިގެން އިކޮނޮމިކް މިނިސްޓްރީން އިތުރު ހުއްދައެއް ނަގާކަށް ނުޖެހޭނެއެވެ.\nނަމަވެސް ކަމާއި ގުޅުންހުރި އެހެން ދާއިރާތަކުން ނަގަން ޖެހޭ ހުއްދަތައް ނަގަން ޖެހޭނެއެވެ. އެގޮތުން ކާބޯތަކެތި ވިއްކާތަންތަނުގެ ސާފުތާހިރުކަން ބަލާފައި ދޭ ހުއްދަފަދަ ހުއްދަތައް އަދިވެސް ނަގަން ޖެހޭނެެއެވެ.\nކޮވިޑް-19 ކޮންޓްރޯލް ކުރުމަށް ފުވައްމުލައް ސިޓީގައި ކޮންމެހެން އެހެން ސިޓީތަކުގައި އަޅާ ފިޔަވަޅުތައް އަޅާކަށް ނުޖެހޭ – އަބްދުﷲ ނާސިރު


މަންމައާއި ކުޑަދަރިފުޅު – 10 ވަނަ ހަފުތާ — Ihavandhoo.com\n6 ޖެނުއަރީ 20140މުހައްމަދު އިމްރާން\nދަރިފުޅުގެ ހިތުގެ ވިންދު އަޑު އަހާލުމަށްޓަކައި ބޭނުންކުރެވޭ ހާއްސަ ޑިވައިސްއެއް.\nމިހާރު ދަރިފުޅުގެ ބޮޑުމިން އިންޗިއަކަށް ނުވަތަ ދޮޅުއިންޗިއާ ގާތްކުރާނެއެވެ. ދަރިފުޅުގެ އެންމެ މުހިއްމުގުނަންނަތައް މިހާރުވާނީ އުފެދިފައެވެ. ނަމަވެސް، ފުރިހަމައެއްނުވާނެއެވެ. ދެން އޮންނާނީ ހަލުއިކަމާއެކުގައި މިބާތައް ފުރިހަމަވަމުންދިއުމުގެ ބައެވެ. ކިޑުނީއާއި، ގޮހުރާއި، ސިކުނޑީގެ އިތުރުން ޗިސްމޭގެ މަސައްކަތް ކުރަންފަށާނެއެވެ. ނަމަވެސް، މިގުނަންތައްވެސްދާނީ އޭގެ އުފެދުން ފުރިހަމަވަމުންނެވެ.\nކުޑަދަރިފުޅުގެ، ހުޅުތަށް މިހާރު ލެނބޭނެއެވެ. ދަރިފުޅުގެ ތުނިތުނި ހަންގަނޑުގެތެރެއިން ދަރިފުޅުގެ މާބަދަ ފެންނާނެއެވެ. މިދުވަސްވަރުގައި މާބަދައާއި ގުޅިފައިވާ ބައެއްނާރުތައް އުފެދެންފަށަނެއެވެ. އަދި ބައެއް ކަށިތައްވެސް މެއެވެ. ދަރިފުޅުގެ ހަށިގަނޑުގެ ދެބައިކުޅައެއްބަޔަކީ އޭނާގެ ބޮލެވެ.\nދެން އެންމެ އަވަހަށް ޑޮކްޓަރަށް ދައްކަވަން ދުރުވާއިރެއްގައި ތިބާ ބޭނުންވާނެ ކަމަކަށް އޮންނާނީ، ތިބާގެ ހަށިގަނޑުގެ ތެރޭގައިވާ ދަރިފުޅުގެ އަޑު އަހާލުމެވެ. މިހާރު ތިބާގެ ބަނޑުގައިވާ ދަރިފުޅުގެ އަޑު އަހާލެވިދާނެއެވެ. މިކަމައްޓަކައި، މިކަމަށް ޙާއްސަކޮށްފައިވާ ޑިވައިސްއެއް (Doppler stethoscope) ބޭނުންކުރާނެއެވެ. ފުރަތަމަ ފަހަރަށް ތިބާގެ ދަރިފުޅުގެ ހިތުގެ ވިންދުގެ އަޑު އިވުމަކީ، ހީވެސް ނުކުރާފަދަ އިހުސާސްތަކެއް ހިތުގައި ހިނގާގަންނާނޭ ކަމެކެވެ.\nމާބަނޑުދުވަސްވަރުލާން ހާއްސަކުރެވިފައިވާ ހެދުންތައް ފަހާ ތައްޔާރުވާން ފަށާށެވެ. ދުވަސްކޮޅެއްފަހުން، އާއްމުކޮށް ލާންގެންގުޅޭ ހެދުންތައް ލުމަކީ އުނދަގޫ ކަމަކަށް ވެދާނެއެވެ. މާބޮޑަށް ހޫނުގަދަވެދާނޭފަދަ ފޮއްޗެއް ބޭނުންނުކުރާށެވެ.\nކުރިއެކޭވެސް އެއްގޮތަށް ހިނގާލުންފަދަ އާދައިގެ ކަސްރަތުތައް ކުރުން ކުރިއަށް ގެންދާށެވެ. މިއީ، ނުވަމަހާ ޖެހެންދެންވެސް ކުރިއަށް ގެންދިޔުން މުޙިއްމު ކަސްރަތެކެވެ. ހަށިގަނޑަށް އިހުސާސްކުރެވެމުންދާ ކުދިތަދުތަކާއި، މަސްގުޅަކެއުންފަދަ ކަންތައްތަކާއި، އަކުނިވަޔަށް ދެމުންފަދަ ކަންތައްތަކުން ދުރުކޮށްދޭނެއެވެ. އެންމެ މުހިއްމު ކަމަކީ، ވިހެއުމަށްޓަކައި ތިބާގެ ހަށިގަނޑު ނޭނގިނަމަވެސް ތައްޔާރުވުމެވެ. އަދި ހަމައެހެންމެ، ވިހެއުމަށްފަހު ކުރީގެ ހާލަތައް ތިބާގެ ހަށިގަނޑު ރުޖޫއަވުމަށްޓަކައިވެސް، މިގޮތަށް ކޮށްލެވޭ ކުދިކުދި ކަސްރަތުތައް އެހީތެރިވެދޭނެއެވެ.


R.innamaadhoo Futsal dhanduge masakkaiy nimmalaifi - Vaguthu\nރ. އިންނަމާދޫ ފުޓްސަލް ދަނޑުގެ މަސައްކަތް ނިންމާލައިފި\nރ. އިންނަމާދޫ ފުޓްސަލް ދަނޑުގެ މަސައްކަތް ނިންމާލައިފިއެވެ.\nމި ދަނޑުގެ މަސައްކަތް ކުރުމަށް މިނިސްޓްރީއިން ހަވާލުކޮށްފައިވަނީ ކޯޕައިންސް އިންވެސްޓްމަންޓްްސްއާއެވެ. އެ ކުންފުންޏާއި މި މަސައްކަތް ހަވާލުކުރެވުނީ މިދިޔަ އަހަރުގެ އޮކްޓޯބަރު މަހުގެ 17 ވަނަ ދުވަހުއެވެ.\nމި މަސައްކަތަށް ގާތްގަނޑަކަށް 1.387 މިލިއަން ރުފިޔާ ހަރަދުވެފައިވެއެވެ. މިކަން ހާމަކުރައްވަމުން މިނިސްޓަރ އަހްމަދު މަހްލޫފް ކުރެއްވި ޓްވީޓެއްގައި ވިދާޅުވީ ބައެއް ސަބަބުތަކާއި ގުޅިގެން މަސައްކަތް ލަސްވިނަމަވެސް މިހާރު އެމަސައްކަތް ނިންމާލެވިފައިވާ ކަމަށެވެ.\nR. Innamaadhoo's Futsal ground has been completed even though it took more time than we expected due to different reasons. Apologies for the delays. Thank Youth, Island Council and MP @HassantayMDP for their support in completing the project. pic.twitter.com/6afgyxoXf2\n— Ahmed Mahloof (@AhmedMahloof) October 7, 2020\nއަދި މިނިސްޓަރ ވަނީ މި މަސައްކަތް ކުރުމަށް އެރަށުގެ ޒުވާނުންނާއި ކައުންސިލް އަދި އެރަށް ނިސްބަތްވާ އިނގުރައިދޫ ދާއިރާގެ މެމްބަރު ހަސަން އަހްމަދު ވެދެއްވި އެހީތެރިކަމަށް ޝުކުރު އަދާކުރައްވާފައެވެ.\nރާއްޖޭގެ އެކި ކަންކޮޅުތަކުގައި ފުޓްސަލް ދަނޑުތައް އެޅުމުގެ މަސައްކަތުގެ ދަށުން މިހާރުވެސް ގިނަ ދަނޑުތަކެއްގެ މަސައްކަތް ދަނީ ކުރިޔަށެވެ. އަދި މިއަހަރުގެ މިހާތަނަށް ގިނަ ދަނޑުތަކެއްގެ މަސައްކަތް ނިންމާފައިވާކަން ފާހަގަކޮށްލެވެއެވެ.


Yameen maraali massalaagai ithuru meehaku hayyarukoffi | Mihaaru\nޔާމީން ރަޝީދު: އޭނާ މަރާލި މައްސަލައިގެ ތުހުމަތަށް މިހާތަނަށް ވަނީ ދެ މީހަކު ހައްޔަރުކޮށްފައި.\n03 މެއި 2017 - 11:41 25 comments\nމިދިޔަ މަހުގެ 22 ވަނަ ދުވަހުގެ ތޫނު އެއްޗަކުން ހަމަލަދީ ޔާމީން ރަޝީދު މަރާލި މައްސަލައިގެ ތުހުމަތަށް އިތުރު މީހަކު އިއްޔެ ހައްޔަރުކޮށްފި އެވެ.\n"މިހާރު" އަށް އެނގިފައިވާ ގޮތުގައި މި މައްސަލާގައި ހައްޔަރުކުރީ ސަރުކާރުގެ ކުންފުންޏެއްގައި މަސައްކަތް ކުރާ މީހެކެވެ.\nސޯޝަލް މީޑިއާ އެކްޓިވިސްޓް އަދި ބްލޮގާ ޔާމީން، 29، މަރާލިކަމުގެ ތުހުމަތުގައި މިދިޔަ ހޯމަދުވަހު ވެސް ވަނީ އެހެން މީހަކު ހައްޔަރުކޮށްފަ އެވެ. އެއީ މި މައްސަލާގައި ހައްޔަރުކުރި ފުރަތަމަ މީހާ އެވެ.\nޔާމީން ދިރިއުޅުނު މ. ސުޕެޓިއުލާގެއާ ކައިރި އެހެން ގެއްގައި އުޅުނު އުމުރުން 18 އަހަރުގެ އެ މީހާ އަކީ ޔާމީން މަރާލި ރޭގައި ފާރަލައި ޔާމީންގެ ހަރަކާތްތައް ބަލަން އުޅުނު މީހެއް ކަމަށް ވެ އެވެ.\nސ. ފޭދޫ އަށް އުފަން ޔާމީން މަރާލި މައްސަލާގައި އެންމެ ފަހުން ހައްޔަރުކުރި މީހާގެ ވެސް އިތުރު މައުލޫމާތެއް އަދި ނުލިބެ އެވެ.\nޔާމީންގެ ހަށިގަނޑުގެ އެކި ތަންތަނަށް ތޫނު ހަތިޔާރުން ހަމަލާދީ މަރާލާފައި އޮތީ މާފަންނު ބިސްބުރު ކައިރީގައި ހުންނަ އޭނާ ދިރިއުޅޭ ގޭގެ ތިރީބުރީގައި ސިޑި އާއި ލިފްޓު ކައިރީގަ އެވެ. އޭނާގެ ހަށިގަނޑުގެ 32 އަށް ވުރެ ގިނަ ތަނަށް ވަޅި ހަރާފައިވެ އެވެ.\nޔާމީން މަރާލުމާ ގުޅިގެން ފުލުހުން މިހާތަނަށް ބޭއްވި ހަމައެކަނި ޕްރެސް ބްރީފިންގައި އެސިސްޓެންޓް ކޮމިޝަނަ އޮފް ޕޮލިސް އަބްދުﷲ ނަވާޒް ވިދާޅުވެފައި ވަނީ އެކަމުގައި ބައިވެރިވި މީހުން ދެނެގަނެވިފައިވާ ކަމަށެވެ. އެކަމަކު އެއީ ކޮން ބައެެއްކަން ނޭނގޭ ކަމަށް ޔާމީންގެ އާއިލާގެ މީހުންގެ ގާތު ފުލުހުން ބުނެފައިވާ ކަމަށް އެ އާއިލާ އިން ވަނީ ބުނެފަ އެވެ.\nނޫސްވެރިންނަށް ސުވާލުކުރުން ބަންދުކޮށްގެން ބޭއްވި ޕްރެސް ބްރީފިންގައި ވަނީ ޔާމީން ދިރިއުޅުނު ގޭގެ ތެރެއަށް ވަތް ދެ މީހަކު ފެންނަ ސީސީޓީވީ ފުޓޭޖެއް ވެސް ދައްކައިފަ އެވެ. އަދި އެ ރޭ އެ ގޭގެ ބޭރުން ސައިކަލްތަކަށް ބަޔަކު އަރާ މަންޒަރު ވެސް އެއް ފުޓޭޖުން ފެނެ އެވެ.\nއިތުރު ލިޔުންތައް ކުށްކުރުން ޕޮލިސް މީހުން މެރުން ޔާމީން ރަޝީދު މަރާލުން


އިނގިރޭސިވިލާތުގެ ބައެއް ސަރަޙައްދުތަކުގައި ރައްކާތެރިކަމުގެ ފިޔަވަޅުތައް ހަރުކަށިކޮށްފި އިނގިރޭސިވިލާތުގެ ބައެއް ސަރަޙައްދުތަކުގައި ރައްކާތެރިކަމުގެ ފިޔަވަޅުތައް ހަރުކަށިކޮށްފި\nއިނގިރޭސިވިލާތުގެ ބައެއް ސަރަޙައްދުތަކުގައި ރައްކާތެރިކަމުގެ ފިޔަވަޅުތައް ހަރުކަށިކޮށްފި\nއިނގިރޭސިވިލާތުގެ މެންޗެސްޓަރ - ފޮޓޯ: ރޮއިޓަރސް\nއިނގިރޭސިވިލާތުގެ ބައެއް ސަރަޙައްދުތަކުގައި ކޯވިޑް-19ން ރައްކާތެރިވުމަށް އަޅާފައިވާ ފިޔަވަޅުތައް އިތުރަށް ހަރުކަށިކޮށްފިއެވެ. އެގޮތުން ފިޔަވަޅުތައް އަލުން ހަރުކަށިކޮށްފައިވާ ސަރަޙައްދުތަކުގެ ތެރޭގައި ގުރޭޓަރ މެންޗެސްޓަރއާއި އީސްޓު ލެންކެންޝަޔަރއާއި ވެސްޓު ޔޯކުޝަޔަރގެ ބައެއް ސަރަޙައްދުތައް ހިމެނެއެވެ.\nމީގެ ކުރިން ކޯވިޑް-19 ފެތުރޭ މިންވަރު އިތުރުވުމުގެ ސަބަބުން ޖޫން މަހުގެ ތެރޭގައި ލެސްޓަރވަނީ ފުރަބަންދުކޮށްފައެވެ. ނަމަވެސް އެ ސިޓީގައި ތަންފީޒުކުރި ފުރަބަންދުގެ އުޞޫލުތަކަށް ލުއިތަކެއް ދޭންވަނީ ފަށައިފައެވެ.\nއިނގިރޭސިވިލާތުގެ ޞިއްޙަތާބެހޭ ވަޒީރު މެޓު ހެންކޮކު ވިދާޅުވާގޮތުގައި ދެވަނަ ފަހަރަށް ބަލި ފެތިރޭ މިންވަރު އިތުރުވެފައިވަނީ ފުރަބަނދުގެ އުޞޫލުތައް ލުއިކުރުމުން ގިނަ ޢަދަދެއްގެ މީހުން ތިމާގެ މީހުންނާއި ރައްޓެހިންގެ ގޭގެއަށް ޒިޔާރަތްކުރަން ފެށުމުންނެވެ. އެހެންކަމުން، އެ ސަރަޙައްދުތަކުގެ ގޭގޭގައި އެއްވެސް ބައްދަލުވުމެއް ނުވަތަ ހަފުލާއެއް ނުބޭނެކަމަށް އޭނާ ވިދާޅުވިއެވެ.\nނޯތު ޔޯކުޝަޔަރއަށް ކުރެއްވި ޒިޔާރަތެއްގައި ނޫސްވެރިންނާ ވާހަކަދައްކަވަމުން އިނގިރޭސިވިލާތުގެ ބޮޑުވަޒީރު ބޮރިސް ޖޮންސަން ވިދާޅުވީ އެ ޤައުމުގެ 30 ސަރަޙައްދެއްގައި ދެވަނަ ފަހަރަށް ކޯވިޑް-19 ހަލުވިކަމާއެކު ފެތުރެމުންދާކަމަށެވެ. ބޮރިސް ވިދާޅުވީ ދެވަނަ ފަހަރަށް ބަލި ފެތުރުމުން ލިބިދާނެ ބޮޑެތި ގެއްލުންތަކަށް ހުށިޔާރުވެގެން ތިބެންޖެހޭކަމަށެވެ. އަދި ނުރައްކަލުން ސަލާމަތްވެފައިވާކަމަށް ޤަބޫލުކޮށް އެއްވެސް ބަޔަކު ފަރުވާކުޑަނުކުރުމަށް އޭނާވަނީ ނަޞޭޙަތްތެރިވެވަޑައިގެންފައެވެ.\nވިލާތުގެ ޤައުމުތަކުގެ ތެރެއިން ކޯވިޑް-19 ޖެހިގެން އެންމެ ގިނަ ޢަދަދެއްގެ މީހުން މަރުވެފައިވަނީ އިނގިރޭސިވިލާތުގައެވެ. އެ ޤައުމުގައި 302،000 މީހުންނަށް ބަލި ޖެހި، 46،000 މީހުންވަނީ މަރުވެފައެވެ.


Fainuga kuriyah dhiya quran audition in hovunu dharivarunge list aammukoffi | Fainu Online\n2019 ވަނަ އަހަރު ބައިވެރިވި ދަރިވަރުން- ފޮޓޯ: ފައިނު ކައުންސިލް\n14 އޮކްޓޯބަރު 2021, ބުރާސްފަތި, 23:51\nމިއަހަރު ބޭއްވުމަށް ހަމަޖެހިފައިވާ 34 ވަނަ ޤައުމީ ޤުރްއާން ކިޔެވުމުގެ މުބާރާތަށް ރ. އަތޮޅުން ނަގާ ދަރިވަރުން ނެގުމަށް ފައިނުގައި ކުރިޔަށް ގެންދިޔަ އޮޑިޝަނުން ހޮވުނު ދަރިވަރުންގެ ލިސްޓް އާންމު ކޮށްފިއެވެ.\nފައިނުގައި މި އޮޑިޝަން ކުރިޔަށް ގެންދިޔައީ އިއްޔެއެވެ. މި މުބާރާތުގައި ޖުމުލަ 28 ދަރިވަރަކު ބައިވެރިވެފައިވާއިރު، އަތޮޅު މުބާރާތަށް ނެގިފައިވަނީ 15 ދަރިވަރެކެވެ.\nއޭގެ ތެރޭގައި ހިތުން ކިޔުމުގެ ބައިން5ދަރިވަރަކާއި ފޮތުން ކިޔުމުގެ ބައިން 10 ދަރިވަރަކު ހިމެނެއެވެ.\nއިތުރު ލިޔުންތައް ފައިނު ކައުންސިލް\nފައިނު ކައުންސިލްގެ3ޤުރްއާން މުބާރާތުގައި ބައިވެރިވުމުގެ ފުރުސަތު ހުޅުވާލައިފި


Raees Yameen 20 Gaidhee akah adhabu luikoh dhevvaifi\nރައީސް ޔާމީން 20 ގައިދީއަކަށް އަދަބު ލުއިކޮށް ދެއްވައިފި\n20 ގައިދީންނަށް އަދަބު ލުއިކޮށްދީފައި ވަނީ ހޯމަ ދުވަހު\nފުރަތަމަ ގޭބަންދަށް، އޭގެ ފަހުން ރަށު ބަންދަށް\nއެއްބަސްވުމާއެއްގޮތަށް ރަނގަޅަށް އުޅޭނަމަ އަބަދު މައާފްވެސް ކޮށްދޭ\nކ. މާލެ | 14 ނޮވެންބަރ 2017 | އަންގާރަ 16:28 | 2,230\nޖަލުގައި ހިންގި ކޯހެއް ފުރިހަމަ ކުރި ގައިދީއަކަށް ހޯމް މިނިސްޓަރު ސެޓްފިކެޓް ދެއްވަނީ - މުހައްމަދު ފަޒީން\nޖަލު ހުކުމް ތަންފީޒު ކުރަމުންދިޔަ 20 ގައިދީއަކަށް ރައީސުލްޖުމްހޫރިއްޔާ އަބްދުﷲ ޔާމީން އަދަބު ލުއިކޮށްދެއްވައިފި އެވެ.\nމޯލްޑިވްސް ކަރެކްޝަނަލް ސާރވިސްގެ މީޑިއާ އޮފިޝަލް ވިދާޅުވީ ޖަލުގައި ހުކުމް ތަންފީޒު ކުރަމުންދާ ގައިދީންގެ ތެރެއިން، ބަޔަކަށް އަދަބު ލުއިކޮށްދިނީ މައާފު ދިނުމާއި އަދަބު ލުއިކޮށްދިނުމުގެ ގާނޫނުން ރައީސުލްޖުމްހޫރިއްޔާއަށް ލިބިދޭ ބާރުގެ ދަށުން ކަމަށެވެ.\nރައީސް ޔާމީން ވެސް މީގެކުރިން ވަނީ ޖަލުގައި ހުކުމް ތަންފީޒު ކުރަމުންދާ ގައިދީންގެ ތެރެއިން ޖަލުގެ އުސޫލްތަކާއި އެއްގޮތަށް އަދި ރަނގަޅަށް އުޅޭ ގައިދީންނަށް އަދަބު ލުއިކޮށްދޭނެ ކަމަށް ވިދާޅުވެފަ އެވެ.\nކަރެކްޝަންސްގެ މީޑިއާ އޮފިޝަލް ވިދާޅުވީ ފުރަމަތަ ބުރުގައި އަދަބު ލުއިކޮށްދީފައިވާ 20 ގައިދީން ދޫކުރަން ފަށާފައިވަނީ ހޯމަ ދުވަހު ކަމަށެވެ.\nމީޑިއާ އޮފިޝަލް ވިދާޅުވީ އެމީހުންގެ އަދަބު މައާފް ކޮށްދިނީ ނޫން ކަމަށާއި އަދަބު ލުއިކޮށްދިނީ ކަމަށެވެ. އެގޮތުން ގައިދީން ފުރަތަމަ ދޫކުރާނީ ގޭ ބަންދަށް ކަމަށާއި އެއްބަސްވެވޭ އެއްބަސްވުމާއެއްގޮތަށް ގައިދީން އަމަލުކުރާނަމަ، އޭގެފަހުން ރަށު ބަންދަށް ބަދަލު ކުރެވޭނެ ކަމަށެވެ. އަދި އޭގެ ފަހުންވެސް އެއްބަސް ވެފައިވާ އެއްބަސްވުމާއެއްގޮތަށް، ރަނގަޅަށް އުޅޭނަމަ ކަނޑައެޅިފައިވާ ވަކި މުއްދަތެއްގެ ތެރޭގައި އަބަދު މައާފް ވެގެންދާނެ ކަމަށްވެސް އޭނާ ވިދާޅުވި އެވެ.\nމައާފު ދިނުމާއި އަދަބު ލުއިކޮށްދިނުމުގެ ގާނޫނުގެ ދަށުން އަދަބު ލުއިކޮށްދިނުމުގައި އަމަލުކުރާނެ ގޮތުގެ ގަވާއިދެއް ހެދުމަށް ފަހު މިހާރު ދަނީ އަމަލު ކުރަމުންނެވެ.\nއެ ގަވައިދަކީ ޖިނާއީ ކުށަކާ ގުޅިގެން ހުކުމެއް ކޮށްފައިވާ މީހާގެ އުމުރަށް ބަލައި ނުވަތަ އޭނާ ހުރި ވަގުތަށާއި ހާލަތަށް ބަލައި، ނުވަތަ އިންސާނިއްޔަތުކަމުގެ ނަޒަރަކުން ބަލައި، ރައީސުލްޖުމްހޫރިއްޔާގެ އިސްނެގުމަށް މީހެއްގެ އަދަބު ލުއިކޮށްދިނުމުގެ އިހްތިޔާރު ރައީސް ބޭނުން ކުރާނެ ގޮތުގެ އުސޫލެވެ.\nއެ އުސޫލުގެ ދަށުން އަދަބު ލުއިކޮށްދެވޭނެ ގިންތިތަކަކީ މީހަކު ކުރި ކުށަކާ ގުޅިގެން އޭނާގެ މައްޗަށް ކަނޑައަޅާފައިވާ އަދަބު ތަންފީޒުކުރުން ވަކި މުއްދަތަކަށް ފަސްކޮށްދިނުމާއި، އަދަބުގެ މުއްދަތު ކުރުކޮށްދިނުމާއި، އެމީހެއްގެ މައްޗަށް ކަނޑައަޅާފައިވާ އަދަބަކީ، އެ ކުށާއި ގުޅިގެން އެއަށް ވުރެ ލުއި އަދަބުތަކެއް ކަނޑައެޅުމަށް ގާނޫނުގައި ފުރުސަތު ލިބިގެންވާ ކުށެއްކަމުގައިވާނަމަ، އޭގެ ތެރެއިން ލުއި ބާވަތެއްގެ އަދަބަކަށް، އޭނާގެ އަދަބުގެ ބާވަތް ބަދަލުކޮށްދިނުމެވެ.


ކޮވިޑް19: އިތުރު 108 މީހަކު ފައްސިވެއްޖެ! | Sandhaanu\nކޮވިޑް19: އިތުރު 108 މީހަކު ފައްސިވެއްޖެ!\nމިއަދު ކޯވިޑް19 އަށް ފައްސިވެފައިވަނީ 108 މީހުންނެވެ. މިއަދު ފެނުނު ކޭސްތަކުގެ ތެރެއިން 59 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 14 މީހަކު ވަނީ ފައްސިވެފައެވެ. އަނެއް 35 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 80,436 އަށް އަރައިފައެވެ. އޭގެ ތެރޭގައި 1,684 އެކްޓިވް ކޭސް ހިމެނޭއިރު 10 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 225 މީހަކުވަނީ މި ބަލީގައި މަރުވެފައެވެ. އަދި 78,514 މީހަކު ވަނީ މިބަލިން ރަނގަޅުވެފައެވެ.


SunOnline: Rizeyge fahathun Sentey ves kuh gaboolukoh maafah edhefi\nޢަބްދުﷲ އައިމަން 23 Oct 2019, 12:34\nޖުލައި 14، 2019: 10 ވަނަ އައިއޯއައިޖީ ގޭމްސްއަށް ރާއްޖެއިން ފޮނުވާ ކުޅުންތެރިންނާ ބައްދަލުކުރަން ރައީސް އޮފީހުގައި ބޭއްވި ރަސްމިއްޔާތުގެ ތެރެއިން -- ސަން ފޮޓޯ/ ފަޔާޒު މޫސާ\nވޯލްޑްކަޕު ކޮލިފައިންގައި ގުއާމާ ދެކޮޅަށް ކުޅެން އޮތް މެޗުގެ ޕްރެކްޓިހަށް ހާޒިރު ނުވުމާއި ލަންކާގައި ކުރި ކޭމްޕަށް އެއްވެސް މަގުބޫލު އުޒުރަކާ އެކު ނުދިޔުމުން ޖޫރިމަނާއަކާ އެކު ގައުމީ ޓީމުން ވަކިކޮށްފައިވާ އީގަލްސްގެ ފޯވާޑް އަލީ ފާސިރު (ސެންޓޭ) ވެސް އެކަމަށް މާފަށް އެދިއްޖެ އެވެ.\nވޭތުވެ ދިޔަ ފަސް ވަރަކަށް އަހަރު ތެރޭ ރާއްޖޭގެ ގައުމީ ޓީމުގައި ގަވާއިދުން ހިމެނި މުހިއްމު ގިނަ ގޯލުތަކެއް ވެސް ޖަހައިދީފައިވާ ސެންޓޭ ގައުމީ ޓީމުން ވަކިކުރި އިރު އޭނައާއި އެއްކުލަބަކަށް ކުޅެމުން އަންނަ އަހުމަދު ރިޒުވާން (ރިޒޭ) ވެސް ވަނީ ހަމަ އެއްސަބަބަކަށް ޓަކައި ޓީމުން ވަކި ކޮށްފަ އެވެ.\nރިޒޭ އަދި ސެންޓޭ ---\nއަދި މި ދެކުޅުންތެރިންގެ މައްސަލަ އެފްްއޭއެމުން ބެލުމަށް ފަހު ދެ ކުޅުންތެރިންގެ ޖޫރިމަނާއަށް 50،000 ރުފިޔާ ދެއްކުމަށް ވަނީ އަންގައިފަ އެވެ. އަދި އެ ފައިސާ ދެއްކުމުން ނޫނީ އެއްވެސް މެޗެއް ނުކުޅެވޭނެ ކަމަށް އެފްއޭއެމުން އަންގާފައިވާތީ އީގަލްސްއިން ވަނީ އެ ފައިސާ އެފްއޭއެމަށް ދައްކައި ޙަލާސް ކޮށްފަ އެވެ.\nއޭގެ ފަހުން ގައުމީ ޓީމުން ދެ މެޗެއް ކުޅުނު އިރު ރިޒޭއާއި ސެންޓޭ ސްކޮޑުގައި ހިމަނާފައެއް ނުވެ އެވެ. ނަމަވެސް އެ ދެ ކުޅުންތެރިން އަންނަނީ ގައުމީ ލީގުގައި މޮޅު ކުޅުމެއް ދައްކަމުންނެވެ. އެގޮތުން ރިޒޭ ވަނީ އެންމެ ފަހުން އެ ޓީމު ދަ ގްރާންޑޭއާ ކުޅުނު މެޗުގައި ހެޓްރިކް ހަދައިފަ އެވެ. ގައުމީ ޓީމުގައި ދެ ކުޅުންތެރިން ނުހިމެނުނު ނަމަވެސް އެކަމުގެ ސަބަބުން ޓީމުގެ ކުޅުމަށް މާ ބޮޑު އަސަރެއް ނާންނަ ކަމަށް އީގަލްސްގެ ކޯޗު މުހައްމަދު ޝިޔާޒް (މޯހަން) ވަނީ ބުނެފަ އެވެ.\nއެހެން ނަމަވެސް ރިޒޭ ވަނީ އަމިއްލަ އަށް އިސްނަގައިގެން މިދިޔަ އާދީއްތަ ދުވަހު ފޭސްބުކުގައި ކުރި ޕޯސްޓެއްގައި އޭނާ ކުރި ކުށް ގަބޫލުކޮށް އެފްއޭއެމްއާއި ކޯޗުގެ ކިބައިން އެކަމަށް މާފަށް އެދިފަ އެވެ.\nރިޒޭ ކެރި ހުރެގެން ކުރި އެ ޕޯސްޓާ އެކު ސެންޓޭ ވެސް ރޭގެ ވަގުތެއްގައި ވަނީ މާފަށް އެދި ޕޯސްޓެއް ކޮށްފަ އެވެ. ރާއްޖޭގެ މޮޅު ފުޓްބޯޅަ ކުޅުންތެރިޔާގެ މަގާމު ދެ ފަހަރެއްގެ މަތިން ހޯދި ސެންޓޭ ފޭސްބުކުގައި ކުރި ޕޯސްޓެއްގައި ބުނެފައި ވަނީ ގައުމީ ޓީމަށް ފުރަގަސްދެވުމަކީ ހެދުނު ގޯހެއް ކަމަށާއި އެކަމަށް މައާފަށް އެދޭ ކަމަށެވެ.\n"ކުރެވުނު ކަންތައް ރަނގަޅެއް ނޫން. އެކަމަށް ޒިންމާ ނަގަން. އެކަމަށް ޓަކައި ޓީމާއި ފުޓްބޯލް އެސޯސިއޭޝަން (އެފްއޭއެމް) އަދި އާންމު އެންމެންގެ ކިބައިން މައާފަށް އެދެން. އުއްމީދަކީ އެންމެން އަހަންނަށް މައާފް ދިނުން. ގައުމީ ޓީމުން ފުރުސަތު ދީފިނަމަ ތައްޔާރަށް އެބަ ހުރިން،" ސެންޓޭ ލިޔެފައިވެ އެވެ.\n"ކުރެވުނު ކަންތަކާ މެދު ހިތާމަކުރަން. އެއީ އެއްވެސް އިރަކު އަހަރެން ކޮށްގެންވާނެ ކަމެއް ނޫން. އެ ކަމަށްޓަކައި ގައުމީ ޓީމާއި އެފްއޭއެމް އަދި އެންމެހާ ސަޕޯޓަރުންގެ ފަރާތުން ވެސް މާފަށް އެދެން. އުއްމީދުކުރަނީ އަހަންނަށް މާފު ދިނުމަށް ފަހު އަލުން ޓީމަށް ކުޅުމުގެ ފުރުސަތު ލިބޭނެ ކަމަށް." ސެންޓޭ އޭނާގެ ޕޯސްޓުގައި ލިޔެފައިވެ އެވެ.\nގައުމީ ޓީމަށް އެނބުރި އަންނަން ބޭނުންވާކަން ރިޒޭއާއި ސެންޓޭ ބުނެފައިވާއިރު ވޯލްޑް ކަޕް ކޮލިފައިންގައި އަންނަ މަހު 14 ވަނަ ދުވަހު ފިލިޕީންސާ ގައުމީ ޓީމު ބައްދަލުކުރާނެ އެވެ. އޭގެ ފަހުން 19 ވަނަ ދުވަހު ރާއްޖެ ކުޅޭނީ ގުއާމްއާ އެވެ.


ރައީސުލްޖުމްހޫރިއްޔާ ޑިފެންސް މިނިސްޓަރު ކަމަށް ޠަލްޙަތު އިބްރާހީމް ކަލޭފާނުޢައްޔަން ކުރައްވައިފި – Maldivian Democratic Party\nރައީސުލްޖުމްހޫރިއްޔާ ޑިފެންސް މިނިސްޓަރު ކަމަށް ޠަލްޙަތު އިބްރާހީމް ކަލޭފާނުޢައްޔަން ކުރައްވައިފި\n– ޖުޑީޝަލް ސަރވިސް ކޮމިޝަންގެ މެންބަރު ކަމަށް ޤާސިމް އިބްރާހީމް މިއަދު ހަމަޖައްސަވައިފި\nރައީސުލްޖުމްހޫރިއްޔާ މުޙަންމަދު ނަޝީދު، މިނިސްޓަރ އޮފް ޑިފެންސް އެންޑް ނޭޝަނަލް ސެކިއުރިޓީ ކަމަށް މާފަންނު އަރާރޫޓްވިލާ ޠަލްޙަތު އިބްރާހީމް ކަލޭފާނު މިއަދު ޢައްޔަން ކުރައްވައި، އެމަނިކުފާނަށް މަގާމުގެ ފަތްކޮޅު ދެއްވައިފިއެވެ. މި ރަސްމިއްޔާތު އޮތީ، މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ. ޠަލްޙަތު އިބްރާހީމް ކަލޭފާނު މިހާތަނަށް ހުންނެވީ، މިނިސްޓަރ އޮފް ސްޓޭޓް ފޮރ ޑިފެންސް އެންޑް ނޭޝަނަލް ސެކިއުރިޓީ ކަމުގެ މަގާމުގައެވެ.\nމި ރަސްމިއްޔާތުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ޠަލްޙަތު އިބްރާހީމް ކަލޭފާނަކީ، މިމަގާމަށް ވަރަށް އެކަށީގެންވާ ބޭފުޅެއް ކަމަށް ދެކެވަޑައިގަންނަވާ ކަމަށާއި އަދި ޠަލްޙަތަކީ ސިފައިންގެ ތަޖްރިބާ ލިބިވަޑައިގެން ހުންނެވި ރަނގަޅު އަޚްލާޤެއްގެވެރި، ދެގޮތެއްނުވާ ޢަޒުމެއްގައި ދެމިހުންނެވި ބޭފުޅެއް ކަމަށް ވިދާޅުވިއެވެ.\nޠަލްޙަތު އިބްރާހީމް ކަލޭފާނަށް މަގާމުގެ ފަތްކޮޅު ދެއްވުމުގެ ކުރިން، އެމަނިކުފާނު ވަޒީރުންގެ މަޖިލީހުގެ މެންބަރު ކަމުގެ ހުވާ، ސުޕްރީމް ކޯޓުގެ ފަނޑިޔާރު ޢަބްދުﷲ ޢަރީފުގެ ކުރިފުޅުމަތީގައި ކުރެއްވިއެވެ. ހުވާ ކުރެއްވުމަށްފަހު، ވަޒީރުންގެ މަޖިލީހުގެ މެންބަރުންގެ ހުވާގެ އިޤްރާރުގައި ސޮއިކުރެއްވިއެވެ.\nޠަލްޙަތު އިބްރާހީމް ކަލޭފާނަކީ، މީގެކުރިން 17 އަހަރަށްވުރެ ދިގު މުއްދަތެއްގައި އެން.އެސް.އެސް ގައި ޚިދްމަތް ކުރައްވާފައިވާ ބޭފުޅެކެވެ. މިގޮތުން، އެން.އެސް.އެސް ގެ ޕްރައިވެޓް ކަމާއި، ލާންސް ކޯޕްރަލް ކަމާއި، ކޯޕްރަލް ކަމާއި، ސަރޖަންޓް ކަމާއި، ސްޓާފް ސަރޖަންޓްކަމާއި، ވޮރަންޓް އޮފިސަރ ގްރޭޑް 1ގެ ރޭންކްގައި ޚިދްމަތް ކުރައްވާފައިވެއެވެ. އަދި ލެފްޓެނަންޓް ކަމުގެ ރޭންކާއި، ފަސްޓް ލެފްޓެނަންޓް ކަމުގެ ރޭންކްގައިވެސް ޚިދްމަތް ކުރައްވާފައިވެއެވެ.\nރައީސުލްޖުމްހޫރިއްޔާ މުޙަންމަދު ނަޝީދު، ޖުޑީޝަލް ސަރވިސް ކޮމިޝަންގެ މެންބަރު ކަމަށްޤާސިމް އިބްރާހީމް މިއަދު ހަމަޖައްސަވައިފިއެވެ. ޤާސިމް އިބްރާހީމަކީ، ރައްޔިތުންގެ މަޖިލީހުން އެކޮމިޝަނަށް ހޮއްވެވި މެންބަރެވެ.\nޤާސިމް އިބްރާހީމް، ޖުޑީޝަލް ސަރވިސް ކޮމިޝަންގެ މެންބަރު ކަމަށް ހަމަޖެއްސެވި ކަމުގެ ލިޔުން ރައީސުލްޖުމްހޫރިއްޔާ ޙަވާލު ކުރެއްވުމުގެ ރަސްމިއްޔާތު އޮތީ، މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nމިރަސްމިއްޔާތުގެ ކުރިން ސްޕްރީމް ކޯޓުގެ ފަނޑިޔާރު އަލްއުސްތާޛު ޢަބްދުﷲ ޢަރީފްގެ ކުރިމަތީގައި ޖުޑީޝަލް ސަރވިސް ކޮމިޝަންގެ މެންބަރު ކަމުގެ ހުވާ،ޤާސިމް އިބްރާހީމް ކުރެއްވިއެވެ.


އިތުބާރު ނެތްކަމުގެ މައްސަލަ ހުށައަޅަނީ ކާމިޔާބު ވާނެކަމުގެ އެއްވެސް ސިގްނަލެއް އޮވެގެނެއް ނޫން- ނިހާން - Voice of Meedhoo\nއިތުބާރު ނެތްކަމުގެ މައްސަލަ ހުށައަޅަނީ ކާމިޔާބު ...\nމައްސަލައަކީ މަސީހެއްނޫން – ބަޔަކު އެއުޅެނީ ...\nރައްޔިތުންގެ މަޖިލީހުގެ ރައީސާއި ނާއިބު ރައީސްގެ އިތުބާރު ނެތްކަމުގެ މައްސަލަ އިދިކޮޅު މެމްބަރުން މަޖިލީހަށް ހުށައަޅަނީ ކާމިޔާބު ވާނެކަމުގެ އެއްވެސް ސިގްނަލެއް އޮވެގެން ނޫންކަމަށާއި، އެންމެ ގިނަ ވެގެންވެސް އިދިކޮޅު މެމްބަރުންނަށް ލިބޭނީ 35 މެމްބަރުންގެ ސޮއިކަމަށް މަޖިލީހުގެ މެޖޯރިޓީ ލީޑަރު އަޙްމަދު ނިޙާން ޙުސައިން މަނިކު ވިދާޅުވެއްޖެއެވެ.\nމަޖިލީހުގެ ރައީސާއި ނާއިބު ރައީސްގެ އިތުބާރު ނެތްކަމުގެ މައްސަލަ ހުށަހެޅޭނީ 42 މެމްބަރުންގެ ސޮޔާއިއެކުގައިކަމަށް މަޖިލީހުން އިއްޔެ ވަނީ ފާސްކުރައްވާފައެވެ.\nރައްޔިތުންގެ މަޖިލީހުގެ ރައީސާއި ނާއިބު ރައީސްގެ އިތުބާރު ނެތްކަމުގެ މައްސަލަ ހުށަހެޅޭނީ ސާޅީސް ދެ މެމްބަރުންގެ ސޮޔާއި އެކުގައިކަމަށް މަޖިލީހުން ފާސްކުރުމާ ގުޅިގެން އިދިކޮޅު މެމްބަރުން ވިދާޅުވެފައި ވަނީ އެ މައްސަލަ މަޖިލީހަށް ދެން ވައްދާދީ އެ ޢަދަދަށް (42) މެމްބަރުން ސޮއާއި އެކުގައިކަމަށެވެ.\nއިދިކޮޅު މެމްބަރުންގެ މި ވާހަކަތަކަމަށް ރައްދުދެއްވަމުން ޓީވީއެމްގެ ރާއްޖެ މިއަދު ޕްރޮގްރާމްގައި، މަޖިލީހުގެ މެޖޯރިޓީ ލީޑަރު، އަޙްމަދު ނިހާން ޙުސައިން މަނިކު ވިދާޅުވީ، އިދިކޮޅު މެމްބަރުންގެ ވާހަކަތަކަކީ ބަޔަކަށް ހިތްވަރު ދިނުމުގެ މަޤްޞަދުގައި އެމެމްބަރުން ދައްކާ ވާހަކަތަކެއްކަމަށެވެ. މަޖިލީހުގެ ރައީސާއި ނާއިބު ރައީސްގެ އިތުބާރު ނެތްކަމުގެ މައްސަލަ މަޖިލީހަށް ވެއްދުމަށް އިދިކޮޅު މެމްބަރުންނަށް އެންމެ ގިނަވެގެންވެސް ލިބޭނީ 35 މެމްބަރުންގެ ސޮއިކަމަށް ނިހާން ވިދާޅުވިއެވެ. އިދިކޮޅު މެމްބަރުންގެ މަޤްޞަދަކީ، ލޯކަލް ކައުންސިލް އިންތިޚާބުގައި ޕީޕީއެމް ޕާލިމަންޓްރީ ގްރޫޕްގެ މެމްބަރުން އަތޮޅުތަކަށް ދަތުރުކޮށް، ދާއިރާތަކުގެ ކެނޑިޑޭޓުން ހޮވުމަށް ކުރާ މަސައްކަތްތަކަށް ހުރަސް އެޅުންކަމަށްވެސް ނިހާން ވިދާޅުވި. ސަބަބަކީ އިތުބާރު ނެތްކަމުގެ މައްސަލަ އިރުއިރުކޮޅާ ހުށައެޅުމުން އެ މެމްބަރުންނަށް މާލޭގައި ތިބުމަށް މަޖުބޫރުކުރުވުންކަމަށް އޭނާ ވިދާޅުވިއެވެ.\n“އިދިކޮޅު ފަރާތްތަކުން ބަޔަކު ދިރިއޮތްކަން ދެއްކުމަށްޓަކައިވެސް ތިކަން ކުރާނެ. ތިކަން ކުރެވޭތޯ ވަރަށް މަސައްކަތްވެސް ކުރާނެ އެކަމް އިރާދަކުރެއްވިއްޔާ އެ ކޯލިޝަނަށް ސާޅީސް ދެ މެމްބަރުން ކީއްކުރަންތޯ، ތިރީސް ފަސް މެމްބަރުންނަށްވުރެ މައްޗަކަށް އެއްވެސް ގޮތަކުން ސޮއި ހޯދިދާނެކަމަށް ޤަބޫލެއް ނުކުރަން.” ނިހާން ވިދާޅުވިއެވެ.\nތަކުރާރުކޮށް މި މައްސަލަ މަޖިލީހަށް ހުށައެޅުއްވި ނަމަވެސް މަޖިލީހުގެ ރައިސާއި ނާއިބު ރައީސްގެ އިތުބާރު އޮތްކަން ދަމަހައްޓާނެކަން ފާހަގަކުރައްވަމުން ނިހާން ވދާޅުވީ، ސަރުކާރުގެ މެޖޯރިޓީ ގެއްލުވާލުމުގެ ކުޅަދާނަކަން އިދިކޮޅު މެމްބަރުންނަށް ލިބިފައި ނުވާކަމަށެވެ. ސަރުކާރު ހިނގަމުންދަނީ އެއަށްވުރެ މާހަރުދަނާކޮށްކަމަށް ނިޙާން ވިދާޅުވިއެވެ.\n“ބޭރުގެ މީހުން ހިތްހަމަ ޖެއްސުމަށްޓަކައި ތިމާމެން މިވެނި ޢަދަދެއް ހަމަކޮށްފީމޭ ބުނެ އިތުބާރު ނެތްކަމުގެ މައްސަލަތައް ރިޕީޓް ކުރި ނަމަވެސް އިރާދަކުރެއްވިއްޔާ ދެން އެކަމެއް ނުވާނެ. ސަތޭކަ ފަހަރު އެ މައްސަލަ ވެއްދިޔަސް ކޮންމެގޮތަކުންވެސް އަޅުގަނޑުމެން މަޖިލީހުގެ ރައީސް އާއި ނާއިބު ރައީސްގެ އިތުބާރު އޮތްކަން ދަމަހައްޓާނަން. އެއަށްވުރެ މާ ހަރުދަނާކޮށް ވަރުގަދައަށް މިސަރުކާރުން ހިނގަމުންދަނީ. ރައްޔިތުން ބޭނުންވާ މަސައްކަތައް ހުއްޓުމެއްނެތި ދަނީ މަސައްކަތްކުރަމުން. ރައްޔިތުންގެ ހައްގުގައިވެސް ތަރައްޤީގެ މަޝްރޫޢުތައް ކުރިއަށް ގެންދާނަން” ނިހާން ވިދާޅުވިއެވެ.\nރާއްޖޭގެ ތަރައްޤީއަށް ސަރުކާރުން ކުރައްވަމުންދާ މަޝްރޫޢުތަކަށް ހުރަސްއެޅުމަށް ކުރާ މަސައްކަތްތައް ހުއްޓުވުމަކީ ޤައުމީ ކަމެއްކަމަށާ، ރައްޔިތުންގެ މަޖިލީހުގައި ވަރަށް މުހިންމު ފައިދާހުރި މަސައްކަތްތައް ކުރިއަށް އެބަހުރިކަމަށްވެސް ނިހާން ވިދާޅުވިއެވެ. އަދި މަޖިލިސް ހުއްޓުވާފައި ބޭއްވުމުގެ ފުރުޞަތު އިދިކޮޅު މެމްބަރުންނަށް ނުދެއްވާނެކަމަށްވެސް ނިހާންވަނީ ތަކުރާރުކޮށް ވިދާޅުވެފައެވެ.


އިދިކޮޅު ކޯލިޝަނުން ކުރެންދޫގައި ބާއްވާ ޖަލްސާ\nއިބޫ އާއި ފައިސަލް އަކީ ވަފާތެރި ތެދުވެރިން: އަމީތު\nކުރެންދޫގެ ގޯތިގެދޮރުގެ މައްސަލައަށް ހައްލު ހޯދަދޭން މަސައްކަތްކުރާނަން: ފައިސަލް\nޒުވާނުންނަށް ފުުރުސަތު ހޯދަނުދީ ގައުމު ތަރައްގީއެއް ނުވާނެ: ފައިސަލް\n10 އޯގަސްޓް 2018 | ހުކުރު 21:35\nމަޑުއްވަރީ ދާއިރާގެ މެމްމަބަރު އަމީތު: ޔާމިނު ވެވަޑައިގެންނެވި ވައުދު ނުފުއްދާ އެހެން ވައުދުތަކެއް ވެވިދާނެ ކަމަށް ގަބޫލެއް ނުކުރަން. ރާއްޖެ އޮތީ ދަރަނިވެފައި. ޔާމިން ވައުދުވީ މަސްވެރިންނަށް ބެޔަސް ނުބެޔަސް 10000 ދޭނެ ކަމަށް. އެ ވައުދެއް ނުފުއްދާ. ޕީޕީއެމްގެ މެނިފެސްޓޯގައި ލިޔުނު ވައުދު ނުފުއްދޭ.\nމަޑުއްވަރީ ދާއިރާގެ މެމްބަރު: އިބޫ އާއި ފައިސަލް ވައްކަމެއް ކުރި އަޑެއް ނާހަން. އެ ދެބޭފުޅުންގެ ގެއަށް ކަޅު ފައިސާ ވަންކަމެއް އެނގޭކަށްނެތް. ފައިސަލް އާއި އިބޫ އަކީ ވަފާތެރި ދެ ތެދުވެރިން\n10 އޯގަސްޓް 2018 | ހުކުރު 22:36\nފައިސަލް: ކުރެންދޫގައި ދިމާވެފައިވާ ބޯހިޔާވަހިކަމުގެ މައްސަލައަށް ހައްލު ހޯދާދޭން އެންމެ ފުރަތަމަ ދުވަހުން ފެށިގެން މަސައްކަތްކުރާނަން.\n10 އޯގަސްޓް 2018 | ހުކުރު 22:22\nފައިސަލް: ގާނޫނާ އެއްގޮތައް އަމަލު ކުރުމަށް އިލެކްޝަނަށް ގޮވާލަން. ގާނޫނާ ހިލާފުވެއްޖެ ނަމަ އެކަމެއް ތަހްހީގުކުރެވި ފިޔަވަޅުއެޅިގެންދާނެ.\nފައިސަލް: ބިރުދެއްކުމާއި ފިއްތުންތައް އޮތީ މީގެ ކުރިން ދުވަހަކުވެސް ނެތް މިންވަރަށް ފެތުރިފައި. ޒުވާނުންގެ ދައުރު ފުޅާކުރަން ޖެހޭ. ގައުމަށް ތަރައްގީކުރެވޭނީ ޒުވާނުންނަށް ފުރުސަތު ދީގެން\n10 އޯގަސްޓް 2018 | ހުކުރު 22:17\nއަޅުގަނޑުމެނަށް ތާއިދުކުރާ ޕީޕީއެމް މެމްބަރުން އެބަ ތިބި: ފައިސަލް\nފައިސަލް ނަސީމް: ޅ.އަތޮޅުގެ ރައްޔިތުން އިސްލާހީ މަސައްކަތައް ބޭނުންވާ ވަރު މުޅި ރާއްޖެއަށް ފެނިގެން ހިނގައްޖެ. ކޯލިޝަނަށް ތާއިދުކުރާ ގިނަ ޕީޕީއެމްގެ ރައްޔިތުން އެބަ ފެނޭ. ޕީޕީއެމްގެ ހަގީގީ ލީޑަރު ހުންނެވީ އަޅުގަނޑުމެންނާއެކު. ވޯޓު ރަސްޖިސްޓްރީ ކުރުމުގެ ހައްގު ހޯދަދިނުމަށް އިލެކްޝަނަށް ގޮވާލަން\n10 އޯގަސްޓް 2018 | ހުކުރު 22:14\nވޯޓުލުމަށްފަހު މަރުކަޒު ދޫކޮށް ދާންވާނީ ރައީސް ޔާމިން ބަލި ގަބޫލު ކުރުމުން: ނިޔާޒް\nއަލީ ނިޔާޒް: ރައީސް ޔާމިން މި އިންތިހާބުގެ ނަތީޖާ ފަސޭހައިން ގަބޫލެއް ނުކުރާނެ. ވޯޓު ފޮށިތައް ބަލަހައްޓައިގެން ނޫނީ ރައީސް ޔާމިން ކިބައިން ސަލާމަތެއް ނުކުރަން. ރައީސް ޔާމިން ބަލިގަބޫލު ކުރެވުމާ ހަމައަށް ވޯޓުލާ މަރުކަޒު ކައިރިން ދޫކޮށްފައި އެއްވެސް ރައްޔިތަކު ނުދާތި.\n10 އޯގަސްޓް 2018 | ހުކުރު 22:07\nއިބޫ ފައިސަލް 60 ވުރެ ގިނަ ރަށްތަކަށް ވަޑައިގެންފި: ނިޔާޒް\nޑެޕިއުޓީ ޗެއާޕާސަން އަލީ ނިޔާޒް: ރައީސް ޔާމިންގެ އަނިޔާވެރިކަމާ ދެކޮޅަށް މަސައްކަތްކުރާތާ ގިނަ ދުވަސްތަކެއްވެއްޖެ، އެހެން ނަމަވެސް އަޅުގަނޑުމެން އައިސްމިތިބީ މުހިންމު ހިސާބެއްގައި. ފާއިތުވި 15 ދުވަސްތެރޭގައި ކެމްޕެއިން ހަރަކާތްތައް ފުދޭވަރަށް ބާރުގައި ވަނީ ހިނގާފައި. މިއަދާ ހަމައަށް 60 ވުރެ ގިނަ ރަށަކަށް ވަނީ ވަޑައިގެންފައި. ފައިސަލް އާއި އިބޫ ގުޅިގެން ހުރިހާ ރަށަކަށް ވަޑައިގަންނަވާނެ. އިންތިހާބަށްދާނީ ރައްޔިތުންގެ ވިންދާ އިހްސާސްތައް ދެނެގަތުމަށްފަހު.\n10 އޯގަސްޓް 2018 | ހުކުރު 22:04\nއިބޫ އާއި ފައިސަލްގެ ހުރި ހިތްވަރެއް ޔާމިނާއި ޝަހީމްގެ ނުހުންނާނެ: ޝިދާތާ\nއަދާލަތު ޕާޓީގެ ފޮރިން ރިލޭޝަން ކޮމެޓީގެ މެމްބަރު ޝިދާތާ ޝަރީފު: ވައްކަން ކުރާ މީހުނަށް ނޫނެކޭ ބުނަން ޖެހޭ. އަޅުގަނޑުމެނަށް ސުވާލު އުފެދެނީ ގާނޫނުގެ ތެރެއިން ކަންކަން ހިނގާނެ ކަމާމެދު\nޝިދާތާ: ކެމްޕެއިން ކުރުމަށް ހަމަ ހަމަ ފުރުސަތު ނެތް މާހައުލެއްގައި ރައްޔިތުންކުރާ މަސައްކަތައް ޝުކުރު އަދާކުރަން. އަޅުގަނޑުމެން އިރާރަ ކުރެއްވިއްޔާ އުފާފާޅުކުރާނަން. ރާއްޖެޓީވީ ކިތަންމެ ބޮޑު އަދަދުން ޖޫރިމަނާ ކުރިއަސް އެ ޓީވީ ނުހުއްޓުވޭނެ.\nޝިދާތާ: އިބްރާހިމް މުހައްމަދު ސޯލިހާއި ފައިސަލް ކުރައްވާ ހިތްވަރެއް ޔާމިނާއި ޝަހީމްގެ ނުހުންނާނެ. މިފަހަރު ވޯޓުލުމުގައި ވިސްނަން ޖެހޭނީ ވައްކަން ކުރާނެ މީހަކު ގެންނާނީތޯ ވައްކަން ނުކުރާ މީހަކު ނުގެންނާތީ ތޯ. އަމިއްލައަށް ފޯމް ހުށައަޅަން ހިތްވަރު ނެތް ކެންޑިޑޭޓެއް މިހާރު ރައިސަކީ. ކީއްކުރަންތޯ އަލުން އެ ރައީސަށް ފުރުސަތު ދޭންވީ.\n10 އޯގަސްޓް 2018 | ހުކުރު 21:55\nފައިސަލް އާއި އިބޫ އަކީ ވަރަށް ފުރިހަމައަށް ރިޕޯމްމޫމެންޓްގައި ވަރަށް ފުޅާކޮން މަސައްކަތް ކުރެއްވާ ދެ ބޭފުޅުން: މެމްބަރު ބާރީ\nކުރެންދޫ އާއި އޮޅުވެލިފުށީގެ ނަރުދަމާ އަކީ އެންމެ އިސްކަން ދީގެން މަސައްކަތްކުރާނެ ކަމަކަށް ހަދާނަން. ކުރެންދޫ އާއި އޮޅުވެލިފުށީގައި ނަރުދަމާގެ ނިޒާމް ގާއިމުކޮށްފައި ނޫނީ ހިންދެމިނުލާނަން\n10 އޯގަސްޓް 2018 | ހުކުރު 21:44\nރައްޔިތުންގެ މަޖިލީހުގެ ކުރެންދޫ ދާއިރާގެ މެމްބަރު އަބްދުލް ބާރީ:- 23 ސެޕްޓެމްބަރުގައި ސަރުކާރަށް ނޫނެކޭ ބުނަންނަވީ ފަޅުތަކާއި ރަށްތައް ވިއްކާލާފައިވާތީ. ރައީސް ޔާމިނަށް ވެރިކަން ލިބިއްޖެ ކަމުގައި ވަންޏާއި ޖަޒީރާ ރަށްތަކުގައި ހަމަ ޖެހިލައިގެން ނޫޅެވޭނެ. ރައީސް ޔާމިން ކުރައްވަމުން ގެންދަނީ ނެގެޓިވް ކެމްޕެއިނެއް. އަޅުގަނޑުމެންގެ އެންމެ މުހިންމު ކަމަކަށްވާނީ ލާމަރުކަޒީ ނިޒާމް ސަލާމަތްކުރުމަށް މި ސަރުކާރު ބަދަލު ކުރުން. ރައްޔިތުންނަށް ރައްޔިތުންގެ ބާރުތައް ދީގެން ނޫނީ މި ރާއްޖެ ތަރައްްގީއެއް ނުގެނެވޭނެ. ރައީސް ޔާމިނަށް ވެރިކަން ލިބިޖެއްޔާ ކައުންސިލްތަކަށް އޮތް ބިރުވެރިކަން ބޮޑުވާނެ\n10 އޯގަސްޓް 2018 | ހުކުރު 21:39


Lanka ga covid ga maruvaa Muslimunge hashithah adhives dhanee andhamun\nލަންކާގައި ކޮވިޑުގައި މަރުވާ މުސްލިމުންގެ ހަށިތައް އަދިވެސް ދަނީ އަންދަމުން\n18 ފެބްރުއަރީ 2021 - 10:44:15\nކޮވިޑް-19 ޖެހިގެން ސްރީ ލަންކާގައި މަރުވާ މުސްލިމުން އަންދާލަން ނިންމި ނިންމުމަށް ފާޑުކިޔުން އަމާޒުވެ ކުރިމަތިވި ފިއްތުންތަކާއެކު މުސްލިމުން ވަޅުލާނެ ކަމަށް އެގައުމުން މިދިޔަ ހަފްތާގައި ބުނި ނަމަވެސް އަދިވެސް އެގޮތަށް އަމަލު ކުރަމުން ނުދާ ކަމަށް ބުނެފި އެވެ.\nބޮޑުވަޒީރު މަހިންދަ ރާޖަޕަކްސަ އިއްޔެ މަޖިލީހުގައި ވާހަކަފުޅު ދައްކަވަމުން ވަނީ އެކަމުގެ ޔަގީންކަން އަރުވާފަ އެވެ.\nނަމަވެސް އެގައުމުގެ ހެލްތު މިނިސްޓްރީން އިއްޔެ ބުނީ އަދިވެސް ދަނީ ހަށިތައް އަންދަމުން ކަމަށެވެ. ހެލްތު ސާވިސަސްގެ ޑެޕިއުޓީ ޑިރެކްޓަރު ޑރ. ހިމާންތާ ހިރާތް ވިދާޅުވީ ކޮވިޑުގައި މަރުވާ މީހުންގެ ހަށިތަކަށް އަމަކު ކުރަމުންދަނީ އެގޮތަށް ނިންމި ނިންމުން ގެޒެޓުކޮށްފައި ވާތީ ކަމަށެވެ.\nއަދި އެ ނޫން ގޮތަކަށް އަމަލު ކުރެވޭނީ ގެޒެޓުގައި ޝާއިއުކުރި ގަވާއިދު އިސްލާހުކޮށްގެން ކަމަށް ވިދާޅުވި އެވެ.\nކޮވިޑުގައި މަރުވާ އެންމެން އަންދާނެ ކަމަށް ލަންކާއިން ބުނީ އެމީހުން ވަޅުލައިފި ނަމަ ފެން ފަށަލަ ތަގައްޔަރުވެދާނެ ކަމުގެ ބިރު އޮތުމުން ކަމަށް ބުނެ އެވެ. ނަމަވެސް އެކަމަށް ބާރު ލިބޭ އެއްވެސް ހެއްކެއް ނެތެވެ.\nއެކަމާ ހިތްހަމަނުޖެހި މުސްލިމުންނާއި އެހެން ދީނުތަކުގެ މީހުން ވެސް އިހްތިޖާޖުކޮށްފައި ވެއެވެ. އެގޮތުން ނަސާރާއިން ވެސް ހިތްހަމަނުޖެހުން ފާޅުކުރި އެވެ.\nމުސްލިމުން ވަޅުނުލެވޭނެ ކަމަށް ބުނެ ލަންކާއިން އެންމެ ފުރަތަމަ އެދުނީ ކޮވިޑުގައި މަރުވާ މުސްލިމުން ރާއްޖޭގައި ވަޅުލުމަށެވެ. ނަމަވެސް އެކަމަށް އަމާޒުވި ފާޑުކިޔުމާއެކު ދިވެހި ސަރުކާރުން ވަކި އެއްޗެއް ބުނެފައެއް ނުވެ އެވެ.


ލޯކަލް ކައުންސިލްތައް މިންކުރުމަށް ބޭނުންވާ މަޢުލޫމާތު ދިނުމުގެ ބައްދަލުވުން ބާއްވައިފި | Halif Atoll\nލޯކަލް ކައުންސިލްތައް މިންކުރުމަށް ބޭނުންވާ މަޢުލޫމާތު ދިނުމުގެ ބައްދަލުވުން ބާއްވައިފި\nPosted on April 23, 2017 by Ahmed Naseer\nލޯކަލް ކައުންސިލް ޕާރފޯމަންސް އިންޑެކްސްގެ މަސައްކަތަށް ތައްޔާރުވުމުގެ ގޮތުން، އަތޮޅުތަކުގައި އިސްވެ ހަރަކާތްތެރިވާ ފޯކަލް ޕޮއިންޓުންނަށް ޚާއްސަކޮށްގެން ލޯކަލް ގަވަރމަންޓްގެ އޮތޯރިޓީން ތަމްރީން ޕްރޮގްރާމެއް ބާއްވައިފިއެވެ. މި ތަމްރީން ހިންގާފައިވަނީ އޭޕްރީލް 18 އަދި 19 އަށް ލޯކަލް ގަވަރމަންޓް އޮތޯރިޓީގައެވެ. މި ތަމްރީން ޕްރޮގްރާމްގެ މަޤްޞަދަކީ ލޯކަލްކައުންސިލްސް ޕަރފޯމަންސް އިންޑެކްސް ހިސާބުކުރުމަށް ބޭނުންވާ ތަފާތު މަޢުލޫމާތާއި އަމަލީ ތަމްރީން އަތޮޅު ތަކުގެ ފޯކަލް ޕޮއިންޓުންނަށް ފޯރުކޮށްދިނުމެވެ. މިތަމްރީން ޕްރޮގްރާމްގައި މިއަތޮޅުން ބައިވެރިވެ ވަޑައިގެންނެވީ މި އިދާރާގެ ޑިރެކްޓަރ އަލްފާޟިލް ޢަބްދުﷲ ނަޢީމެވެ.\nމި ތަމްރީން ޕްރޮގްރާމްގައި އިންޑެކްސްގެ އަސާސީ މުހިއްމު މަޢުލޫމާތުތަކާއި، އިންޑެކްސްއެއް އެކުލަވާލާނެގޮތާއި، އަދި ލޯކަލް ކައުންސިލްސް ޕާރފޯމަންސް އިންޑެކްސް އެކުލަވާލެވިފައިވާ ގޮތުގެ ތަފްސީލީ މައުލޫމާތުތައް ހުށަހަޅާދީފައިވާކަމަށް ލޯކަލް ގަވަރމަންޓް އޮތޯރިޓީން ވިދާޅުވެއެވެ. މީގެ އިތުރުން މަޢުލޫމާތު އެއްކުރުމަށް ބޭނުންކުރާ ސުވާލުކަރުދާހުގެ ސިފަތަކާއި އެއްކުރާ މައުލޫމާތަށް ބޭނުންވަނީ ކޮންކަހަލަ ހެކިތަކެއްކަމާއި އަދި ފުރިހަމަ ކުރަންޖެހޭ މަސައްކަތު ކަރުދާސްތަކާ ގުޅޭގޮތުން މައުލޫމާތު ފޯރުކޮށްދީފައިވާކަމަށްވެސް އެއޮތޯރިޓީން ވިދާޅުވެއެވެ. މިގޮތުން އިންޑެކްސްއިން ލިބިދޭ ނަތީޖާ، ދަރަޖަކުރެވޭ ގޮތާއި، ކާމިޔާބީ ހައްޤުވާ ކައުންސިލްތަކަށްދޭ ކަންގަތި އެވޯރޑާއި ގުޅޭގޮތުން މައުލޫމާތު ފޯރުކޮށްދީފައިވެއެވެ. މި ތަމްރީން ޕްރޮގުރާމް ނިންމުމުގެ ރަސްމިއްޔާތުގައި ޝަރަފުވެރި މެހެމާނަކީ މިނިސްޓަރ އޮފް ހޯމްއެފެއާރޒް އަލްފާޞިލް އަޒްލީން އަހުމަދެވެ.\n2015 ވަނައަހަރުވެސް ކައުންސިލްތައް މިންކުރުމުގެ މިފަދަ ޕްރޮގްރާމެއް ލޯކަލް ގަވަރމަންޓް އޮތޯރިޓީން ކުރިއަށް ގެންދަވާފައިވެއެވެ.


ދީން – Haftha Online\nAuthor މުޙައްމަދު އިބްރާހިމްPosted on September 13, 2019 Categories featured main, ދީންLeaveacomment on ހުކުރު ހުތުބާގައި ކަށްވަޅުގެ ނާމާންކަމާއި ގިޔާމަތް ދުވަހުގެ ބިރުވެރިކަން!\nAuthor .Posted on September 11, 2019 Categories ދީންLeaveacomment on މި ވަގުތުތަކުގައި ދުއާކުރުން މޮޅު އިތުރުވެގެންވެއެވެ\nAuthor މުޙައްމަދު އިބްރާހިމްPosted on September 6, 2019 Categories featured main, ދީންLeaveacomment on ފާފަތަކާމެދު މާޔޫސް ނުވެ ތައުބާވޭ، ﷲ އެންމަހައި ފާފަތައް ފުއްސަވައި ދެއްވާނެ: ހުތުބާ\nAuthor މުޙައްމަދު އިބްރާހިމްPosted on September 5, 2019 Categories ދީންLeaveacomment on ސިހުރު ހަދާފައި ހުރި ކަމަށް ބުނެ ފައިސާ ނަގާ މީހުން އެ ކަނީ އަނގުރު އަލިފާން!\nމަރުގެ ތުންފަތްމަތީ އޮތް މި އެކުވެރިޔާގެ އެންމެ ފަހު މެސެޖު\nއެމެސެޖުގައި އޭނާ، ޑރ. ތައުފީޤް އަށް ސަލާމް އަދާކުރުމަށްފަހު ލިޔެފައިވަނީ:\n”މިއީ ޑރ. ތައުފީޤް އަށް އަހަރެން ފޮނުވާ އެންމެ ފަހު މެސެޖު ކަމަށް ވެސް ވެދާނެއެވެ. އަހަރެން މިއޮތީ، މިބިން މައްޗަށް އަހަރެން ދޫކޮށްލާނެ އެންމެ ފަހު ނޭވާގެ އިންތިޒާރުގައެވެ.\nމިއީ އެއްވެސް މީހަކަށް އެއްވެސް އެއްޗެއް އަހަންނަށް ލިޔެވޭނެ އެންމެ ފަހު ފަހަރު ކަމުގައި ވެދާނެތީ، އަަހަރެން ބޭނުންވީ އަހަރެންގެ އެންމެ ފަހު މެސެޖު ޑރ. ތައުފީޤަށް ލިޔާށެވެ. ޑރ. ތައުފީޤް އެހެން މީހުންނަށް ކިޔަވާދޭއިރު އަަހަރެންގެ މިމެސެޖާއި ބެހޭ ގޮތުން ވެސް ވާހަކަ ދައްކާ، އެހެން މީހުންނަށް އަހަރެންގެ މިވާހަކަތައް ހަނދުމަ ކޮށްދޭނެ ކަމުގެ އުންމީދު އަހަރެން ކުރަމެވެ.\nއަހަންނަކީ ކޮންކަހަލަ މީހެއްކަން ޑރ. ތައުފީޤް އަށް އިނގޭ ދޯއެވެ. އަހަންނަކީ ހަމަ އާދައިގެ މުސްލިމެކެވެ. ގަވައިދުން ނަމާދު ކުރެވޭތޯ އަހަރެން މަސައްކަތް ކުރީމެވެ. ކޮންމެ ރަމަޟާން މަހެއްގައި ރޯދަ ހިފޭތޯ ވެސް މަސައްކަތް ކުރީމެވެ. އަދި ޙައްޖުގެ މަތިވެރި އަޅުކަންވެސް އެއްފަހަރު ނަމަވެސް އަދާކުރެވޭތޯ އަހަރެން މަސައްކަތް ކުރީމެވެ.\nއަހަަރެންގެ އަނތްބަކާއި ދަރިންވެސް ދުނިޔޭގައި އެބަ ތިއްބެވެ. އަނބިމީހާ ވެސް އުޅުނީ އިސްލާމް ދީނުގެ ހަމަތަކުގެ މަތިންނެއް ނޫނެވެ. އަހަރެން އޭނާއާއި ކައިވެނި ކުރީވެސް ދީނީ ކަންކަމަށް އަޙުލުވެރިތޯ ބަލާފައެއް ނޫނެވެ. އަހަންނަށް އަހަރެންގެ ދަރިންނާއި ވެސް އެހާ އަޅައެއް ނުލެވެއެވެ. އެދަރިން ބޮޑެތިވީ އިސްލާމް ދީނުގެ ކަންކަން އެހާ ބޮޑަށް ނޭނގިއެވެ.\nމިއަދު އަހަންނަށް މިވަނީ ޕެންކްރިއެޓިކް ކެންސަރު ޖެހިފައެވެ. މިއަދު މިތާ އޮވެ، އަހަރެންގެ އެންމެ ފަހު ވަގުތު ނިމޭނެއިރަކަށް އިންތިޒާރު ކުރެވެމުންދާއިރު، ޑޮކްޓަރުން ވަނީ މިހަފްތާއަށް ވުރެ ގިނަ ދުވަހު އަހަރެން ދުނިޔޭގައި ދިރި ހުންނާނެހެން ހީނުވާ ކަމުގެ ޚަބަރު ދީފައެވެ.\nމަލަކުލް-މައުތު އަންނާނެ ވަގުތަކަށް ބެލެމުންދާއިރު، އަހަރެންގެ ސިކުނޑިއަށް އަންނަނީ އެންމެ ކަމެކެވެ. އެއީ ދެރަވުމެވެ.\nއަހަރެންގެ ހިތް މިވަނީ ވަރަށް ގިނަ ކަންކަމުގެ ސަބަބުން ދެރަވެފައެވެ. އަހަރެން ވަރަށް ގިނަ ކަންތައްތަކެއް ކުރަން ބޭނުންވިއެވެ. ނަމަވެސް އޭގެން އެއްވެސް ކަމެއް ނުކުރެވުމުން މިހާރު އަހަރެން ދެރަވެއެވެ.\nއަހަރެން ކީރިތި ޤުރްއާން ހިތު ދަސްކުރަން ބޭނުންވިއެވެ. ނަމަވެސް އެކަމެއް އަހަންނަކަށް ނުވިއެވެ. ޙައްޖަށް ދާން ވެސް ބޭނުންވިއެވެ. އެކަމަކު ނުދެވުނެވެ. އަހަރެން އަހަރެންގެ މައިމީހާގެ ގައިގާ ލޯބިން ބައްދާލަން ބޭނުންވިއެވެ. އެކަމަކު އެކަމެއް ވެސް ނުވިއެވެ. އަަހަރެންގެ ދަރިންނަށް އިސްލާމް ދީނުގެ ހަމަތަކާއި ކީރިތި ޤުރްެއާން ދަސްކޮށްދޭން އަހަރެން ބޭނުންވިއެވެ. ނަމަވެސް އެކަމެއް ވެސް ނުވިއެވެ. ބަރަކާތްތެރި ރަމަޟާން މަހުގެ ސަވާބާއި ދަރުމަ އަދި އެއް ފަހަރު ލިބުމަށް އަހަރެންގެ ހިތް އެދެއެވެ. ނަމަވެސް ދެނެއް އަހަންނަކަށް އެފުރުސަތެއް ވެސް ނުލިބޭނެއެވެ.\nމިވަގުތު އަހަރެން ހުރީ ޙަރަމްފުޅުގައި ނަމައޭ އަހަރެންގެ ހިތައް އަރައެވެ. ނަމަވެސް އަހަންނަކަށް އެފުރުސަތެއް ވެސް ލިބޭކަށް ނެތެވެ. މިހެން އޮންނައިރު، ކީރިތި ޤުރްއާނުގެ އާޔަތްތައް ކިޔަން އިނގޭނަމައޭ އަހަރެން ހިތައް އަރައެވެ. ނަމަވެސް އަހަންނަށް ހަމައެކަނި އިނގެނީ ފާތިޙާ ސޫރަތާއި އެހެން އިތުރު ކުރު ސޫރަތްތަކުގެ ތެރެއިން ދެތިން ސޫރަތެކެވެ.\nމިހުރިހާ ކަމަކާއި އަހަރެން މިހާރު ދެރަވަމެވެ. މީގެން އެއްވެސް ކަމެއް ނުކުރެވުނީތީއެވެ. އަދި މީގެން އެއްވެސް ކަމެއް ނުކުރެވުނީ އަހަންނަށް ވަގުތު އޮތް އިރު މީގެން އެއްވެސް ކަމެއް ކުރަން އަހަރެން ނުއުޅުމުންކަން ވެސް އަހަންނަށް އެނގޭތީ އަހަރެން ދެރަވަމެވެ.\nމިދުނިޔޭގައި އަހަރެން ދިރިއުޅުނުކަން ހަނދާން ހުންނާނީ ހަމައެކަނި ޑރ. ތައުފީޤެވެ. އަދި އަހަރެންގެ މުދަލާއި ފައިސާ ބެހުމުގެ ކުރިން، އަހަރެންގެ އާއިލާ ވެސް އަހަރެން މަތިން ހަނދުމަ ކުރާނެއެވެ.\nރަޙުމަތްތެރިން އަހަރެން ދޫކޮށްލައިފިއެވެ. އަހަރެންގެ އާއިލާ އަހަރެން މަތިން ހަނދުމައެއް ނުކުރާނެއެވެ. އަހަންނަށް މިބިންމަތީގައި ހެޔޮކަމަކަށް އެއްވެސް ކަމެއް ކުރެވިފައެއް ނުވެއެވެ. އަދި އަހަންނަށް ކުރެވިފައި ހުރި ކަމެއްގެ ޖަޒާ އަހަންނަށް ކަށްވަޅުގައި ދެއްވާނެތެވެ.\nއަހަންނަކީ ޑރ. ތައުފީޤްގެ މުސްލިމު އަޚް މުޙައްމަދު އެވެ.“\n* މިއީ އިސްލާމިކް ޑިވެލޮޕްމެންޓް އޯގަނައިޒޭޝަނެއް ކަމަށްވާ ”މަރސީ މިޝަން“ ގެ ފައުންޑަރ ޑރ. ތައުފީޤް ޗައުދަރީ އަށް މުސްލިމު އަޚަކު ފޮނުވާފައިވާ މެސެޖެކެވެ.\n| މަސްދަރު : ނިދާއު ޑޮޓް އެމްވީ\nAuthor .Posted on September 2, 2019 Categories ދީންLeaveacomment on މަރުގެ ތުންފަތްމަތީ އޮތް މި އެކުވެރިޔާގެ އެންމެ ފަހު މެސެޖު\nޣާފިލުކަމުގެ ނުރައްކާތެރިކަމުންް ސަލާމަތްވެ ތިބެމާ\nإِنَّ الَّذِينَ لا يَرْجُونَ لِقَاءَنَا وَرَضُوا بِالْحَيَاةِ الدُّنْيَا وَاطْمَأَنُّوا بِهَا وَالَّذِينَ هُمْ عَنْ آيَاتِنَا غَافِلُونَ*أُولَئِكَ مَأْوَاهُمُ النَّارُ بِمَا كَانُوا يَكْسِبُونَ – يونس 7-8\nހަމަކަށަވަރުން، ތިމަންއިލާހާ ބައްދަލުވާން ނޭދޭ، އަދި ދުނިޔޭގެ ދިރިއުޅުމަށް ރުހި، އަދި އެކަމަށް ހިތްހަމަޖައްސައިގެންތިބެ ތިމަންއިލާހުގެ އާޔަތްތަކާމެދު ޣާފިލުވި މީހުން (ދަންނާށެވެ!) އެއުރެން ތިބެނިވި ތަނަކީ، ނަރަކައެވެ. (އެއީ) އެއުރެން ކޮށްއުޅުނު ޢަމަލުތަކުގެ ސަބަބުންނެވެ.\nއާއެކެވެ. ބައެއް މީހުން ދުނިޔޭގައި އުޅެނީ މިފަދަ ބައެއްގެ ގޮތުގައެވެ. އެބައިމީހުންގެ ދިރިއުޅުމާމެދު ހިތްހަމަޖެހިގެންނެވެ. އާޚިރަތާމެދު ޣާފިލުވެގެންނެވެ. މަރަށްފަހު އެބައިމީހުންނާ ކުރިމަތިވާނޭ ކަންތައްތަކާއި އެބައިމީހުން ދެމިތިބެނިވި ތަނުގެ މަތިން އެއްގޮތަކަށްވެސް ފިކުރެއް ނުކުރެއެވެ.\nޣާފިލުވެފައި ތިބުމުގެ ނުރައްކާތެރިކަމާއެވެ!\nޣާފިލުކަމުގެ ނުރައްކާތެރިކަމުން އަޅަމެއް ސަލާމަތްކުރައްވާށި! ޔާ ﷲ!\nﷲ ތިބާގެ ޢަމަލުތައް ބައްލަވާވޮޑިގަންނަކަމާމެދު ޣާފިލުނުވާށެވެ.\nﷲ ކުރައްވާފައިވާ ވަޢުދުތަކާ އެއިލާހު އަޅަމެންނަށް ވަޢުދުކުރައްވާފައިވާ ޘަވާބާމެދު ޣާފިލުނުވާށެވެ.\nﷲ ކުރައްވާފައިވާ ވަޢީދުތަކާ އެއިލާހު އަޅަމެންނަށް ވަޢީދު ކުރައްވާފައިވާ ޢަޛާބާމެދު ޣާފިލުނުވާށެވެ.\n1- އަޅުކަން އަދާކުރުމުގައި ކަންނެތް ވުން\n2- ޙަރާމްކަންތައްތައް އެއީ ކުޑަކުޑަ ކަންތައްތަކެއް ކަމުގައި ބެލުން\n3- ފާފަކުރުން، ފާފައަށް ލޯބިކުރުން އަދި ފާފައިގެ ވާހަކަ ދެއްކުން (ފާޅުކުރުން)\n4- ފައިދާނުވާ ކަންކަމުގައި ވަގުތު ބޭކާރު ކުރުން\n1- ދުނިޔެދެކެ ލޯބިވުން\n2- ﷲ އާމެދު ޖާހިލުވުން\n4- ނުބައި އެކުވެރިން\n5- ޢަމަލު ކުރުމާ ނުލާ މާބޮޑަށް އުއްމީދުކުރުން\n6- ބޭކާރު ވާހަކަދެއްކުން\n7- މަރާއި އާޚިރަތުގެ މަތިން ހަނދުމަނެތުން\n1- ﷲ އާބެހޭ ޢިލްމު ހޯދުން\n2- ﷲ ގެ ޛިކްރުން އެއްކިބާނުވުން\n3- ޛިކްރުގެ މަޖްލީސްތައް\n4- ޤުރުއާން ކިޔެވުން\n5- ﷲ އަށް ދުޢާ ދެންނެވުން\n6- ޖަމާޢަތުގައި ފަރުޟު ފަސްނަމާދު ކުރުމަށް ރައްކާތެރިވުން\n7- ދަމު ނަމާދުކުރުމަށް ފަރުވާ ބެހެއްޓުން\n8- ގިނަ ގިނައިން މަރު ހަނދާންކުރުން\nاقْتَرَبَ لِلنَّاسِ حِسَابُهُمْ وَهُمْ فِي غَفْلَةٍ مُّعْرِضُونَ –الأنبياء : 1\nމީސްތަކުންނަށް އެބައިމީހުންގެ ހިސާބު ބެއްލެވުމުގެ ވަގުތު ގާތްވެއްޖެއެވެ. އެބައިމީހުން ޣާފިލުވެ އެކަމުން އެއްކިބާވެގެންވާ ޙާލުގައެވެ.\nAuthor .Posted on August 23, 2019 Categories featured main, ދީންLeaveacomment on ޣާފިލުކަމުގެ ނުރައްކާތެރިކަމުންް ސަލާމަތްވެ ތިބެމާ\nAuthor މުޙައްމަދު އިބްރާހިމްPosted on August 16, 2019 Categories featured 1, ދީންLeaveacomment on ސިހުރުވެރިންނަކީ ޝައިތޯޯނުން، އެމީހުންގެ ބަސް ތެދުކުރާ މީހަކު ސުުވަރުގެ ނުވަންނާނެ!\nAuthor .Posted on August 13, 2019 Categories ދީންLeaveacomment on ޖިހާދުކުރުމުގެ ނިޔަތުގައި ދުންޔަވީ ފައިދާއެއް ވެއްދުމަކީ އިސްލާމްދީން މަނާކުރާ ކަމެއް\nﷲ އިންސާނާ އުފައްދެވިއިރު އިންސާނާގެ ކިބައިގައި، ފަސޭހަ އަވަސް އުފާތައް ހޯދައިގަތުމުގެ ލޯތްބާއި، ދިގު ޙަޔާތަކަށް އުއްމީދުކުރުމާއި، ފައިސާ ޖަމާކުރުމާއި، ޖިންސީ ޝަހުވަތާއި، ރުޅިއާއި، ބަދަލުހިފުމާއި އަނިޔާވެރިވުމަށް ލެނބުން ފަދަ ސިފަތައް ލައްވާފައިވެއެވެ. އަދި ފާޙިޝް ކަންތައް ޒީނަތްކޮށް، ފާފަތަކަށް އިންސާނުން ހިތްޖެއްސުމުގެ ބާރު ޝައިޠާނާއަށް ދެއްވާފައިވެއެވެ. އަދި އިންސާނާގެ ކިބައިގައި ނުބައިކަންތަކަށް އަމުރުކުރާ، ޙަރާމް ކަންތަކަށް އެދޭ، ޝައިޠާނާގެ އެހީ ލިބޭ، ނަފްސެއް ލައްވާފައިވެއެވެ. މީގެ ނަތީޖާއަކީ އިންސާނާ ފާފަކުރުމެވެ. ނުބައިކަންތަކަށް އަރައިގަތުމެވެ. ވީމާ އިންސާނާއަކީ މިފަދަ މަޚްލޫޤަކަށް ވާހިނދު، އޭނާ ފާފަކުރުމުން ލިބޭނެ ޢަޛާބުން ސަލާމަތްވާނީ ކިހިނެއްހެއްޔެވެ؟ ނުބައިކަންތަކުން ނުކުންނަ ނަތީޖާއިން ރެކޭނީ ކިހިނެއްހެއްޔެވެ؟\nމާނަ: ”މި ޢަޛާބު ލިބޭނީ ތައުބާވެ، އީމާންވެ، ހެޔޮ ޢަމަލު ކުޅަ މީހަކު މެނުވީއެވެ. ފަހެ، ތައުބާވެ، އީމާންވެ، ހެޔޮ ޢަމަލު ކުޅަ މީހުންގެ ކުށްފާފަތައް ހެޔޮކަންތަކަށް، މާތް ﷲ، ބަދަލުކުރައްވާނެތެވެ. މާތް ﷲ އީ، ފާފަ ފުއްސަވާ ރަޙްމަތްވަންތަ ރަސްކަލާނގެއެވެ.” (އަލްފުރްޤާން: 70)\nوَلَيْسَتْ التَّوْبَةُ لِلَّذِينَ يَعْمَلُونَ السَّيِّئَاتِ حَتَّى إِذَا حَضَرَ أَحَدَهُمْ الْمَوْتُ قَالَ إِنِّي تُبْتُ الآنَ وَلا الَّذِينَ يَمُوتُونَ وَهُمْ كُفَّارٌ …(18)\nމާނަ: ”ހަމަކަށަވަރުން ﷲ ތައުބާ ޤަބޫލު ކުރައްވާނީ، ޖާހިލުކަމުން ފާފަކުރުމަށް ފަހު (އެއީ ޙަރާމް ކަމެއްކަން އެނގިހުރެ ވެސް، ގަސްތުގައި ވިޔަސް އަދި އޮޅިގެން ވިޔަސް ފާފަ ކުރުމަކީ ޖާހިލުކަމުން ކުރާ ކަމެކެވެ. ވީމާ މި އާޔަތުގައި ‘ޖަހާލަތު’ ގެ މުރާދަކީ، ޙަރާމް ކަމެއް ކަން ނޭނގުމެއް ނޫނެވެ. ނުވަތަ އޮޅިގެން ކުރުމެއް ވެސް ނޫނެވެ.) މަރު އައިސް ކުރިމަތިވުމުގެ ކުރިން ތައުބާވާ މީހުންނަށެވެ. ފަހެ މިފަދަ މީހުންގެ މައްޗަށް ﷲ ތައުބާ ލައްވައި، އެ މީހުންގެ ތައުބާ މާތް ﷲ ޤަބޫލުކުރައްވައެވެ. މާތް ﷲ އީ، ދެނެވޮޑިގެންވާ ޙިކްމަތްވަންތަ ރަސްކަލާނގެއެވެ. (17)\nނުބައިކަންތައް ކުރުން މަތީ ދެމިތިއްބާ، އެއިން މީހެއްގެ ގާތަށް މަރު އަތުވާ ހިނދު، ތިމަން މިހާރު ތައުބާވެއްޖައީމޭ ބުނާ މީހުންނާއި، ކާފިރުކަން މަތީ މަރުވާ މީހުންނަކަށް، ތައުބާ ޤަބޫލުކުރެއްވުމެއް ނެތެވެ…” (އައްނިސާ: 17-18)\nމާނަ: ”ތިޔަބައި މީހުން ހައްދަވައި ބޮޑުކުރެއްވި ރަސްކަލާނގެ، އެ ކަލާނގެ ދީލަތިފުޅުކަމުން، ރަޙްމަތަކީ، އެކަލާނގެ ޛާތުފުޅުގެ މައްޗަށް ލާޒިމު ކުރައްވާފައިވާ އެއްޗެއް ކަމުގައި ލައްވައިފިއެވެ. މި ގޮތުން، ޖާހިލުކަމުން ފާފަކުރުމަށް ފަހު (އެއީ ޙަރާމް ކަމެއްކަން އެނގިހުރެ ވެސް، ގަސްތުގައި ވިޔަސް އަދި އޮޅިގެން ވިޔަސް ފާފަ ކުރުމަކީ ޖާހިލުކަމުން ކުރާ ކަމެކެވެ. ވީމާ މި އާޔަތުގައި ‘ޖަހާލަތު’ ގެ މުރާދަކީ، ޙަރާމް ކަމެއް ކަން ނޭނގުމެއް ނޫނެވެ. ނުވަތަ އޮޅިގެން ކުރުމެއް ވެސް ނޫނެވެ.) ތައުބާވެ ހެޔޮ ޢަމަލުކުރުން މަތީ ދެމިހުރެއްޖެނަމަ، ﷲ އޭނާގެ ފާފަ ފުއްސަވާ ދެއްވާނެއެވެ. ފަހެ އެކަލާނގެ އީ، އެކަލާނގެއަށް ތައުބާވާ އަޅުތަކުންގެ ފާފަ ފުއްސަވާ ރަޙްމަތްވަންތަ ރަސްކަލާނގެއެވެ.”(އަލްއަންޢާމް54)\nAuthor .Posted on August 10, 2019 Categories ދީންLeaveacomment on ތައުބާވުމާއި ފާފަފުއްސެވުމަށް އެދުން\nހައްޖު ދުވަހު ރޯދަ ހިފުމީ އިސްވެދިޔަ އަދިި އަންނަން އޮތް އަހަރުގެ ފާފަ ފުއްސަވާނެ ކަމެެއްް\nމާދަމާ އަކީ މިއަހަރުގެ ހައްޖު ދުވަސް ނުވަތަ އަރަފާތު ދުވަސް ކަމަށާއި އެދުވަހު ރޯދަ ހިފުމީ އިސްވެދިޔަ އަހަރާއި ކުރިއަށް އޮތް އަހަރުގެ ފާފަ ވެސް ފުއްސަވާނެ ކަމެއް ކަމަށް މިއަދުގެ ހުކުރު ހުތުބާގައި ވިދާޅުވެއްޖެއެވެ.\n“އަރަފާތު ދުވަހުގެ މާތްކަން” މި މައުޟޫއަށް މިއަދު ދެއްވި ހުކުރު ހުތުބާގައި ވިދާޅުވީ، މާތް ދުވަސްތަކުގެ ތެރޭގައި ހިމެނޭ އެންމެ މާތް ދުވަހަކީ ހައްޖު ދުވަސް ނުވަތަ އަރަފާތު ދުވަސް ކަމަށެވެ.\nއެ ދުވަހު އަރަފާތުގެ ބިމަށް ޖަމާވެފައިތިބޭ ހައްޖުވެރިންގެ ފާފަތައް މާތް ﷲ ފުއްސަވައި ދެއްވާ ކަމަށާއި އެއީ ފާފަ ފުއްސެވުމާއި އަފޫ ކުރައްވައި ނަރަކައިން ދިންނަވައި މުއްތިކުރެއްވުމުގެ ދުވަހެއް ކަމަށެވެ.\nނަމަވެސް މާތް ﷲ ގެ އޯގާވަންތަކަމާއި ތަނަވަސް ރަހުމަތުން ހައްޖުގެ އަޅުކަން އަދާކުރުމުގެ ނަސީބު ނުލިބޭ މީހުން ވެސް މި ދުވަހުގެ ސަވާބުން މަހުރޫމު ނުވާނެ ކަމަށް ހުތުބާގައި ވިދާޅުވިއެވެ.\nއެގޮތުން ހައްޖަށް ދިއުމުގެ ނަސީބު ނުލިބޭ މީހުން އަރަފާތު ދުވަހު ރޯދަ ހިފުން މޮޅު އިތުރު ކަމަށާއި އެދުވަހު މާތް ﷲ ހަނދުމަކޮށް، ދުއާ ކުރުމުގައި ގިނަ ވަގުތު ހޭދަކުރަންޖެހޭ ކަމަށް ހުތުބާގައި ވިދާޅުވިއެވެ.\nއަދި އަރަފާތު ދުވަހު ރޯދަ ހިފުމަކީ ފާއިތުވެ ދިޔަ އަހަރާއި އަންނަން އޮތް އަހަރުގެ ކުދި ފާފަތައް ފުހެވޭ ކަމެއްކަމުގައި ރަސޫލާ صلى الله عليه وسلم ގެ އަރިހުން ސާބިތުވާ ކަމަށް ވިދާޅުވިއެވެ.\n“އަރަފާތު ދުވަހު ރޯދަ ހިފުމީ، އިސްވެދިޔަ އަހަރާއި އަންނަން އޮތް އަހަރުގެ ފާފަ ފުއްސަވާނޭ ކަމެކެވެ. އަދި އާޝޫރާ ދުވަހު ރޯދަ ހިފުމަކީ، އިސްވެ ގޮސްފައިވާ އަހަރުގެ ފާފަ ފުއްސަވާނޭ ކަމެކެވެ،” ރަސޫލާ ހަދީޡް ކުރެއްވި ބަސްފުޅެއްގެ މާނަގައިވެއެވެ.\nހުތުބާގައި އިތުރަށް ވިދާޅުވީ، އަރަފާތު ދުވަހަކީ ދުއާ އިޖާބަ ކުރެއްވުމުގެ ދުވަސް ކަމުން އެދުވަހު ދުއާ ކުރުން ގިނަ ކުރަންޖެހޭ ކަމަށެވެ.\nއަދި މާތް ﷲ ހަނދުމަކޮށް އެކަލާނގެ ހަޟްރަތުގައި ދުއާ ދެންނެވުމަކީ މަތިވެރި އަޅުކަމެއް ކަމަށާއި އިންސާނާ ގާފިލުކަމުން ދުރުކޮށް ހާލިގުވަންތަ ﷲއާ ގުޅުވައިދޭ އެންމެ މުހިއްމު އެއް ވަސީލަތަކީ ދުއާކޮށް އެކަލާނގެ މަތީން ހަނދުމަކުރުން ކަމަށް މިއަދުގެ ހުކުރު ހުތުބާގައި ވިދާޅުވިއެވެ.\nAuthor މުޙައްމަދު އިބްރާހިމްPosted on August 9, 2019 Categories featured 4, ދީން\nއިސްލާމްދީނަކީ ދަޢްވަތު ދިނުމާއި މީސްތަކުންނަށް ފޯރުކޮށްދިނުމުގެ ދީން\nއިސްލާމްދީނަކީ ދަޢްވަތު ދިނުމާއި މީސްތަކުންނަށް ފޯރުކޮށްދިނުމުގެ ދީނެކެވެ. މިކަން ކީރިތި ޤުރުއާނުގައިވާ މައްކީ އަދި މަދަނީ ސޫރަތްތަކާމެދު ވިސްނައިފި ކޮންމެ މީހަކަށް ހާމަވެގެންދާނެއެވެ. މިއީ ފަހަރެއްގައިވެސް މަޖްބޫރުކުރުމާއި ގަދަކަމުން ދީނަށް ވައްދާ ދީނެއް ނޫނެވެ.\nރަސޫލު ޞައްލައްﷲ ޢަލައިހި ވަސައްލަމަ- މުޚާޠަބްކުރައްވާ އެކަލާނގެ ވަޙީކުރައްވަނީ: قُلْ هَـٰذِهِ سَبِيلِي أَدْعُو إِلَى اللَّـهِ ۚ عَلَىٰ بَصِيرَةٍ أَنَا وَمَنِ اتَّبَعَنِي “ކަލޭގެފާނު ވިދާޅުވާށެވެ! މިއީ ތިމަންކަލޭގެފާނުގެ މަގެވެ. ތިމަންކަލޭގެފާނާއި، ތިމަންކަލޭގެފާނަށް تبع ވި މީހުން، اللَّه ގެ ފަރާތަށް ގޮވައިލައްވަނީ، އަލިވެގެންވާ دليل އާއެކުގައެވެ. ” (ޔޫސުފް: 108)\nސަލާމާއި ޞަލަވާތްލެއްވި މުޙައްމަދުގެފާނުގެ، އެކަލޭގެފާނުގެ ވެރިރަސްކަލާނގެ ކުރައްސަވައިދެއްވި، މަގަކީ މިއީއެވެ. އަލިވެގެންވާ ދަލީލާއެކު ދީނަށް ގޮވާލެއްވުމެވެ. މިގޮތަކީ ހަމައެކަނި އެކަލޭގެފާނުގެ ގޮތެއްވެސް ނޫނެވެ. އެކަލޭގެފާނަށް ތަބާވި މީހުންގެ ގޮތަކީވެސް އެއީއެވެ.\nއަދި ނަޙްލު ސޫރަތުގައި އެކަލާނގެ ވަޙީކުރައްވަނީ: ادْعُ إِلَىٰ سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِ ۖ وَجَادِلْهُم بِالَّتِي هِيَ أَحْسَنُ “حكمة އާއި، ރިވެތި وعظ އާއެކު، ކަލޭގެފާނުގެ ވެރިރަސްކަލާނގެ މަގަށް، ކަލޭގެފާނު ގޮވައިލައްވާށެވެ! އަދި އެންމެ ރިވެތި ގޮތުގައި އެއުރެންނާ جدل ކުރައްވާށެވެ!” (ނަޙްލު:125)\nމިއީ ކީރިތި ރަސޫލާއާއި، އަދި އެކަލޭގެފާނަށް ފަހު މުޅި އުއްމަތާވެސް ކުރައްވާފައިވާ މުޚާޠަބް ބަސްފުޅެކެވެ. މި އާޔަތުގައި މިވަނީ ދީނަށް ދަޢްވަތުދިނުމުގެ މަންހަޖެވެ. އެއީ މީހުންގެ ބުއްދިއަށް ޤަބޫލުކުރެވޭ ފަދަ ޙިކުމަތްތެރިކަމާއި، މީހުންގެ ރުހުންލިބޭފަދަ ރިވެތި ގޮތްތަކުން ދޭ ދަޢްވަތެކެވެ. އާދަވެގެން މިގޮތަށް ދަޢްވަތުދޭނީ، ދަޢްވަތާ އެއްބަސްވާ މީހުންނާއެވެ. ދެން ދަޢްވަތާ ޚިލާފުވާ މީހުންނާމެދު އޮތް ގޮތަކީ، ވީ އެންމެ ރިވެތި ގޮތަކަށް ދަޢްވަތުދިނުމެވެ.\nމާއިދާ ސޫރަތުގައި، އެއީ މަދަނީ ސޫރަތެއް، މާތް ﷲ ވަޙީކުރައްވާފައިވަނީ: يَا أَيُّهَا الرَّسُولُ بَلِّغْ مَا أُنزِلَ إِلَيْكَ مِن رَّبِّكَ ۖ وَإِن لَّمْ تَفْعَلْ فَمَا بَلَّغْتَ رِسَالَتَهُ ۚ وَاللَّـهُ يَعْصِمُكَ مِنَ النَّاسِ “އޭ رسول އާއެވެ! ކަލޭގެފާނުގެ ވެރިރަސްކަލާނގެ حضرة ން ކަލޭގެފާނަށް ބާވައިލެއްވި آية ތައް ކަލޭގެފާނު އިއްވަވާށެވެ! އަދި ކަލޭގެފާނު އެކަން ނުކުރެއްވިނަމަ، ކަލޭގެފާނު އެކަލާނގެ رسالة އިއްވެވިކަމަކަށް ނުވާނެއެވެ. އަދި اللَّه މީސްތަކުންގެ ކިބައިން ކަލޭގެފާނު ރައްކާތެރި ކުރައްވާނެތެވެ. ” (މާއިދާ:67)\nއަދިވެސް ވަޙީކުރެއްވީ: وَلْتَكُن مِّنكُمْ أُمَّةٌ يَدْعُونَ إِلَى الْخَيْرِ وَيَأْمُرُونَ بِالْمَعْرُوفِ وَيَنْهَوْنَ عَنِ الْمُنكَرِ ۚ وَأُولَـٰئِكَ هُمُ الْمُفْلِحُونَ “ހެޔޮކަމުގެ މަގަށް ގޮވާ، އަދި ހެޔޮކަންތަކަށް أمر ކުރާ، އަދި ނުބައިކަންތައް ނަހީކުރާ ބަޔަކު ތިޔަބައިމީހުންގެ ތެރެއިން ވާހުށިކަމެވެ! އެއުރެންނަކީ ހަމަ، ދިންނަވާނޭ މީހުންނެވެ.”\nމައްކީ ދައުރުއްސުރެ ފެށިގެންވެސް، ޤުރުއާން ކަށަވަރުކޮށްދެނީ އިސްލާމްދީނަކީ ޢާލަމީ ދަޢްވަތެއްކަމެވެ. އެއީ މީސްތަކުންގެ ތެރެއިން ޢަރަބިން ފަދަ ވަކި ޖިންސަކަށް، ޢަރަބި ޖަޒީރާފަދަ ވަކި ތަނަކަށް، ނުވަތަ މެދުއިރުމައްޗަށް ނުވަތަ ވަކިކުލައެއްގެ ބަޔަކަށް ނުވަތަ ވަކިބަހަކުން ވާހަކަދައްކާ ބައެއްގެ ގާތަށް ނުވަތަ މުޖްތަމަޢުގެ ވަކި ގިންތިއަކަށް، ފޮނުއްވުނު ދީނެއް ނޫނެވެ. ކިއެއްތަ، އެއީ ކޮންމެ ކުލައެއްގައި ތިއްބަސް، ކޮންމެ ތަނެއްގައި އުޅުނަސް، ޢަރަބި ބަހުން ވަޙީ ބާވައިލެއްވިޔކަމުގައި ވިޔަސް، ކޮންމެ ބަހަކުން ވާހަކަދެއްކިޔަސް، ބިމުގެ އަހުލުވެރިންނަށް، އެންމެންނަށް، ދެވުނު ދަޢްވަތެކެވެ. ފޮނުއްވުނު ދީނެކެވެ.\nAuthor .Posted on August 6, 2019 Categories ދީންLeaveacomment on އިސްލާމްދީނަކީ ދަޢްވަތު ދިނުމާއި މީސްތަކުންނަށް ފޯރުކޮށްދިނުމުގެ ދީން


Enme agu bodu photo-shoot! Enme agu bodu celebrity!\nލޯތްބަށް ބޭވަފާތެރިވީއޭ ބުނެވިދާނެ\nމިހާރު މާ ބޮޑަށް ޝާޔަން ދެކެ ލޯބިވޭ\nނޮމިނޭޓްވި އެވޯޑް ގެއްލުން ގަބޫލެއްނުކުރެވޭ\nމުއާ އަށް މިފަދަ ސުރުހީއެއް ހައްގުތޯއާ މެދު ބައެއް މީހުންގެ ހިތުގައި ފުން ސުވާލުތަކެއް އުފެދިދާނެ އެވެ. އެކަމަކު ހަގީގަތަކީ މިއީ އެވެ. މި ސިލްސިލާއެއްގެ ތާރީޚުގައި ވެސް މިވަރުގެ ސެލެބްރިޓީއަކާ އަދި ދިމަލެއް ނުވެ އެވެ. -- އަބްދުﷲ މުއާޒު ހާއްސަވާ އެއް ހާސް ސަބަބު ލިޔަނީ ނަމަ މިއީ އެ ލިސްޓުގެ ފުރަތަމަ ސަބަބެވެ.\nހަގީގަތުގައި ވެސް މިއީ ތަފާތު މީހަކީ އެވެ. އެންމެ "އަގުބޮޑު" ފޮޓޯޝޫޓަށް މި އިންޓަވިއުވެ، އެންމެ އަގުބޮޑު ސެލެބްރިޓީއަކަށް އިސާހިތަކު ބަދަލުވެގެން ދިޔަ ސަބަބަކީ ވެސް މިއީ އެވެ. އެކަމަކު، އެންމެ ފުރަތަމަ ކަމަކަށް، މިފަދަ އިންޓަވިއުއެއް އޭގެ އެންމެ ފުރިހަމަ ގޮތުގައި ގަތައި ކިޔުންތެރިންނާ ހަމަ އަށް ގެނެސްދިނުމަށް މުއާގެ ހިތުގައި އެކަމަށް އޮތް ޝައުގުވެރިކަމަށާއި ލޯތްބަށް ވަރަށް ހާއްސަ ޝުކުރެއް އަދާކުރަމާ ހިނގާށެވެ.\nއެކަން އެންމެ ބޮޑަށް މިފަހަރު ފެނިގެންދާނީ މުއާގެ ފޮޓޯޝޫޓްގައި ބޭނުންކޮށްފައިވާ ވޯޑްރޯބް ކަލެކްޝަނުންނެވެ. އަބްދުﷲ މުއާޒަކީ ހަމައެކަނި "ރެޑްކާޕެޓާއި" ހަފުލާތަކަށް ރީއްޗަށް ހެދުން އަޅާ އާޓިސްޓެއް ނޫނެވެ. އެންމެ ރީއްޗަށް ހެދުން އަޅާ ފިރިހެން ސެލެބްރިޓީންގެ ޗެމްޕިއަނަކީ އޭނާކަން މިފަހަރު ވެސް އޭނާ ސާބިތުކޮށްދިނެވެ. ހުރިހާ ވެސް ޝުކުރެއް އޭނާގެ ހިތާއި އިސްޓައިލާ ދެމެދު ފައްކާކޮށްފައި އޮތް ގަދަފަދަ ލޯތްބަށެވެ.\nމި އިންޓަވިއު އާއި ފޮޓޯޝޫޓްގައި ބޭނުންކޮށްފައިވާ ވޯޑްރޯބް ކަލެކްޝަނަކީ މިހާތަނަށް މި ސިލްސިލާ އަށް އައި އެންމެ އަގުބޮޑު އަދި ހިތްގައިމު ކަލެކްޝަން ވެސްމެއެވެ. މިކަމުގައި ރޮމްބަސް ފިހާރައަށް ވުރެން ބޮޑު ޝުކުރެއް ހަގީގަތުގައި ހައްގުވަނީ އަބަދުވެސް ތަފާތަކަށް ބަލަބަލަ އިންނަ މި އެކްޓަރަށެވެ.\nއެކަމަކު މުއާ ވެސް ބުނާ ގޮތުން ނަމަ، މީހަކު "ޖަޖުކުރަން ޖެހޭނީ" އެމީހަކު އަޅައިގެން ހުންނަ ހެދުމަކުން އެކަންޏެއް ނޫނެވެ. މި ފޮޓޯޝޫޓަށް ފަހު މުއާ އަށް މި ކަލެކްޝަން ބާވީ އެވެ. އެކަމަކު ބާ ނުވާނެ އެއްޗެއް ނުވަތަ ކަމެއް އެބައޮތެވެ. -- އަވަސް ވީކެންޑްގެ މި ހާއްސަ އިންޓަވިއު އެވެ.\nއެންމެ ފުރަތަމަ ވެސް އަހަރެމެން ފަށައިގަންނާނީ ނިމިގެން ދިޔަ ގައުމީ ފިލްމު އެވޯޑްސް އާއި މުއާގެ އިހްސާސްތަކުންނެވެ. އެއަށް ފަހު ޒަވާޖީ ހަޔާތަށް އައި ބިންހެލުމާއި މިހާރުގެ މުއާ އާއި އާ އަހަރުގެ އަމާޒުތަކަށް ވެސް ބަލައިލާނީ އެވެ.\nއެންމެ މޮޅު ސަޕޯޓިން އެކްޓަރަށް ނޮމިނޭޓްވެފައި އެ އެވޯޑް މިފަހަރު ނުލިބުން ސިފަކުރާނީ ކޮން ގޮތަކަށް އަދި ފިލްމު "އިނގިލި" އަށް އެއްވެސް އެވޯޑެއް ނުލިބުމުން ހިތަށް އަރަނީ ކީކޭ؟\n"އެންމެ މޮޅު ސަޕޯޓިން އެކްޓަރަށް ނޮމިނޭޓްވެފައި އެވޯޑް ނުލިބުން، އަސްލު ތެދަށް ބުނަންޏާމު އޭތި ބަލައެއް ނުގަނެވޭ. ހީއެއް ނުވޭ އަހަންނަށް ގަބޫލުކުރެވޭވަރުގެ ޖަސްޓިފިކޭޝަނެއް ދެވޭނެ ހެނެއް ވެސް. އަދި ހާއްސަކޮށް (އެވޯޑް) ލިބުނު ފަރާތް، ރަވީ ކުޅެފައިވާ ރޯލާއި އަހަރެން އިނގިލި ފިލްމުގައި ކުޅެފައިވާ ރޯލު އަދި ރަވީ އަށް އެ އެވޯޑް ލިބުން، ހީއެއް ނުވޭ ދުވަހަކު ވެސް ގަބޫލުކުރެވޭނެ ހެނެއް. އަހަންނަށް ނުލިބެން ޖެހޭ އެއްޗެއް ކަމަކަށެއް. އެއްވެސް ހާލެއްގައި މި ދަންނަވަނީ ޖަޖުން ޖަކުކުރި ގޮތް ގޯހެކޭ ނުވަތަ ރަނގަޅެކޭ ވެސް ނޫން"\n"އަހަރެން އަބަދުވެސް ގަބޫލުކުރަމޭ އިނގިލި އިން އަހަންނަށް ލިބެން ޖެހޭނެ ކަމަށް. އަދި ހާއްސަކޮށް ރަވީ އާއި އަޅުގަނޑާ ދެމީހުންގެ ރޯލަށް ބަލައިފި ނަމަ ލިބެން ޖެހޭނެ ކަމަށް. ދެން އެވޯޑް ހަފުލާ ނިމިގެންދިޔައިރު އިނގިލި ހުސް އަތާ ދާން ޖެހުން އެކަން ވެސް ދުވަހަކު ވެސް ގަބޫލެއް ނުކުރެވޭނެ. އެއީ އިގިއްޔަކީ ކޮންމެގޮތެއްވިޔަސް އެވޯޑްތަކެއް ހައްގު ފިލްމެއް."\nފިލްމީ ދާއިރާގެ ހައްގުގައި، ގައުމީ ފިލްމު އެވޯޑްސް އަލުން ގެނެސް މި ހުރިހާ ކަމެއްގައި އެންމެ ބުރަކޮށް އަދި އިސްކޮށް މި އުޅުނީ މުއާ. އެކަމަކު ހަފުލާ ނިމިގެން ދިޔައިރު މުއާ އަށް ލިބުނު އެވޯޑެއް ނުވަތަ ބަޔަކު މީހުން އަދާކުރި ޝުކުރެއް ވެސް ހަގީގަތުގައި ނެތް. ކޮން ކަހަލަ އިހްސާސްތަކެއް ބަންޑުންވީ؟\n"ފިލްމު އެވޯޑް ވުޖޫދަށް ގެނައުން އެއީ އޭގެ ޒާތުގައި އަޅުގަނޑުގެ އަމިއްލަ އުފަލަކަށް ކުރި ކަމެއް ނޫން ފުރަތަމަ ކަމަކަށް. ދެން، އެ މަސައްކަތްކުރީ ދާއިރާގެ އެއްވެސް މީހެއްގެ ފަރާތުން މާ މޮޅު ބަސްތަކެއް ލިބޭނެ ކަމަކަށެއް ނޫން. ހަގީގަތަކީ ދާއިރާގެ ކޮންމެ މީހަކީ އަޅުގަނޑު ޕާސަނަލީ ދަންނަ މީހުން. އެހެންވީމަ އެއްވެސް އިރެއްގައި އެކްސްޕެކްޓެއް ނުކުރަން މި މީހުންނަށް މިކަމެއް ކޮށްދިނީމަ މާ ރަނގަޅު ވާހަކަތަކެއް ދައްކާނެ ކަމަކަށް. އަބަދުވެސް އެކްސްޕެކްޓްކުރި ގޮތް ފެންނަން އޮތީ ވެސް"\n"އެވޯޑް ހަފުލާ ފެށެން ހަފުތާއެއްވެފައި އޮތްވާ އަޅުގަނޑާ ބެހޭ ގޮތުން ވަރަށް ތުހުމަތުތަކެއް ކުރެވި ހަގީގަތެއް ނެތް ވަރަށް ގިނަ ވާހަކަ ދެކެވުނު. ބައެއް މީހުންނަށް ހީވީކަމަށް ވެދާނެ މިވަރުން އެވޯޑް ހަފުލާ މި ބާއްވަނީ އަޅުގަނޑަށް ނުވަތަ އިނގިލި ފިލްމަށް އެވޯޑްތަކެއް ހޯދައިދޭށޭ. އެކަމަކު ހަފުލާ ނިމިގެން ދިޔަގޮތުން އެނގޭނެ ކުރިން ވެސް ބުނެފައި އޮތް ގޮތަށް އިންސާފުވެރިކޮށް މީގައި އަޅުގަނޑުގެ އެއްވެސް ނުފޫޒެއް ނެތިއޭ ހަފުލާ ނިންމާނީ."\nބައެއް މީހުން އުޅުނު އެންމެ މޮޅު ސަޕޯޓިން އެކްޓަރަކަށް މުއާ ނޮމިނޭޓްވުމުން އެކަމާ ހިތްހަމަނުޖެހިގެން ވެސް. އެއީ އެވޯޑް އިންތިޒާމުކުރުމުގައި ވެސް މުއާ އިސްކޮށް އުޅެފައި އެވޯޑަށް ވެސް ނޮމިނޭޓްވީމަ. މުއާ ގަބޫލުކުރަންތަ އެއީ މައްސަލައެއް ކަމަށް؟\n"ފުރަތަމަ ކަމަކަށް، އިނގިލި ފިލްމުން އަޅުގަނޑު ނޮމިނޭޓްވުން މައްސަލައަކަށްވުމާ ހިސާބަށް، ފިލްމު އެވޯޑަށް އިއުލާނުކޮށްގެން، ފޯމު ސަބްމިޓުކޮށް، ޖަޖުކޮށް މި ހުރިހާ ކަމެއް ނިމި އެރޭގެ ހަފުލާއާ ހަމަ އަށް ދަންދެން އަސްލު އެއްވެސް މައްސަލައެއް ނެތް އޭގެ ޒާތުގައި. އެކަމަކު ނޮމިނޭޓްވި ހިސާބުން ފެށިގެން އެކަން ވަރަށް ބޮޑު މައްސަލައަކަށް ހަދާފައި އޮތީ. އެއީ ކީއްވެގެން ކަމެއް އަޅުގަނޑަކަށް ނޭނގޭ. މިސާލަކަށް އަޅުގަނޑު (އެންސީއޭގައި) ހުއްޓަސް އަދި ނެތަސް، ފިލްމުތަކަށް ބަލައިފި ނަމަ އެއްވެސް މީހަކު މައްސަލަ ޖައްސާނެހެނެއް ހީއެއް ނުވޭ. ކުރިން ވެސް ބުނިގޮތަށް ބަޔަކަށް ހީވީކަން ނޭނގެ މިއީ އަޅުގަނޑަށް އެވޯޑްތަކެއް ހޯދަން ކުރި ކަމެކޭ."\nމުއާ އަށް އެ އެވޯޑް ހައްގަސް ބައެއް މީހުން ބުނޭ ލިބުނު ނަމަ ސުވާލު އުފެދޭނެއޭ މުއާގެ އެންސީއޭ މަގާމާ ހެދި. ކިހާވަރެއްގެ ޔަގީންކަމެއް ދޭން ކެރިދާނެތަ ޖަޖިން ޕެނަލް އަށް މުއާގެ އެއްވެސް ބާރެއް ނުފޯރާކަމުގެ؟\n"ޖަޖިން ޕެނަލް އަށް އަޅުގަނޑުގެ އެއްވެސް ބާރެއް ނުފޫޒެއް ނުފޯރުވާކަން އެނގޭނެ ހުރިހާ ލިޔެކިޔުންތަކެއް ބެލިޔަސް. ޖަޖުންނާ އެއްވެސް މުއާމަލާތެއް ވެސް ނުހުންނާނެ ކުރެވިފައި. އެމީހުން ޖަޖުންނަށް ހޮވުނު ހިސާބުން ފެށިގެން އެއިން މީހަކާ އެކުގައި ކޮފީއަކަށް ވެސް ނުވަތަ ރަސްމީ ވާހަކައެއް ދައްކަން ވެސް އަޅުގަނޑު ގޮސްފައިނުވާނެ. އެންސީއޭ އިން އެޕޮއިންޓްކުރި އެހެން މީހަކު އެ ހުރިހާ ކަމެއް ބެލެހެއްޓީ، ޖަޖުންނާ ވާހަކަ ދެއްކީ ވެސް. އެއްވެސް މީހަކަށް، އެއްވެސް ހެއްކަކާ އެކު އައިސް ނުބުނެވޭނެ ޖަޖުންނަށް ނުފޫޒެއް ފޯރުވާފަ އޮތެކޭ. ފޯރުވާފަ އޮތް ނަމަ ހަމަ ގައިމުވެސް އިނގިލި ނުދާނެދޯ ހުސްއަތަކާ.\nއެހެންވީމަ މުއާ އަށް ގަބޫލުކުރެވޭ ގޮތުގައި ކީއްވެގެންތަ ފިލްމީ ދާއިރާގެ ބައެއް މީހުން، ވަކިން ހާއްސަކޮށް ސީނިއާ ބަޔަކު މުއާ އަށް އިނގިލި ދިއްކޮށް ފާޑުފާޑުގެ ވާހަކަ ދައްކަނީ؟ މުއާ އަކީ ހަމަ އެ ބުނާހާ ގޯސްމީހަކީތަ އަނެއްކާ؟\n"ފުރަތަމަ ކަމަކީ އެޕްރެޝިއޭޓްކުރަން ނޭގުން. ހަގީގަތަކީ ކިތަންމެ ދުވަސްވަންދެން މީހަކު ސިމެންތި ޖަހައި ރޭނިޔަސް ފަހުން އައިސްދާނެ އެއަށް ވުރެ މާ މޮޅަށް އެކަންކުރާނެ މީހަކު. އެއީ ގަބޫލުކުރަން ޖެހޭނެ ކަމަކީ. އަދި ފިލްމީ ދާއިރާގައި ވެސް މާ މޮޅެތި ކަންތައް ކުރާނެ މީހުން އަންނާނެ. އެހެންވީމަ އެކަކު އަނެކަކަށް، އަޅުގަނޑުވެސް ޝާމިލުވާގޮތަށް މި ބުނަނީ، އެކަކު އަނެކަކަށް އިހްތިރާމްކުރަންވީ"\n"މިސާލަކަށް ޒާތީ ހަސަދައެއް އަޅުގަނޑާ މެދު ބާއްވައިގެން ވަކި އެ މީހަކަށް ލިބޭނެ މޮޅެއް ނޯންނާނެ. އަސްލު މައިގަނޑު މައްސަލައަކީ މިއީ. އެކަކު އަނެކަކާ ދެމެދު އޮންނަ ޒާތީ ހަސަދައިގެ ސަބަބުން އަނެއް މީހާ އަށް ކުރިއެރުމެއް ނޭދޭތީވެ ތިމާ މީހާ އަށް ވެސް ރަނގަޅު ކުރިއެރުމެއް ނުލިބެނީ."\nބުނެވިދާނެތަ ފިލްމީ ދާއިރާ އަށް ހައްގު ތައުރީފާއި ތަރައްގީ އަށް ހުރަސްއެޅޭ ސަބަބަކީ މިފަދަ އެތެރޭގެ ޒުވާބާއި ޒާތީ ތައައްސަބުން ފުރިފައިވީ މައްސަލަތައް ކަމަށް؟ އަބަދުވެސް ކޮންމެވެސް ބަޔަކާ ޖެހިގަނެގެން އުޅޭތަން މި ފެންނަނީ. ކޮބާ މުއާގެ ހިޔާލަކީ؟\n"ދާއިރާ އަށް މީހުންގެ ލޯބި ހޯދުމަށް ފުރަތަމަ ކަމަކަށް ކުރަން ޖެހޭނެ ކަމަކީ އަޅުގަނޑުމެން އަޅުގަނޑުމެންގެ މަސައްކަތްތަކަށް އިހްތިރާމްކުރަންވީ. އަޅުގަނޑުމެންގެ މަސައްކަތަށާއި މިތަނުގައި މަސައްކަތްކުރާ އެކަކު އަނެކަކަށް އިހްތިރާމްނުކޮށް އެހެން ބައެއްގެ ފަރާތުން ލޯތްބާއި އިހްތިރާމާއި ތަރައްގީ ލިބޭނެ ކަމަށް ވިސްނައިގެން ވެސް ނުވާނެ"\n"ހަގީގަތަކީ މިހާ ހިސާބަށް އައިއިރު ވެސް މަދު ބަޔަކު ފިޔަވައި ދާއިރާގެ މުސްތަގުބަލަށްކުރެވޭ ކަމެއް ނެތް. އަބަދުވެސް ކޮފީ މޭޒެއްގައި، ކޮންމެވެސް ގޮތަކުން މައްސަލަތަކެއް ޖައްސައިގެން މީހަކަށް އެއްޗެހި ކިޔުން މި އޮންނަނީ. މިހާރު މިއީ 2017. މައްސަލަތައް ހައްލުކުރަން ޒަމާނީ ގޮތްގޮތަށް ހުށަހެޅީ ކިތައް މީހުންތޯ؟ އޭބެ ބަދަލުގައި އެކަކު އަނެކަކާ ދިމާއަށް އެއްޗެހި ގޮވާ ނަމަ ކޮން ކަމެއް ރަނގަޅުވާނީ. އެއްވެސް ކަމެއް ނުވާނެ ރަނގަޅެއް"\n"ދުރުގަ ހުރެގެން އެއްޗެހި ކިޔުމުގެ ބަދަލުގައި އެ ވާހަކަ ދައްކަން އައުންހެން އަޅުގަނޑަށް ހީވަނީ ރަނގަޅުގޮތަކީ."\nމި މައްސަލަތަކުން ފިލްމީ ދާއިރާ ސަލާމަތްކޮށް މިހާރަށް ވުރެ ބޮޑަށް އާންމުންގެ އިހްތިރާމާއި ލޯބި އަދި ޝައުގުވެރިކަން ލިބޭ ފެންވަރު ރަނގަޅު ދާއިރާއަކަށް ފިލްމީ ދާއިރާ ހެދުމަށް މުއާ ގެންގުޅޭ ވިސްނުންތައް ނުވަތަ ވިޝަންތައް ކުޑަކޮށް ކިޔާލަދީބަލަ؟\n"މީހުންގެ ލޯތްބާއި އިހްތިރާމް (ފިލްމީ) ދާއިރާ އަށް ހޯދަައިދޭން ސަރުކާރަށް ނުވަތަ ސަރުކާރުގެ މުއްސަސާއަކަށް ކުރެވޭނެ ކަމެއް ނޯންނާނެ. އެކަމަށް މަސައްކަތްކުރާނީ އެ ދާއިރާގައި މަސައްކަތްކުރާ މީހުން. ފުޓްބޯޅަ ކުޅެން ނަގާ 11 މީހުން އެމީހުންގެ އިހްތިރާމް ގެއްލުވައިލީމަ ސަރުކާރަށް ނުވަތަ ފުޓްބޯޅަ އެސޯސިއޭޝަނަށް ކޮށްދެވޭނެ ކަމެއް ނޯންނާނެ. އެއީކީ ގަނެ ހޯދޭނެ އެއްޗެއް ނޫން. ހަމަ އެގޮތަށް، ފުރަތަމަ ކަމަކަށް އަޅުގަނޑުގެ އަމާޒަކީ އެކަކު އަނެކަކަށް އިހްތިރާމްކުރުން. އެޕްރެޝިއޭޓްކުރުން."\nއެހެންވީމަ މުއާ ދެން ބޮޑަށް ފެނިގެންދާނީ ފިލްމީ ދާއިރާގެ މަންދޫބެއްގެ ގޮތުގައި ސަރުކާރުގެ ތެރެއިންތަ އަނެއްކާ؟ ބޮޑު ސްކްރީނަށް އެނބުރި އައުމުގެ ވިސްނުމެއް، މަސައްކަތެއް ނެތްތަ؟\n"މިހާރު ބޮޑަށް މި ހަރަކާތްތެރިވެވެނީ ސަރުކާރުގައި. އެކަމަކު ދާއިރާއާ ދުރަށް ދިޔައީކީއެއް ނޫން. ވަރަށް ގިނަ މީހުން ކުރާ ސުވާލެއް ތިއީ. ކެމެރާ ކުރިމަތިން އަދި ފިލްމީ މަސައްކަތްތަކުން ދުރުވީހޭ. އެއަށް ބުނާނީ ނޫނެކޭ. ހަމަ ގައިމުވެސް އިރާދަކުރެއްވިޔާ ކޮންމެވެސް ގޮތަކުން މި އަހަރު ސިނަމާ އަށް، ކެމެރާގެ ފުރަގަހުގެ މަސައްކަތެއް ވިޔަސް ކުރިމަތީގައި ވިޔަސް، އަންނާނެކަން ޔަގީނޭ. އަނެއްކާވެސް ތަފާތު މަސައްކަތެއް ކުރާނީ. ފިލްމީ ދާއިރާ އިން ނަމަ ބޮޑަށް ބޭނުންވަނީ ކެމެރާގެ ފުރަގަހުގައި މަސައްކަތްކުރަން. އާދައިގެ ކެރެކްޓާއަކުން ހީއެއް ނުވޭ ފެންނާނެހެނެއް."\nމުއާ މި ވަނީ އަނެއްކާވެސް ކޯޑިނޭޓަރު ކަމަށް އެނބުރި އައިސްފައި. މުއާ ކުރިން ހަމަ ތި މަގާމުން ކަނޑާލި ސަބަބާއި އަލުން ތި މަގާމަށް އާދެވުނު ގޮތަކީ ކޮބާ؟\n"ރީތިކޮށް ބުނަންޏާމު ބުނެވޭނީ ވެރިއަކަށް ހުންނަ މީހަކަށް އިތުބާރު ގެއްލުނީމަ ދަށުން ހުންނަ އެއްވެސް މީހަކު އެ މަގާމެއްގައި ހުރުމަކީ އޭގެ ޒާތުގައި ވެސް ރަނގަޅު ކަމެއް ނޫނޭ. ދެން ދެ ވަނަ ފަހަރަށް އެނބުރި އައުން. ހަމަ ވެރިއަކަށް ހުންނަ މީހަކަށް އެމީހަކާ މެދު އޮތް އިތުބާރު އަނެއްކާވެސް ލިބުނީމައޭ އަނބުރާ ގެންނާނީ. އެ އިތުބާރު ހޯދަން ކުރެވުނު މަސައްކަތްތަކާއި މުއާމަލާތްތައް އެއީ ތަންކޮޅެއް ޕާސަނަލްކަންތައްތަކެއް. ވާހަކަ އަކީ އިތުބާރު ގެއްލުނީމައޭ މަގާމު ގެއްލުނީ. އަނެއްކާވެސް އެ އިތުބާރު ލިބުނީމައޭ މި މަގާމަށް އަލުން އާދެވުނީ."\nމަގާމަށް އެނބުރި އައިގޮތަށް މުއާ މި ވަނީ ޝާޔަންގެ ހަޔާތަށް ވެސް އެނބުރި އައިސްފައި. ދެ މީހުންގެ ލޯބި މިހާރު ސިފަކުރާނީ ކިހިނެތް އަދި މި އެނބުރި އައުމާ މެދު ބުނެލާނީ ކީކޭ؟\n"ދިވެހިން ވަރަށް ގިނައިން ބޭނުންކުރާ ބަހެއް އެއީ، އެއްޗެއް ގެއްލުނީމައޭ އެނގޭނީ އެ އެއްޗެއްގެ ހުރި މުހިންމުކަން. އެ މުހިންމުކަމާ އެއްކޮށް އެ އެއްޗެއް ލިބުނީމަ ކުރިއަށް ވުރެން، އިހުނުވީ ލޯތްބަށް ވުރެން މާ ބޮޑު ލޯތްބެއް ވާނެ. އެއީ އިންސާނީ ތޮބީއަތު. ދުނިޔޭގައި ހިނގާ އާދަކާދަ. ހަމަގައިމުވެސް (ޝާޔަން) އަކީ އެތައް އެތައް ގޮތަކުން އަހަރެންގެ ލައިފަށް މުހިންމު މީހެއް. އެހެންވީމަ ދެން އަދި ކޮންމެ ސަބަބަކާ ހެދި ކަންތަކެއް ހިނގައި މެދުވެރިވެގެން ދިޔަޔަސް އަނެއްކާ ދެ މީހުން އެކުގައި އުޅުން އޭގެ މާނައަކީ ކުރިއަށް ވުރެން މާ ލޯބިން، އާ ފެށުމަކާ އެކުއޭ ކޮންމެ ކަމެއް ވެސް ފަށާނީ."\n"ކުރުކޮށް ބުނާ ނަމަ މައްސަލަ ޖެހުނަސް މީހުން އަނބުރާ އަންނަނީއޭ، އެމީހުންނާ ނުލައި އުޅެވެން ނެތީމަ. އެމީހަކާ ނުލައި އުޅެވެން ނެތީމަ އެގޮތަށް ޑިޒިޝަން ނަގަން ޖެހޭނީ."\nބުނެވިދާނެތަ މުއާ އަކީ ޝާޔަންގެ ޕްރޮފެޝަނަލް ލައިފްގެ ޑިޒިޝަންތަކަށް އެއްވެސް ވަރަކަށް ނުފޫޒު ފޯރުވާ މީހެކޭ. އެއީ ކުރިން އިވިގެން ދިޔަ އަޑެއް އެއީ، މުއާ އެގޮތަށް ނުފޫޒު ފޯރުވައޭ. ކޮބާ ހަގީގަތަކީ؟\n"ޝާޔަންގެ ޕްރޮފެޝަނަލް ލައިފްގަ ނޫނީ ދެ މީހުންގެ ދެމެދުގައި އޮންނަ ގުޅުމުގެ އިތުރުން ދެން ނަގާ އެއްވެސް ކަމެއްގައި، ރައްޓެހިންގެ ކަމެއްގައި ވެސް، ހާއްސަކޮށް ޕްރޮފެޝަނަލް ލައިފްގައި ނަގާ އެއްވެސް ކަމެއްގައި ނުފޫޒު ފޯރުވާފައެއް ނޯންނާނެ. ޝާޔަން އަކީ ޕްރޮފެޝަނަލީ އަޅުގަނޑަށް ވުރެން މޮޅަށް ކަންތައްތައް ވިސްނޭނެ މީހެއް ކަމަށް އަޅުގަނޑު ގަބޫލުކުރަނީ. އެކަމަކު ވެސް އަހައިފި ނަމަ އަޅުގަނޑަށް ވިސްނިފަ ހުންނަ މިންވަރަކުން ބުނެދެން. އެކަމަކު އެއްވެސް ކަމެއްގައި ނުފޫޒު ފޯރުވައި ކަމެއް ބަދަލުކުރަން މަސައްކަތެއްކޮށްފައެއް ނޯންނާނެ. ކުރިއަށް އޮތްތާގައި ނުވެސް ކުރާނަން."\nއެއްވެސް މީހަކަށް ބުނެވިދާނެތަ މުއާ އާއި ޝާޔަން ވަރިވާން ޖެހުނީ މުއާ އެ ލޯތްބަށް ބޭވަފާތެރިވެގެންނޭ؟\n"ދެ މީހުން ދުރުވާން ޖެހުނު ސަބަބުތަކުގެ ތެރޭގައި ބުނެވިދާނެ، ދެ މީހުން ދުރުވާން ޖެހުނީ އަޅުގަނޑު ބޭވަފާތެރިވެގެންނޭ ވެސް. ބޭވަފާ މާނަކުރެވޭނެ ވަރަށް ގިނަ ގޮތްގޮތަށް. ވާހަކަ އަކީ އެގޮތަށް ބުނެވިދާނެ."\nމުއާ އަކީ ވަރަށް ބިޓީ މީހެކޭ ބުނާ އަޑު އިވޭ. ކައިވެންޏަށް ފަހު މުއާގެ ދިރިއުޅުން ބަދަލުވެގެން ދިޔަ ގޮތް ނުވަތަ އަހުލާގަށް އައި ބަދަލުތަކެއް ފާހަގަކުރާ ނަމަ ކީކޭ ކިޔައިދޭނީ؟\n"އަޅުގަނޑުގެ ލައިފްސްޓައިލާ ބެހޭ ގޮތުން، ޝާޔަންއާ ދިމާވުމުގެ ކުރިން އަޅުގަނޑާ ބެހޭ ގޮތުން ވަރަށް ގިނަ ވާހަކަތަކެއް ދެކެވިދާނެ. އެއީ ކޮންމެވެސް ވަރެއްގެ ތެދެއް ހުރީމަ ކަމަށް ވެސް ވެދާނެ. އެކަމަކު ހާއްސަކޮށް ލައިފްގައި ވަރަށް ކަންތަކެއް ބަދަލުވެގެން ދިޔައީ، ރަނގަޅު ކަންތަކެއް މެދުވެރިވެގެން ދިޔައީ، ހާއްސަކޮށް ދިރިއުޅުމަށް ހެޔޮބަދަލުތަކެއް އަންނަން މެދުވެރި ވަރަށް މުހިންމު މީހެއް ޝާޔަން އަކީ. އަނެއްހެން ބުނަންޏާމު ހެޔޮލަފާ ނުވަތަ ޒިންމާދާރު މީހަކަށް އަޅުގަނޑު ހެދުމުގައި ވަރަށް ބޮޑު ރޯލެއް އަދާކޮށްފައި ހުރި މީހެކޭ ބުނެވިދާނެ ޝާޔަން އަކީ."\nޝާޔަންގެ ވާހަކަ ބާއްވާފައި ހިނގާ ބަލަ އެހެން ވާހަކައެއް ދައްކަމާ. ބުނެވިދާނެތަ މުއާ ތިއީ ވަރަށް ފޮނި މީހެކޭ؟\n"ވަރަށް ގިނަ މީހުން ބުނޭ ވަރަށް ފޮނި މީހެކޭ. އެކަމަކު ދިމާވެފަ، ވާހަކަ ދައްކާފަ ނޫނީ ކޮންމެވެސް ގޮތަކަށް އެއްކޮށް އުޅެފަ މީހަކު ނުބުނާނެ އަޅުގަނޑަކީ ފޮނި މީހެކޭ. އަސްލު އަޅުގަނޑަކީ ހަގީގަތުގައި އެހާ ފޮނި މީހެއް ނޫން. މިސާލަކަށް ތިކަހަލަ ސުވާލެއް ކޮންމެ މީހަކާކުރިޔަސް ބުނާނީ ފޮނި މީހެއް ނޫނޭ، ފޮންޏެއް ނޫނޭ. އެކަމަކު އަސްލު އަޅުގަނޑާ އެކު މަސައްކަތްކުރާ، ނުވަތަ ކޮފީއަށް ދާ މީހަކަށް ވެސް ނުބުނެވޭނެ އަޅުގަނޑަކީ ފޮނި މީހެކޭ"\n"މީހަކު ހުންނަ ގޮތަކުން ނުވަތަ ހުންނަ ސިފައަކުން ނުވަތަ ސައިކަލުގައި ދާއިރު މަގުމަތިން ގޮވާލާ ކޮންމެ ފަހަރަކު ނޫން ނަމަ ފޯނަށް ގުޅާލާ ކޮންމެ ފަހަރަކު ވާހަކަ ނުދެއްކުނީމަ އެއީ ފޮނި މީހަކަށް ވަންޏާމު ދުނިޔޭގައި ވަރަށް ގިނަ ވާނެ ފޮނި މީހުން."\nފިލްމީ ދާއިރާގެ މީހުންގެ އަހުލާގު ދަށް ވާހަކަ ވަރަށް އިވޭ. މި ދުވަސްކޮޅު ވެސް އެބަ އުޅޭ އޭގެ މައްސަލައެއް. މުއާގެ ހިޔާލުގައި ކީއްވެގެން މިކަހަލަ އަޑުތައް އަރަނީ ނުވަތަ އަސްލަށް ވެސް އެކްޓަރުންގެ އަހުލާގު ދަށީތަ؟\n"ފިލްމީ ދާއިރާގެ މީހުންގެ އަހުލާގު ދަށަކީ ނޫން. މިސާލަކަށް ހިނގާ ހިސާބެއް ހަދަމާ. ފިލްމީ ދާއިރާގައި އުޅެނީ ތިން މީހުންނޯ. ދެން އެކި އެހެން ދާއިރާތަކުގައި ރާއްޖޭގައި އެބައުޅެޔޯ 10 މީހުން. ޖުމްލަ މި އުޅެނީ 13 މީހުން. ދެން އެ ތިން މީހުންގެ ތެރެއިން އެކަކު ކަމެއްކުރިޔަސް ބުނާނީ މުޅި ދާއިރާގެ މީހުންނޭ ދޯ. ނޫނީ ދާއިރާގެ މީހުން ވަރަށް ގޯހޭ. މި ދާއިރާގައި މި ތިބެނީ ފުދޭވަރަކަށް މީހުންނަށް އެނގޭ މީހުން. އެމީހުންގެ ވާހަކަ ހޯދަން ބޭނުންވާ މީހުން. ހާއްސަކޮށް މީޑިއާ އިން. ބުނަން މި އުޅެނީ އެމީހުންގެ އަހުލާގު ދަށްވެގެންކުރާ ކަމެއް ވަކި ނެތޭ. އެކަމަކު ގޯސް ކަމެއް ފިލްމީ ދާއިރާގެ މީހަކުކުރިޔަސް ގޯސްކަމެއް ވާނީ ގޯސް ކަމަކަށް. މަޝްހޫރު މީހަކު އެކަހަލަ ކަމެއްކޮށްފި ނަމަ އެކަމެއް ބޮޑުވެގެންދޭ. އަދި ހަގީގަތެއް އޭގައި އޮތަސް ތުންތުންމަތިން އެ ވާހަކައެއް ބަދަލުވާލެއް އަވަސްވާނީ."\nއަހަރެއް ނިމި އާ އަހަރެއް މި ފެށުނީ. މި އިންޓަވިއު ވެސް މި ނިންމާލަނީ ދެން. ފިލްމީ ދާއިރާ އަށް 2017 ވަނަ އަހަރު ކުރެވޭ އުއްމީދުތަކަކީ ކޮބާ؟\n"2017 ވަނަ އަހަރު ފިލްމީ ދާއިރާ އަށް ކުރެވޭ އުއްމީދުތަކަކީ، ހަމަ ގައިމު ވެސް ޕޮލިސީ ލެވެލްގައި ވަރަށް ހެޔޮ ބަދަލުތަކެއް އަންނާނެ އިރާދަކުރެއްވިއްޔާމު. ދެން ދާއިރާގެ މަސައްކަތްތަކާ މެދު ބުނާ ނަމަ، ވަރަށް ގިނަ ބަޔަކު، ހީވެސް ނުކުރާހާ ގިނަ ބަޔަކު ރަނގަޅު މަސައްކަތްތަކެއް ކުރަން ފަށައިފި. މި އަހަރު އަޅުގަނޑު ސިފަކުރާނީ ދާއިރާ އަށް ކާމިޔާބު (ލިބޭނެ) އަހަރެއްގެ ގޮތުގައި."\nހެއާ އެންޑް މޭކަޕް: ޖަސްޓިން\nވީޑިއޯ އަދި އެޑިޓިން: އަފްޝީން ނަސީރު / އަވަސް


Bangladhes in dhivehi askariyya ah7pickup hadhiyaakohfi\nބަންގްލަދޭޝްއިން ދިވެހި އަސްކަރިއްޔާއަށް7ޕިކަޕް ހަދިޔާކޮށްފި\nބަންގްލަދޭޝް އިން ހަދިޔާ ކުރި ޕިކަޕްތައް\nބަންގްލަދޭޝް ސަރުކާރުން ދިވެހި އަސްކަރިއްޔާއަށް ހަތް ޕިކަޕް ހަދިޔާކޮށްފި އެވެ.\nމިއަދު މެންދުރު ކަޅުތުއްކަލާ ކޮށީގައި އޮތް ރަސްމިއްޔާތެއްގައި ބަންގްލަދޭޝް ސަރުކާރުގެ ފަރާތުން އެ ގައުމުގެ ޗީފް އޮފް އާމީ ޖެެނެރަލް އަބޫ ބިލާލް މުހައްމަދު އެ ޕިކަޕްތައް ރަސްމީކޮށް ދިވެހި އަސްކަރިއްޔާ އާއި ހަވާލުކޮށްދެއްވި އިރު ދިވެހި އަސްކަރިއްޔާގެ ފަރާތުން ޕިކަޕްތަކާއި ހަވާލުވެ ވަޑައިގެންނެވީ ޗީފް އޮފް ޑިފެންސް ފޯސް މޭޖާ ޖެނެރަލް އަހްމަދު ޝިޔާމެވެ.\nމި ރަސްމިއްޔާތުގައި ވާހަކަ ދައްކަވަމުން އަބޫ ބިލާލް ވިދާޅުވީ ރާއްޖެ އާއި ބަންގްލަދޭޝް އާއި ދެެމެދު އޮންނަ އެކުވެރިކަމުގެ ގުޅުން އިތުރަށް ވަރުގަދަކުރަން ބޭނުންފުޅުވާ ކަމަށެވެ. އަދި ބަންގްލަދޭޝް އިން ރާއްޖެއަށް ޑޮކްޓަރުން ގެނައުމަށް ޝައުގުވެރިކަން ފާޅުކޮށްފައިވާތީ އެކަމާއި ވަރަށް ބޮޑަށް އުފާފުޅު ކުރައްވާ ކަމަށާއި ބަންގްލަދޭޝްގައި ކިޔަވާ ދިވެހި ދަރިވަރުންނަށް ބޭނުންވާ އެހީތެރިކަން ވެސް ފޯރުކޮށްދެއްވާނެ ކަމަށެވެ.\nމީގެއިތުރުން ހުރިހާ ދާއިރާއެއްގައި ރާއްޖެއާއެކު މަސައްކަތް ކުރަން ޝައުގުވެރިކަން އޮތް ކަމަށް ވެސް އޭނާ ވިދާޅުވި އެވެ.\nމޭޖަ ޖެނެރަލް އަހްމަދު ޝިޔާމް ވިދާޅުވީ ބަންގްލަދޭޝް އާއި ގުޅިގެން ރާއްޖޭން ކުރަން ޖެހުނު ކޮންމެ ކަމެއްވެސް ކުރަން ތައްޔާރަށް އޮތް ކަމަށާއި ދެގައުމުގެ ގުޅުން އިތުރަށް ބަދަހިވެ ކުރިއަށް އޮތްތާނގައި ބަންގްލަދޭޝްއިން ދިވެހި އަސްކަރިއްޔާއަށް އިތުރު ޓްރެއިނިން ތަކާއި ތައުލީމީ ފުރުސަތުތައް ލިބޭނެ ކަމަށް އުއްމީދުކުރައްވާ ކަމަށެވެ.\nހިއުމަން ޓްރެފިކިން އާ ދެކޮޅަށް ޕްލޭނެއްް އެކުލަވާލައިފި


ވަރުވާ އާއި އަތޮޅު ފިހާރަތަކުން 50 ޕަސެންޓް ކައުންސިލްތަކަށް\n27 ފެބްރުއަރީ 2013\nމާލޭގައި ހުރި އަތޮޅުފިހާރަތަކުން ލިބޭ ކުލީގެ 50 އިންސައްތަ، މިއަހަރުގެ ޖުލައި މަހުން ފެށިގެން އަތޮޅު ކައުންސިލްތަކަށް ދޫކުރައްވާ ގޮތަށް ހަމަޖެއްސެވުމަށާއި، އެ އަތޮޅެއްގައި ހުރި ފަޅުރަށްރަށުގެ ތެރެއިން ވަރުވާއަށް ދޫކުރެވިފައިވާ ރަށްރަށުން ނެގޭ ކުލީގެ 50 އިންސައްތަ، އަތޮޅު ކައުންސިލްތަކަށް ދޫކުރައްވާ ގޮތަށް ހަމަޖައްސަވައިފި ކަމުގައި ރައީސުލްޖުމްހޫރިއްޔާ ޑޮކްޓަރ މުޙަންމަދު ވަޙީދު ވިދާޅުވެއްޖެއެވެ.\nލޯކަލް ގަވަރންމަންޓް އޮތޯރިޓީން އިންތިޒާމު ކުރައްވައިގެން، އިއްޔެ ހެނދުނު އިސްލާމީ މަރްކަޒުގައި ބޭއްވި ރަސްމިއްޔާތުގައި، މިކަންކަމުގެ ސަބަބުން އެރަށްރަށުގެ ރައްޔިތުންގެ ކުރިއެރުމަށާއި، ރަށުގެ ތަރައްޤީއަށްވެސް އިތުރު ދިރުން ލިބިގެންދާނެ ކަމަށް ޔަޤީން ކުރައްވާ ކަމުގައި ރައީސް ވިދާޅުވިއެވެ. އަދި ކުރިއަށް އޮތް ތާނގައި، ކައުންސިލްތަކަށް ސަރުކާރުން އިތުރަށް ދެއްވެންހުރި ޢިނާޔަތްތަކާއި، ހަމަޖައްސަވައި ދެއްވެންހުރި ކަންތައްތައް ހަމަޖައްސަވައި ދެއްވާނެ ކަމުގެ ޔަޤީންކަންވެސް ރައީސުލްޖުމްހޫރިއްޔާ ދެއްވިއެވެ. މީގެއިތުރުން، ރައްޔިތުންގެ އެކައުންޓްތަކުގައި ހުރި ފައިސާ، ރައްޔިތުންނަށް ހޯއްދަވައިދެއްވުމުގެ އުޞޫލުތަކެއް ކަނޑައަޅުއްވައި، އަންނަ އަހަރުގެ ބަޖެޓްގައި، އެފައިސާ ހިމަނުއްވަން މަސައްކަތްޕުޅު ކުރައްވާނެ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، ލާމަރްކަޒީ ނިޒާމަކީ އަލަށް ތަޢާރުފްވެގެން އައި ނިޒާމަކަށްވުމާއެކު، މި ނިޒާމް އެކަށީގެންވާ ގޮތެއްގައި ހިންގުމުގައި އެތައް ގޮންޖެހުންތަކެއް ކުރިމަތިވެފައިވާ ކަމަށް ވިދާޅުވިއެވެ. އަދި ސަރުކާރުން މަސައްކަތް ކުރައްވަމުން ގެންދަވަނީ، ކުރިމަތިވެފައިވާ އެކިއެކި ގޮންޖެހުންތައް ޙައްލުކުރައްވައި، ޤާނޫނުގައި ބަޔާންވެގެންވާ ގޮތުގެ މަތިން، ރައްޔިތުން ބާރުވެރިކުރުވައި، ސަރުކާރުންނާއި ދައުލަތުން ދޭންޖެހޭ ޚިދްމަތްތައް، ރައްޔިތުންނަށް ވީހާވެސް ގާތުން ދެވޭނެ މަގު ފަހިކޮށްދެއްވުމަށްކަން ރައީސުލްޖުމްހޫރިއްޔާ ހާމަކުރެއްވިއެވެ.\nސަރުކާރުން މިވަގުތު އެންމެބޮޑު އިސްކަމެއް ދެއްވާ އެއްކަމަކީ، ސަރުކާރުގެ މިނިސްޓްރީތަކާއި ކައުންސިލްތަކާ ދެމެދު އިދާރީގޮތުން އޮންނަންޖެހޭ ގުޅުން ވަރުގަދަ ކުރެއްވުން ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ. މި ގުޅުން ވަރުގަދަވެގެން މެނުވީ، އަޅުގަނޑުމެން ޙާޞިލްކުރަން ބޭނުންވާ ލަނޑުދަނޑިތަކާ ހަމައަކަށް ވާސިލެއް ނުވެވޭނެ ކަމަށް ވިދާޅުވިއެވެ. މިރޮނގުން ވާހަކަފުޅު ދައްކަވަމުން، ލޯކަލް ގަވަރންމަންޓް އޮތޯރިޓީއަށް ފުރިހަމަ އެއްބާރުލުން ދެއްވައިގެން މަސައްކަތް ކޮށްދެއްވުމަށް، ސަރުކާރުގެ ހުރިހާ އިދާރާތަކަށާއި މުއައްސަސާތަކަށް ރައީސުލްޖުމްހޫރިއްޔާ އިލްތިމާސް ކުރެއްވިއެވެ. އަދި މި ގުޅުން ވަރުގަދަކޮށް، ކައުންސިލްތަކަށް ކުރިމަތިވާ އެކިއެކި މައްސަލަތައް ޙައްލުކުރެވޭނީ، ސަރުކާރުގެ އިދާރާތަކާ ފަސޭހައިން މުޢާމަލާތު ކުރެވޭނެ ގޮތްތަކެއް ނުވަތަ އިންތިޒާމުތަކެއްވެސް ހަމަޖައްސައިގެން ކަމަށާއި، މިފަދަ އިންތިޒާމުތަކެއްގެ ތެރެއިން މެނުވީ، ކައުންސިލްތަކުން ޙާޞިލްކުރަން ބޭނުންވާ މަޤްޞަދުތައް ޙާޞިލް ނުކުރެވޭނެ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، ކައުންސިލްތަކުން ރައްޔިތުންނަށް ދެއްވަންޖެހޭ ޚިދްމަތްތައް ދެއްވުމުގައި، ރައްޔިތުންގެ މެދުގައި އެއްވެސް ތަފާތެއް ނުގެންގުޅުއްވުމަކީވެސް ލާޒިމު ކަމެއް ކަމަށާއި، ލާމަރްކަޒީ ނިޒާމް ރަނގަޅަށް ހިންގުމަށްޓަކައި ސަމާލުކަންދޭންޖެހޭ ވަރަށްބޮޑު ކަމެއް ކަމުގައި ވިދާޅުވިއެވެ. އަދި ސިޔާސީ ފިކުރު އިސްކޮށްގެން، މަސައްކަތް ނުކުރެވޭނެ ކަމަށާއި، ކައުންސިލްތަކުން ކޮށްދޭންޖެހޭ ކަންކަން ފުރިހަމަގޮތުގައި ކޮށްދެވޭނީ، އެންމެން ގުޅިގެން މަސައްކަތް ކޮށްގެން ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nއިއްޔެގެ ރަސްމިއްޔާތުގައި، އިދާރީ ދާއިރާތައް ލާމަރްކަޒީ އުޞޫލުން ހިންގުމާ ބެހޭގޮތުން ތައްޔާރުކޮށްފައިވާ އަހަރީ ފޮތާއި، ކައުންސިލްތަކުގެ ރަށްވެހި ޚިދްމަތްދޭ މިންގަނޑު އަދި ކައުންސިލްތަކުގެ ޚިދްމަތް ލިބިގަތުމުގެ އުޞޫލު، ރައީސުލްޖުމްހޫރިއްޔާ ނެރުއްވައިދެއްވިއެވެ.


ގާނޫނުއަސާސީ ހަމައެކަނި ދެލިގަނޑެއް\nގާނޫނުއަސާސީގައި ބުނާ އިންސާފުން ޝަރީޢަތް ކުރުން މިއަދުކު ނެތް\nމެމްބަރުންނަށް މިނިވަން ކަމާއެކު ވޯޓް ލުމުގެ ބާރެއް ނެތް\nމަގާމްތަކުގައި ތިބޭ މީހުން ވަކިކުރުމަށް ގާނޫނުއަސާސީގައި ބަޔާން ކޮށްފައިވާ ގޮތް ވަނީ ބަދަލުކުރެވިފައި\n8 އޯގަސްޓް 2017 | އަންގާރަ 12:48\nޤާނޫނުއަސާސީއަކީ ދައުލަތުގެ އެންމެހައި ކަންކަން ހިންގުމުގެ ނިޒާމު ކަނޑައަޅާފައިވާ ޗާޓެވެ. ދައުލަތުގެ ހުރިހާ ބާރުތަކާއި، އެ ބާރުތަކުގެ އިންތަކާއި މިންތަކުގެ ބަޔާނެވެ. ޤާނޫނުއަސާސީއާ ޚިލާފަށް އެއްވެސް ފަރާތަކުން ކުރާކަމަކީ ބާޠިލުކަމެކެވެ. އެކަމަކީ އެއްވެސް ފަރާތަކުން ބަލައިގަންނާނެ ކަމެއް ނޫނެވެ. ޤާނޫނު އަސާސީގައި ބުނެފައި ވަނީ އެ ވާހަކައެވެ.\nޤާނޫނުއަސާސީގެ ބޭނުމަކީ ޤައުމުގެ ރައްޔިތުންނަށް ޔަޤީންކަން ހޯދައި ދިނުމެވެ. ޤާނޫނީ ޙުކޫމަތުގެ ޔަޤީންކަން ހޯދައި ދިނުމެވެ. ޤާނޫނު އަސާސީގައި ވަނީ ޤާނޫނީ އިމުގެތެރެއިން މެނުވީ އެއްވެސް ކަމެއް ނުކުރެވޭނެ ކަމެވެ.\nކިތަންމެ ބާރުހުރި ފަރާތަކުންވިޔަސްއެވެ. އެއީ ރައީސުލްޖުމްހޫރިއްޔާ ވިޔަސް، ރައްޔިތުންގެ މަޖިލީސް ވިޔަސް، ޝަރުޢީ ކޯޓްތައް ވިޔަސް، މިނިވަން މުއައްސަސާތައް ކަމަށް ވިޔަސް އަދި ރައްޔިތުން ވިޔަސްމެ އެވެ.\n2008 ވަނަ އަހަރުގެ އޮގަސްޓް މަހު ދިވެހި ރައްޔިތުންނަށް ލިބިގެންދިޔަ ޤާނޫނުއަސާސީގައި ކިތަންމެ ރަނގަޅަށް ވެސް މިދެންނެވި ކަންކަން ލިޔެވި ބަޔާންކުރެވިފައިވެއެވެ. ސުވާލަކީ ލިޔެވިފައިވާ ގޮތަށް ޢަމަލުކުރަމުންދޭ ބާވާއެވެ؟\nޤާނޫނުއަސާސީގެ އަސާސީ އެއް ސިފައަކީ ޤާނޫނުއަސާސީއާއި ޤާނޫނުގައި ބުނެފައިވާ ގޮތަށް ކަންކަން ކުރުމެވެ. އެގޮތަށް ޢަމަލުކުރެވޭތޯއެވެ؟\nޤާނޫނުއަސާސީގައި ވަނީ އޮޑިޓަރ ޖެނެރަލް މަޤާމުން ވަކިކުރެވޭނީ ރައްޔިތުންގެ މަޖިލީހުން އޭނާގެ އިތުބާރު ނެތްކަމަށް ފާސްވެގެންކަމަށެވެ. އެއްވެސް ޙާލެއްގައި އޮޑިޓަރ ޖެނެރަލް ބަދަލުކުރުމުގެ ގޮތުން ޤާނޫނަށް ބަދަލު ގެނަސް އެކަން ކުރުމުގެ ވާހަކައެއް ނެތެވެ.\nފަނޑިޔާރުން ވަކިކުރާނެ ގޮތް ޤާނޫނުއަސާސީގައްޔާއި ޤާނޫނުގައި ކަނޑައަޅާފައި އެބައޮތެވެ. ފަނޑިޔާރުންގެ މައްސަލައެއް އުޅޭނަމަ، ޖުޑީޝަލް ސަރވިސް ކޮމިޝަނަށް އެފަނޑިޔާރަކުވެސް ހާޒިރުކޮށް މައްސަލަ ބަލައި އޭނާ ވަކިކުރަން އެކޮމިޝަނަށް ފެނިއްޖެނަމަ، ރައްޔިތުންގެ މަޖިލީހަށް ފޮނުވުމުން، އެމަޖިލީހުގެ ވޯޓްގައި ބައިވެރިވި މެމްބަރުންގެ 2/3 އަޣްލަބިއްޔަތުން ފާސްވުމުން މެނުވީ ފަނޑިޔާރަކު މަޤާމުން ވަކިނުކުރެވެއެވެ. ދިވެހިރާއްޖޭގެ އުއްތަމަ ފަނޑިޔާރާއި ސުޕްރީމް ކޯޓްގެ އެހެން ފަނޑިޔާރަކު މަޤާމުން ދުރުކުރެވުނީ މިދެންނެވި ޤާނޫނުއަސާސީއާއި ޤާނޫނުގައި ބުނެފައިވާ އުޞޫލުންތޯއެވެ؟\nހަމަ އެހެންމެ ސިވިލް ކޯޓުގެ ފަނޑިޔާރު މަރިޔަމް ވަހީދުއަކީ ފަނޑިޔާރުކަން ކުރުމުގެ ހައިސިއްޔަތު ނެތް މީހެއް ކަމަށް ސުޕްރީމް ކޯޓުން ކަނޑައެޅީ ގާނޫނުއަސާސީއާއި ގާނޫނުތަކުގައި ބުނެފައިވާ އުސޫލްތަކުގެ ތެެރއިންކަން ބުނެވޭކަށް ނެތެވެ.\nފަނޑިޔާރުން ވަކިކުރުމުގެ މައްސަލަ އެންމެ ފުރަތަމަ ޖުޑީޝަލް ސަރވިސްއިން އައުމުގެ ބަދަލުގައި ޤާނޫނަށް ބަދަލު ގެނަސް އެ މައްސަލަ އެކޮމިޝަނަށް ފޮނުވައި، އެ ކޮމިޝަނުން މައްސަލަ މަޖިލީހަށް ފޮނުވައިގެން ގޮތެއް ނިންމީއެވެ. ފަނޑިޔާރުން ޤާބިލުނޫން ކަމަށް ނިންމެވި އިރު އެއިން ބޭފުޅެއްގެ ބަސްވެސް އަޑު އަހަން ބޭނުން ނުވިއެވެ. އަދި އެ ފަނޑިޔާރުން ޤާބިލުނޫން ކަމަށް ބަލައި ވަކިކުރުމުންވެސް އެ ބޭފުޅުންނަށް ފައިސާ އާއި ކާރާއި ބޭރު ޤައުމުތަކުން ހިލޭ ބޭސް ކުރެވޭ ގޮތަަށް އެތަކެއް ޢިނާޔަތްވަނީ ދީފައެވެ. އަޅެ ހައިރާނެއް ނުވާނެތޯއެވެ. ޤާބިލުނޫން ވިޔަސް ޤާބިލު ފަރާތްތަކަށް ލިބޭ އެންމެހައި ކަންކަން ލިބިއެވެ.\nދެން އޮތީ ރައްޔިތުންގެ މަޖިލީހުގެ މެމްބަރުންގެ ވާހަކައެވެ. ރައްޔިތުންގެ ވޯޓަކުން އިންތިހާބްކުރާ ރައްޔިތުންގެ މަންދޫބުން މަގާމުން ވަކިކުރެވޭނެ ގޮތްތައް ވަރަށް ސާފުކޮށް ގާނޫނުއަސާސީގައި ބަޔާންކޮށްފައިވެއެވެ. ނަމަވެސް އެކަން ވެސް މިއަދު މިވަނީ ބަދަލުކޮށްފައެވެ.\nނަތީޖާއެއްގެ ގޮތުން މިއަދު ރައްޔިތުންގެ މަޖިލީހުގެ މެމްބަރުންނަށް މިނިވަން ކަމާއެކު މަޖިލީހުގެ ތަޅުމުގައި ވޯޓްލުމުގެ ހައްގު ވެސް މިވަނީ ގެއްލިފައެވެ. ސަބަަބަކީ އެ މެމްބަރަކު ނިސްބަތްވާ ޕާޓީގެ ޕާލަމެންޓްރީ ގުރޫޕުން ނެރޭ ވިޕްލައިންއާ ހިލާފަށް ވޯޓް ދެއްވައިފިނަމަ ޕާޓީގެ އެތެރެއިން ފިޔަވަޅެއް އަޅާ ޕާޓީން ވަކިކޮށްފާނެތީއެވެ. ޕާޓީން ވަކިކޮށްފިނަމަ އެ މެމްބަރެއްގެ ގޮނޑި ގެއްލޭނެ ކަމަށް ސުޕްރީމް ކޯޓުން ވަނީ ކަނޑައަޅާފައެވެ. އެހެން ކަމުން ގާނޫނުއަސާސީގައި ބުނާ ގައުމީ މަސްލަހަތަށް އިސްކަން ދީގެން ވޯޓް ދިނުމުގެ އެއްވެސް ބާރެއް ރައްޔިތުންގެ މަޖިލީހުގެ މެމްބަރުންނަށް އޮތްކަމަށް ދެންނެވޭކަށްނެތެވެ.\nގާނޫނުއަސާސީގައި ބުނާ އިންސާފުން ޝަރީޢަތްކުރުމުގެ ޙައްޤަކީ ޤާނޫނުއަސާސީން ލިބިދޭ ވަރަށް އަސާސީ ޙައްޤެކެވެ. މިއީ އެހެން ހުރިހާ ޙައްޤުތައް ކަށަވަރުކޮށްދޭ ޙައްޤެވެ. އިންސާފުން ޝަރީޢަތްކުރުމުގެ ޙައްޤުގެތޭރޭގައި ގިނަގުނަ ޙައްޤުތައް ކަށަވަރުކޮށްދީފައިވެއެވެ.\nޤާނޫނީވަކީލެއްގެ އެހީތެރިކަން ލިބިދިނުމާއި، އެމީހެއްގެ މައްޗަށް ތުހުމަތުކުރެވޭ އެންމެހައި ކަންކަމާއި ހެކިތައް ކުރިޔާލައި އެމީހަކަށް އެންގުމާއި، ތުހުމަތުކުރެވޭ ކަންކަމުގެ ދިފާޢުގައި މަސައްކަތްކުރުމަށް އެކަށޭނަ ވަގުތު ދިނުމާއި، ތުހުމަތުން ބަރީއަވުމަށް ދިފާޢުގައި ހެކިހުށަހެޅުމާއި، ދަޢުވާކުރާފަރާތުން ހުށަހަޅާ ހެކިންނާ ސުވާލުކުރުމާއި، އިސްތިޢުނާފުކުރުމަށް އެކަށޭނަ މުއްދަތު އޮތުންފަދަ ޙައްޤުތަކަކީ އިންސާފު ލިބިދިނުމުގެ ޙައްޤާ ގުޅިލާމެހިފައިވާ ޙައްޤުތަކެވެ.\nރާއްޖޭގެ ކުރީގެ ރައީސް މުޙައްމަދު ނަޝީދާއި ކުރީގެ ޑިފެންސް މިނިސްޓަރުގެ މުޙައްމަދު ނާޒިމުގެ ޝަރީޢަތް ދިޔަ ގޮތާއި، ޤާނޫނީ ވަކީލުން ލިއްބައިދިން ގޮތާއި، ދިފާޢުވުމަށް ދެވުނު ވަގުތާއި، ހެކި ހުށަހެޅުމާއި، ހެކިން ބަލައިގަތުމާއި، އިދިކޮޅު ހެކިންނާ ސުވާލުކުރުމަށް ލިބުނު ފުރުޞަތަށް ބަލާލާއިރުވެސް ޤާނޫނުއަސާސީން ކަށަވަރުކޮށްދީފައިވާ އިންސާފުން ޝަރީޢަތްކުރުމުގެ ޙައްޤު ލިބިދީފައިވާގޮތަށް އެކަންކަން ޢަމަލީގޮތުން ފެނިގެންދިޔަކަމާމެދު ސުވާލު އުފެދެއެވެ.\nމައްސަލައެއް އިސްތިޢުނާފުކުރުމަށް އޮންނަ މުއްދަތު ހަމަވުމުން، އެއީ ޚާއްޞަކޮށް ޖިނާއީ މައްސަލައެއްނަމަ، އަދި އިސްތިޢުނާފުކުރުމުގެ ޙައްޤު ބޭނުންނުކުރީ ދައުލަތުން ކަމުގައިވާނަމަ، އަލުން ޖިނާއީ މައްސަލަ އިސްތިޢުނާފުކޮށް، ކުށުން ބަރީއަވެފައި އޮތް އޮތުން މުރާޖަޢާކުރުމަށް މައްސަލައިގެ ފައިލް ހުޅުވުމަކީ، މައްސަލަތަކުގެ ނިހާއީ ނިންމުން އައުމުން ދެން އެމައްސަލައެއް ނުބެލޭނެކަމަށް ޤާނޫނުއަސާސީންނާއި ޤާނޫނުތަކުން ލިބިދޭ ޙައްޤަށް ބުރޫ އަރާނެ ކަންކަމެވެ.\nސުޕްރީމް ކޯޓުގެ ނިންމުމަކުންވެސް މައްސަލައެއްގައި އިސްތިޢުނާފުކުރުމަށް އޮންނަ މުއްދަތު ހަމަވުމަށް ފަހު މައްސަލަ އިސްތިޢުނާފު ކުރުމުގެ ފުރުޞަތު ނުދިނުމާބެހޭ ގޮތުން އަލި އަޅުވާލާފައިވެއެވެ. ކަންމިހެން އޮތްއިރު، ޖިނާއީ މައްސަލަތަކެއްގެ ތުހުމަތުކުރެވި، އެމައްސަލަތައް ޖިނާއީ ކޯޓުންނާއި ހައިކޯޓުން ސާބިތުނުވާކަމަށް ނިންމާފައިވަނިކޮށް، އެމައްސަލަތައް އިސްތިއުނާފުކުރަން އޮންނަ މުއްދަތު ހަމަވިތާ އެތަކެއް ދުވަސްތައް ފާއިތުވުމަށްފަހު، ޕްރޮސެކިއުޓަރ ޖެނެރަލްގެ އޮފީހުން އެމައްސަލަތައް ސުޕްރީމް ކޯޓަށް އިސްތިއުނާފަށް ހުށަހެޅުމުން ބަލައިގަނެ، އެކޯޓުން އެމައްސަލަތައް ދަނީ ހިންގަމުންނެވެ.\nޤާނޫނުއަސާސީއާއި ޤާނޫނުގެ މަޤްޞަދަކީ އަދި އެއިން ރައްޔިތުންނަަށް ލިބޭ ޔަޤީންކަމަކީ، ޤާނޫނުއަސާސީއާއި ޤާނޫނުތަކުގައި ލިޔެވިފައިވާގޮތަށް ކަންކަންކުރުމުގެ ޔަޤީންކަމެވެ. ނަމަވެސް މިޔަޤީންކަމަށް މިވަނީ ގުޑުން އަރާފައެވެ. އިސްވެދެންނެވި މަދު ކަންކަން ހެއްކަކަށް ފުދެއެވެ. ޤާނޫނުއަސާސީންނާއި ޤާނޫނުން ގެރެންޓީ ދިން ޔަޤީންކަން ނެތުމުން، އެއީ ހަަމައެކަނި ކަރުދާސްގަނޑެއްގައި ލިޔެފައިވާ ބަސްތަކަކަށްވީއެވެ. ބޭކާރުވީއެވެ. ގާނޫނުއަސާސީ އަށް ނުވަ އަހަރު ފުރިގެން ދިޔައިރު ގާނޫނުއަސާސީ މިވަނީ ހަމައެކަނި ދެލިގަނޑަކަށްވެފައެވެ. ގާނޫނުއަސާސީއަކީ ފައިދާ ހުރި ބޭނުންތެރި އެއްޗެއްގެ ގޮތުގައި މިއަދު ދިވެހިންނެއް ގަބޫލުނުކުރެއެވެ.\n8 އޯގަސްޓް 2017 | އަންގާރަ 19:10\nކުރިން ހަނދުކޭތަ ހިފާއިރު ބަސްނާހާ ކުދިން ގައިގައި އަހިފަތުން ތަޅާ އުޅޭ ކަމަށެވެ. މިހާރު ވެސް ރާއްޖޭގައި އަހިވަކުން ތަޅަން ޖެހޭ ހަތަރު ލީޑަރުން އެބަތިބި ކަމަށް ޔާމީންގެ ޓްވީޓްގައި އިތުރަށް ވިދާޅުވިއެވެ!؟


Amir Khan ge zavaajee hayaai eynaage filmthah haa shauguveri\nއާމިރު ޚާނުގެ ޒަވާޖީ ހަޔާތް އޭނާގެ ފިލްމުތައް ހާ ޝައުގުވެރި\nއާމިރު އާއި ފުރަތަމަ އަނބިމީހާ ރީނާ (ކ) އަދި ދެ ވަނަ އަށް ކައިވެނި ކުރި ކިރަން\nބޮލީވުޑްގެ "މިސްޓަ ޕާފެކްޝަނިސްޓް" ގެ ނަމުން މަޝްހޫރު ވެފައިވާ އެކްޓަރު އާމިރު ޚާންގެ ފިލްމުތަކުގައި ވެސް އޭނާ ބޭނުން ވަނީ ހުރިހާ ކަމެއް ވީ އެންމެ ފުރިހަމައަކަށް ހުންނާށެވެ. ހަމަ އެގޮތަށް ޒަވާޖީ ހަޔާތުގައި ވެސް އޭނާ ބޭނުން ވަނީ އެގޮތް ކަމަށް ވެދާނެ އެވެ. ޔަގީންވާ ކަމަކީ ވަރަށް ލޯބިން ފުރާނަ ދޭވަރު ވެގެން ކައިވެނި ކުރާ އަންހެނުންނާއެކު ވެސް އޭނާއަށް އެންމެ ގިނައިން ވެސް ހޭދަ ކޮށްލެވިފައި ވަނީ 16 ވަރަކަށް އަހަރު ކަމެވެ.\nއާމިރަކީ އޭނާގެ ޒާތީ ދިރިއުޅުމުގެ ވާހަކަތައް މީޑިއާގައި ދައްކާ މީހަކަށް ނުވިޔަސް އިންޑިޔާގެ ފިލްމީ މަޖައްލާތަކުން އޭނާގެ ލޯބީގެ ވާހަކަތައް ވަރަށް ގިނައިން ފެނެ އެވެ.\nއާމިރުގެ ފުރަތަމަ ފިލްމު "ގަޔާމަތު ސޭ ގަޔާމަތު ތަކް" ކުޅުނު ދުވަސްވަރު އާމިރު ލޯބީގެ ގޮތުން ގުޅުނީ އޭނާގެ އަވަށްޓެރިއަކާ އެވެ. އެއީ އޭނާގެ ފުރަތަމަ އަނބިމީހާ ރީނާ ދައްތާ އެވެ.\nއާމިރު އާއި ރީނާގެ ލޯބީގެ ވާހަކައަކީ ވެސް ހަމަ ހިންދީ ފިލްމެއް ފަދަ ވާހަކަ އެކެވެ. ރީނާ އާއި އާމިރު ޒުވާން ފުރަޔަށް އެޅިއިރު ދިރި އުޅުނީ ވަރަށް ކައިރި ކައިރީގައި ހުރި ދެ ގޭގަ އެވެ. އެހާ ޅަ އުމުރުގައި ވެސް ދެ މީހުން އެކަކު އަނެކަކަށް ހިތް ދިނެވެ. ލޯބިވާ ވާހަކަ ނުބުނި ނަމަވެސް ދެ މީހުން ކުޑަދޮރުން އެކަކު އަނެކަކަށް ބަލަހައްޓައިގެން އެތައް ގަޑިއިރެއް އެ ދުވަސްވަރު އެމީހުން ހޭދަ ކުރި ކަމަށް ވެއެވެ.\nރީނާ ދެކެ ފުރަތަމަ ލޯބިވީ އާމިރެވެ. ރީނާ ދެކެ ލޯބިވާ ވާހަކަ އާމިރު ބުނުމުން ރީނާ އެ ލޯތްބަށް ފުރަގަސް ދީ އާމިރު އާ ގުޅެން ބޭނުން ނުވާ ކަމަށް ބުންޏެވެ. އެހިސާބުން އަނެއްކާ ވެސް ހިންދީ ފިލްމުގެ މަންޒަރުތަކެއް ފެންނަން ފެށި އެވެ. ރީނާ ދާހާ ތާކަށް އާމިރު ފަހަތުން ގޮސް އޭނާއަށް އާދޭސް ކުރި އެވެ. އަދި އާމިރު އޭނާގެ ގައިގެ ލެއިން ރީނާ އަށް ލޯބީގެ ސިޓީ ހަމަ އެ ދުވަސްވަރު ލިޔުނެވެ. މިކަމާ ވެސް ރީނާ ހިތްހަމަޖެހުމުގެ ބަދަލުގައި އައީ ރުޅި އެވެ. ދެން ދުވަހަކު ވެސް އެފަދަ ކަމެއް ނުކުރަން އޭނާ އާމިރަށް އެންގި އެވެ.\nރީނާ ފަހަތުން ދުވެ ދުވެ އެއްގޮތަކަށް ވެސް އޭނާ އެއްބަސް ނުވުމުން ރީނާ ލިބިދާނެ ކަމުގެ އުންމީދު އާމިރަށް ގެއްލި އޭނާ ފަހަތުން ހިނގުން ހުއްޓާލި އެވެ. އާމިރު ކައިރީގައި ރީނާ ލޯބިވާ ވާހަކަ ބުނީ އެގޮތަށް އާމިރު ކަންތައް ކުރުމުންނެވެ.\nއާމިރު އާއި ރީނާ ކައިވެނި ކުރަން ނިންމި ހިސާބުން ދެން ފެށުނީ ދެ މީހުންގެ މައިންބަފައިންނާއި އާއިލާގެ މެދުގައި ބޮޑު ހަނގުރާމަ އެކެވެ. ސަބަބަކީ ރީނާ އަކީ ހިންދޫއަކަށް ވެފައި އާމިރަކީ މުސްލިމަކަށް ވާތީ ދެ މީހުންގެ ވެސް އާއިލާއިން އެ ކައިވެންޏާ ނުރުހުމެވެ. އެންމެ ފަހުން އާމިރު ކުރި ކަމަކީ ރީނާ ގޮވައިގެން ގެއިން ފިލީ އެވެ. އަދި އޭޕްރީލް 18، 1986 ގައި އެ ދެ މީހުން ކޯޓުގައި ކައިވެނި ކުރީ އެވެ. ރީނާ އާއި އާމިރު 16 އަހަރު ވަންދެން ކައިވެނި ކޮށްގެން އުޅުނެވެ. މި ކައިވެންޏަށް އަންހެން ދަރިއަކާއި ފިރިހެން ދަރިއެއް އެމީހުންނަށް ލިބުނެވެ. ޖުނައިދު އާއި އީރާ އެވެ.\nއެންމެ ޅައިރުއްސުރެ ލޯބިވީ އަންހެންކުއްޖާ ލިބި އޭނާ އާ ކައިވެނިކޮށް އެ ކައިވެންޏަށް ދަރިން ލިބުމުން އާމިރުގެ ލޯބީގެ ކުޅިގަނޑަށް ނިމުމެއް ނައެވެ. އަބަދާ އަބަދު އޭނާ އާއި އެހެން ބައެއް ބަތަލާއިންގެ ލޯބީގެ ވާހަކަތައް ފިލްމީ މަޖައްލާ ތަކުގައި ލިޔެވެމުން ދިޔަ އެވެ. މީގެ ނޭދެވޭ އަސަރު ރީނާ އާއި އާމިރުގެ ކައިވެންޏަށް ވެސް ކުރަމުން ދިޔަ އެވެ. އެންމެ ފަހުން 2002 ގައ އާމިރު އާއި ރީނާ ވަނީ ވަރިވެފަ އެވެ. ދެ މީހުން ވަރިވީ ސުލްހައިގައި ވަރަށް އޮމާން ކޮށެވެ. ދަރިންނަށްޓަކައި ދެ މީހުން ގާތް އެކުވެރިންގެ ގޮތުގައި އަބަދަށް ދެމި ތިބުމުގެ ވައުދާ އެކުގަ އެވެ.\nއާމިރު ކަންތައް ކުރީ ވެސް ހަމަ އެހެންނެވެ. ރީނާގެ 50 ވަނަ އުފަން ދުވަސް ވަރަށް ކުލަގަދަކޮށް އާމިރު ފާހަގަ ކޮށްދިނުން މީގެ ހެއްކަކަށް ފުދެ އެވެ.\nއާމިރުގެ ވަރަށް ކުރީގެ އިންޓަވިއު އެއްގައި ބުނެފައިވާ ގޮތުގައި ރީނާއަކީ އޭނާގެ ހަޔާތުގައި ވަރަށް މުހިއްމު އިންސާނެކެވެ. ވަރީގެ ކަރުދާސްކޮޅަކުން ދެ މީހުންގެ ގުޅުން ކެނޑިފައި ވިޔަސް އެމީހުންގެ މެދުގައި އޮތް ގާތް އެކުވެރިކަމުގެ ގުޅުން ދުވަހަކު ވެސް ނުކެނޑޭނެ އެވެ.\nނަމަވެސް ރީނާ އާއި ވަކިވުން ހަގީގަތުގައި އާމިރުގެ ހަޔާތަށް ވަރަށް ހިތްދަތިކަމާއި އެކަނިވެރިކަން ގެނުވި އެވެ. ޚުދް އާމިރު އެކަމަށް އެއްބަސްވި އެވެ. އެ ދުވަސް އޭނާ ދީފައިވާ އިންޓަވިއު އެއްގައި ބުނެފައިވާ ގޮތުގައި ރީނާ އާއި އޭނާ ވަރިވުމަށްފަހު ފާއިތުވީ ދުވަސްތަކަކީ އޭނާގެ ހަޔާތުގެ އެންމެ ހިތްދަތި އެންމެ ހިތާމަވެރި ދުވަސް ތަކެވެ.\nއޭގެ އެތައް އަހަރެއް ފަހުން އާމިރު އާއި އިނގިރޭސި ވިލާތުގެ ނޫސްވެރިއެއް ކަމަށްވާ ޖެސިކާ ހައިންސް އާ އޮތް ލޯބީގެ ގުޅުމަކާ ބެހޭ ވާހަކަތަކެއް އިންޑިޔާގެ ފިލްމީ މަޖައްލާ ތަކުގައި ލިޔެފައި ވެއެވެ. އެއީ އާމިރު "ގުލާމް" ކުޅުނު ދުވަސްވަރެވެ. ސްޓާޑަސްޓް މަޖައްލާއިން އެ ދުވަސްވަރު ޝާއިއުކުރި ރިޕޯޓެއްގައި ބުނެފައިވާ ގޮތުގައި އާމިރުގެ ދަރިއެއް ވެސް ޖެސިކާ ވިހާފައި ވެއެވެ. އެ ކުއްޖާއަށް ކިޔަނީ ޖާން އެވެ. އާމިރު ރުޅިވުމުން ޖެސިކާ އެނބުރި ލަންޑަނަށް ގޮސް އެ ކުއްޖާ ބަލައި ބޮޑުކުރީ އެކަނި ކަމަށް ވެއެވެ.\nއާމިރުގެ "ލަގާން" ގެ އެއް ޕްރޮޑިއުސަރަކީ އޭނާގެ ފުރަތަމަ އަނބިމީހާ ރީނާ އެވެ. ދެ ވަނަ އަނބިމީހާ ކިރަން ރާއޯ އާ އާމިރު އާ ފުރަތަމަ ބައްދަލުވީ "ލަގާން" ގެ ސެޓުންނެވެ. ކިރަން އޭރު މަސައްކަތްކުރީ "ލަގާން" ގެ ޑައިރެކްޓަރު އަޝޫތޯޝް ގޮވަރިކަރްގެ އެސިސްޓެންޓް ޑައިރެކްޓަރަކަށެވެ. ފުރަތަމަ ބައްދަލުވުމުން ވެސް އާމިރު ވަރަށް ގަޔާވާ ސިފަ ތަކެއް ކިރަން ގެ ގައިގައި ހުރިކަން ފާހަގަ ކުރެވުނު ކަމަށް އޭނާ ބުންޏެވެ.\nއަދި ދެމީހުން އެކުވެރިންގެ ގޮތުގައި ގިނަ ދުވަސްތަކަކު އުޅުމަށްފަހު 2004 ގައި ލޯބީގެ ގޮތުން ގުޅުނެވެ. އަދި އެއް ގެއެއްގައި އަހަރެއްހާ ދުވަހު އުޅުމަށްފަހު ކައިވެނި ކުރީ ޑިސެމްބަރު 25، 2008 ގައެވެ. އަދި ސަރަގޭޓް މަދާއެއްގެ ފުށުން މި ދެ މީހުންނަށް ފިރިހެން ދަރިއަކު ލިބިފައި ވެއެވެ.\nގިނަ ބަޔަކު ހީކުރީ ކިރަން އާއެކު އާމިރު ދިރިއުޅެމުންދިޔައީ ހަމަޖެހޭ އުފާވެރި ދިރިއުޅުމެއް ކަމަށެވެ. ނަމަވެސް މިމަހުގެ ތިންވަނަ ދުވަހު ކުއްލިއަކަށް އެ ދެ މީހުން ވަރިވާކަމަށް މީޑިއާތަކަށް ދިން ބަޔާނާއެކު އެމީހުންގެ ޒަވާޖީ ހަޔާތް ވެސް އެހާ އުފާވެރި ނޫންކަން ވަނީ ޔަގީން ވެފަ އެވެ.\nކިރަން އާއި އާމިރު ވަރިވިޔަސް ރީނާ އާ އޮތް ކަހަލަ އެކުވެރިކަމުގެ ގުޅުމެއް އޭނާއާ ވެސް ބާއްވާނެ ކަމަށް އާމިރު ވަނީ ބުނެފަ އެވެ.\nވަރި ކައިވެނި އާމިރު ޚާން\nއާމިރު ސިއްރުން ފާތިމާއާ ކައިވެނިކުރީތަ؟


Om Puri ge massalaigai Nawazuddin Siddiqi hiyhama nujehun faalhukoffi\nއޯމް ޕޫރީ މަރުވުން\nއޯމް ޕޫރީގެ މައްސަލައިގައި ނަވާޒުއްދީން ސިއްދީގީ ހިތްހަަމަނުޖެހުން ފާޅުކޮށްފި\nއިއްޔެ ބޭއްވި އޮސްކާ އެވޯޑްސްގައި ބޮލީވުޑްގެ އޯމް ޕޫރީގެ ހަނދާނުގައި ސެގްމެންޓެއް ގެނެސްދިން\nއޯމް ޕޫރީ ފަދަ މީހުންގެ މަސައްކަތް އިންޑިއާއިން އަގުވަޒަން ކޮށްފައެއްނުވޭ\nކ. މާލެ | 28 ފެބްރުއަރީ 2017 | އަންގާރަ 14:17 | 4,153\nއޯމް ޕޫރ: އިންޑިއާ ސިނަމާއިން އަދާކުރަންޖެހޭ އިހްތިރާމް އަދާކޮށްފައިވާާ ނުވާކަމަށް ޕޫރީއަށް ތާއީދުކުރާ މީހުން ބުނޭ. - ގޫގުލް\nބޮލީވުޑަކީ ތަރިންގެ އަގުވަޒަންކުރަން ނޭނގޭ ބައެއް ކަމަށް ބުނެ ނަވާޒުއްދީން ސިއްދީގީ ވަރަށް ބޮޑަށް ފާޑުކިޔައިފި އެވެ.\nނަވާޒުއްދީން މިހެން ބުނީ އިއްޔެ ބޭއްވި އޮސްކާ އެވޯޑްސްގައި ބޮލީވުޑްގެ އޯމް ޕޫރީގެ ހަނދާނުގައި ގެނެސްދިން ސެގްމެންޓަށް އިޝާރާތްކޮށްފަ އެވެ. އިއްޔެ ބޭއްވި އޮސްކާ އެވޯޑްސްގައި ވޭތުވެދިޔަ އަހަރު މަރުވި ފަންނާނުންގެ އަގުވަޒަން ކޮށްފައި ވެއެވެ.\nނަވާޒުއްދީން ބުނީ އޯމް ޕޫރީ ފަދަ މީހުންގެ މަސައްކަތް އިންޑިއާއިން އަގުވަޒަން ކޮށްފައިނުވާ ކަމަށެވެ. ނަމަވެސް، އިންޑިއާ އިން ނޭރުވި ޝަރަފު ހޮލީވުޑުން އަރުވާފައިވާ ކަމަށާއި އެކަމާ އިންޑިއާ ލަދުގަންނަން ޖެހޭ ކަމަށް ވެސް ސިއްދީގީ ބުންޏެވެ.\nފިލްމް "އާކްރޯޝް" އާއި "އަރްދް ސަތުޔާ" އިން ނޭޝެނަލް އެވޯޑް ހޯދި ޕޫރީއަށް އިންޑިއާ ސަރުކާރުން ޕަދްމާ ޝްރީ ލަގަބު ވަނީ އަރުވާފަ އެވެ. އަދި، 2004 ވަނަ އިގިރޭސިވިލާތުގެ ފިލްމީ އިންޑަސްޓްރީއަށް ކޮށްދިން ހިދުމަތްތަކުގެ އަގު ވަޒަން ކުރުމުގެ ގޮތުން ޕޫރީއަށް ވަނީ އޯޑަރ އޮފް ދަ ބްރިޓިޝް އެމްޕަޔަރގެ ޝަރަފުވެރި ލަގަބު ވެސް އަރުވާފަ އެވެ. ޕޫރީ ވަނީ އިނގިރޭސި ފިލްމްތަކުގައި ވެސް ހަރަކާތްތެރިވެފައެވެ.\nއިންޑިއާގެ އެކްޓަރެއްގެ އަގުވަޒަންކުރުމުގެ ގޮތުން ހޮލީވުޑްގެ އެންމެ ޝަރަފުވެރި އެވޯޑް ހަފްލާގައި ދެއްކި ނަމޫނާއަށް އިންޑިއާއިން އަމަލުކުރާނީ ކޮން އިރަކުންތޯ ގިނަ ބަޔަކު ވަނީ ސުވާލު އުފައްދާފަ އެވެ. އޯމް ޕޫރީ މަރުވުމަށް ފަހު ބޮލީވުޑްގައި ފިލްމްފެއަރ އެވޯޑްސް ދިން އިރު، އޭގައި އޯމް ޕޫރީގެ ހިދުމަތް ފާހަގަކޮށްފައިނުވާ ކަން ގިނަ ބަޔަކު ވަނީ ފާހަގަކޮށްފަ އެވެ.\nއޯމް ޕޫރީ މަރުވީ ޖެނުއަރީ 5، 2017 ގައި ހިތް ހުއްޓުމުގެ ސަބަބުންނެވެ.\nނިމިދިޔަ އަހަރު މަރުވެދިޔަ ފަންނާނުންގެ ހަނދާނުގައި ގެނެސްދިން ސެގްމެންޓް ހުށަހަޅާދީފައި ވަނީ ފްރެންޑްސް ސީރީޒް އިން މަޝްހޫރުވި ޖެނިފަރ އެނިސްޓަން އެވެ.\nއޯމް ޕޫރީގެ މަސައްކަތް މި ސެގްމަންޓްގައި ފާހަގަކުރުމާ ގުޅިގެން އޭނާގެ އާއިލާއިން ނެރުނު ބަޔާނުގައި ބުނެފައިވަނީ އޯމް ޕޫރީއަކީ މެދުކެނޑުމެއް ނެތި 25 އަހަރު ބޮލީވުޑާއި ހޮލީވުޑްގައި ހަރަކާތްތެރިވި ތަރިއެއް ކަމަށާއި އޭނާގެ ކެރިއަރުގައި ކުރިއަށް ގޮސްފައި ވަނީ އެއްވެސް ޝަކުވާކުރުމެއް ނެތި ކަމަށެވެ. އަދި، އޯމް ޕޫރީއަކީ މިފަދަ ޝަރަފެއް ލިބުނު ހަމައެކަނި އިންޑިއާ ރައްޔިތު ކަމަށް ވެސް އެ ބަޔާނުގައި ފާހަގަކޮށްފައިވެ އެވެ.


Anna season ge baeh match thah hulhumale' dhandah! | Mihaaru\nއަންނަ ސީޒަނުގެ ބައެއް މެޗުތައް ހުޅުމާލެ ދަނޑަށް\n31 ޖެނުއަރީ 2020 - 12:393comments\nއަންނަ ފުޓްބޯޅަ ސީޒަނުގައި ބައެެއް މެޗުތައް ހުޅުމާލޭގައި ސިންތެޓިކް އެތުލެޓިކްސް ޓްރެކުގައި އޮތް ދަނޑުގައި ކުޅެވޭގޮތް ހެދުމަށް ސްޕޯޓްސް މިނިސްޓްރީއާ ގުޅިގެން މަސައްކަތް ކުރަމުން އަންނަ ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nގައުމީ ޓީމުގެ ކޯޗަކަށް މާޓިން ކޫޕްމަން ހަމަޖެއްސުމަށް ބޭއްވި ނޫސްވެރިންގެ ބައްދަލުވުމުގައި ބައްސާމް ވިދާޅުވީ އަންނަ ސީޒަނުގައި ގަލޮޅު ދަނޑުގެ އިތުރުން ހުޅުމާލޭގައި މެޗުތައް ކުރިއަށްގެންދެވޭނެ ގޮތް ހަމަޖައްސައިދޭނެ ކަމަށް ސްޕޯޓްސް މިނިސްޓަރު އަހުމަދު މަހުލޫފް ވިދާޅުވެފައިވާ ކަމަށެވެ.\n"މިދިޔަ ހަފްތާ ތެރޭގައި ގަތަރުން ވިނައިގެ އެކްސްޕާޓުންތަކެއް އައިސް މިހާރު ވަނީ ކުރަންވާ ކަންތައް ނިންމާފައި. އަންނަ ސީޒަން ފެށެންވާއިރަށް މި ދަނޑު ކަންތައް ވެސް ނިމިގެންދާނެ،" ބައްސާމް ވިދާޅުވި އެވެ.\nފުޓްބޯޅަ ސީޒަނުގެ ހުރިހާ ކަމެއް އެއް ދަނޑެއްގައި ކުރިއަށްގެންދަން ޖެހުމުން އުނދަގޫތަކެއް ދިމާވާކަމަށް މީގެ ކުރިން ވެސް އެފްއޭއެމުން ވަނީ ބުނެފަ އެވެ. އަދި ހާއްސަ ހަފުލާތަކާ ގުޅިގެން ގަލޮޅު ދަނޑު އެކި ކަންކަމަށް ބޭނުންކުރަން ޖެހުމަކީ ވެސް ކުރިމަތިވާ ހުރަހެކެވެ. އެކަމަކު ހުޅުމާލޭ ދަނޑުގައި މެޗުތައް ކުޅެވޭގޮތް ވެއްޖެނަމަ ވަރަށް ބޮޑަށް ލުޔެއް ލިބޭނެ ކަމަށް އެފްއޭއެމުން ގަބޫލުކުރެ އެވެ.\n"އަޅުގަނޑުމެންގެ އަމާޒަކީ އެއް ދުވަހެއްގައި ގާތްގަނޑަކަށް ހަތަރު މެޗު ކުޅެވިގެންދާނެ. އެހެންވެއްޖިއްޔާ އަޅުގަނޑުމެންގެ ކަލަންޑަރަށް ވަރަށް ބޮޑު ލުއިތަކެއް ލިބިގެންދާނެ،" ބައްސާމް ވިދާޅުވި އެވެ.\nހުޅުމާލޭ ޓްރެކް ސްޓޭޑިއަމް: މި ތަނުގެ ވިނަ ގަނޑު ރަނގަޅުކޮށް އަންނަ ސީޒަނުގެ ބައެއް ފުޓްބޯޅަ މެޗުތައް ކުޅޭގޮތަށް ހަދަން އަންނަނީ ވާހަކަދެކެވެމުން. -- ފޮޓޯ: މިހާރު\nއެފްއޭއެމްގެ މިހާރުގެ ލީޑަޝިޕްގެ އެއް ވައުދުގެ ތެރޭގައި ރާއްޖޭގައި ގައުމީ ޓީމަށް ހާއްސަ ފުޓްބޯޅަ މުބާރާތެއް ބޭއްވުން ހިމެނެ އެވެ. އެކަމަކު މިހާތަނަށް ވެސް އޭގެން މުބާރާތެއް ބޭއްވިފައިނުވާއިރު، ބައްސާމް ވިދާޅުވީ އެކަމަށް ވެސް ދިމާވާ އެއް ހުރަހަކީ ހުރިހާ ކަމަކަށް އެންމެ ދަނޑެއް އޮތުމާއި ފުޓްބޯޅަ ކަލަންޑަރުގައިވާ ކަންތައްތައް ފުރިހަމަކުރަން ވެސް ހުރަސްތަކެއް ދިމާވުން ކަމަށެވެ.\n"އަޅުގަނޑުމެން ވަރަށް ބޭނުންވޭ ގައުމީ ޓީމުގެ ގިނަ މެޗުތަކެއް ރާއްޖޭގައި ކުޅެން. އެކަމަކު ތި ފާހަގަކުރެއްވިހެން އެންމެ ދަނޑެއް އޮންނާތީ އަޅުގަނޑުމެންނަށް އުނދަގޫތަކެއް ދިމާވޭ. އަހަރެއްގެ ސީޒަން އަޅުގަނޑުމެން މި އުޅެނީ އެއްކޮށް ގެންދަން އުނދަގޫ ވެގެން. އެ ސަަބަބަށްޓަކައި އަޅުގަނޑުމެން ބްރޭކްތައް ވެސް މި ނަގަން ޖެހެނީ ވެސް،" ބައްސާމް ވިދާޅުވި އެވެ.\nއިތުރު ދަނޑެއްގައި މެޗުތައް ކުޅެން ފެށުމާ އެކު މި ގޮތަށް ދިމާވެފައި ހުރި ގޮންޖެހުންތަކަށް ހައްލެއް ލިބޭނެ ކަމަށް ބައްސާމް ވިދާޅުވި އެވެ\n"ހަމައެއާ އެކީ ގައުމީ ޓީމު އެކުލެވޭ މުބާރާތްތައް ރޭވުމަށް ވެސް ފުރުސަތުތަކެއް ލިބިގެންދާނެ. މި ހުރިހާ ކަމެއް ކުރިއަށް އޮތް ދޮޅުމަހެއްގެ ތެރޭގައި ހަމަޖެހިގެންދާނެ،" ބައްސާމް ވިދާޅުވި އެވެ.\nޖުލައި 26 ގެ ހަރަކާތްތައް ގަލޮޅު ދަނޑުގައި މިދިޔަ އަހަރު ކުރިއަށްދިޔަ ދުވަސްވަރު ޔުއެފާގެ އެހީގައި ބޭއްވި 15 އަހަރުން ދަށުގެ މުބާރާތް ކުރިއަށްގެންދިޔައީ އައްޑޫ ޒޯން ސްޓޭޑިއަމްގަ އެވެ. ގަލޮޅު ދަނޑު އެކި ކަންކަމަށް ބޭނުންކުރަމުން އަންނައިރު މިހާރު ވެސް އިކޮނޮމިކް މިނިސްޓްރީގެ ބައެއް މަސައްކަތްތަކަށް ދަނޑުގެ އިމާރާތް އަންނަނީ ބޭނުންކުރަމުންނެވެ. އެއީ ގަވާއިދާ ހިލާފަަށް ރާއްޖޭގައި ދިރިއުޅޭ ބިދޭސީންގެ މައްސަލަތައް ހައްލުކުރުމުގެ މަސައްކަތްތައް ކުރުމުގެ ގޮތުންނެވެ.\nގަތަރުގެ އެހީގައި ހުޅުމާލޭގައި އަޅާ ފުޓްބޯޅަ ސްޓޭޑިއަމެއްގެ ވާހަކަ އެކި ފަހަރު މަތިން ދެކެވުނު ނަމަވެސް މިހާތަނަށް އަދި އަމަލީ ސިފައެއްގައި އެކަން ފެނިގެން ނުދެ އެެވެ. ހުޅުމާލޭގައި ބައިނަލްއަގްވާމީ ފެންވަރުގެ ސްޓޭޑިއަމެއް އެޅުމަށް ދިވެހި ސަރުކާރުން ވަނީ ޗައިނީސް މެޝިނަރީ އިންޖިނިއަރިން ކޯޕަރޭޝަން (ސީއެމްއީސީ)އާ ހަވާލުކޮށްފަ އެވެ. މިއީ 2023 ވަަނަ އަހަރުގެ އިންޑިއަން އޯޝަން އައިލެންޑް ގޭމްސް (އައިއީއައިޖީ) އަށް ރާއްޖޭގައި އަޅާ ސްޓޭޑިއަމެކެވެ.\nއިތުރު ލިޔުންތައް ދިރާގު ދިވެހި ލީގު އެފްއޭއެމް ސްޕޯޓްސް މިނިސްޓްރީ


އެމްސީ ނުލައި 15 ދުވަހު ސަލާމް ބުނެވޭ ގޮތް ހަދަނީ – Dhen.mv\nއެމްސީ ނުލައި 15 ދުވަހު ސަލާމް ބުނެވޭ ގޮތް ހަދަނީ\nJune 9, 2020 - 11:26 am\nވަޒީފާއާ ބެހޭ ގާނޫނަށް ހުށަހަޅާފައިވާ އިސްލާހުތަކަށް ބައެއް ބަދަލުތައް ގެނައުމަށް އެމްޑީޕީ ޕީޖީ ގުރޫޕުން މަޝްވަރާކޮށްފި އެވެ.\nވަޒީފާގެ ގާނޫނަށް ހުށަހަޅާފައިވާ އާ އިސްލާހާއި ގުޅިގެން ގިނަ ރައްޔިތުންގެ ދަނީ ނުރުހުން ފާޅު ކުރަމުންނެވެ. އެ އިސްލާހުގައި ވަނީ ބަލީގެ ބާވަތާއި އެބަލީގެ ސަބަބުން މުވައްޒަފަކަށް މަސައްކަތަށް ނުނުކުމެވޭނެ މުއްދަތު ބަޔާންކޮށް، ރަޖިސްޓްރީކޮށްފައިވާ ސިއްހީ މަސައްކަތްތެރިއަކު ދޫކުރާ މެޑިކަލް ސެޓިފިކެޓެއް ވަޒީފާއަށް ނުކުންނަ ދުވަހު ހުށަހެޅުމުން ނޫނީ، އެ މުވައްޒަފަކަށް ސަލާމަތުގެ ޗުއްޓީ ދިނުން ވަޒީފާ ދޭ ފަރާތުގެ މައްޗަށް ލާޒިމުވެގެން ނުވާ ކަމަށެވެ.\nއެއިސްލާހާ ގުޅިގެން ފާޑުކިޔުންތައް އަމާޒުވެފައިވަނިކޮށް، އެމްޑީޕީގެ ޕީޖީ ގުރޫޕްގެ މެންބަރު އަދި ކެންދިކުޅުދޫ ދާއިރާގެ މެންބަރު އަހުމަދު އީސަ ވިދާޅުވީ ވަޒީފާއާ ބެހޭ ގާނޫނަށް ހުށަހަޅާފައިވާ އިސްލާހުތަކަށް ބައެއް ބަދަލުތައް ގެނައުމަށް އެޕާޓީގެ ޕީޖީ ގުރޫޕްގައި މަޝްވަރާކޮށްފައިވާ ކަމަށެވެ. އެގޮތުން އެމްސީ އާއެކު 15 ދުވަސް އަދި އެމްސީ ނުލައި 15 ދުވަސް، އަހަރަކު ޖުމުލަ 30 ދުވަހުގެ މެޑިކަލް ލީވް ނެގޭނެ ގޮތަށް ކޮމިޓީގައި އިސްލާހު ކުރެވޭނެ ކަމަށް އޭނާ ވިދާޅުވި އެވެ.\nވަޒީފާއާ ބެހޭ ޤާނޫނަށް ހުށަހަޅާފައިވާ އިސްލާހުތަކަށް ބައެއް ބަދަލުތައް ގެނައުމަށް ޕީޖީ ގައި ވަނީ މަޝްވަރާ ކުރެވިފަ. އެގޮތުން އެމްސީ އާއެކު 15 ދުވަސް އަދި އެމްސީ ނުލައި 15 ދުވަސް، އަހަރަކު ޖުމުލަ 30 ދުވަހުގެ މެޑިކަލް ލީވް ނެގޭނެ ގޮތަށް އިރާދަކުރެއްވިޔާ ކޮމިޓީގައި އިސްލާހު ކުރެވޭނެ\n— Ahmed Easa (@MPahmedeasa) June 8, 2020\nގާނޫނަށް ހުށަހަޅާފައިވާ އިސްލާހާ ގުޅިގެން ގިނަ އަދަދެއްގެ ބަޔަކު ވަނީ އޭރުވެސް ނުރުހުން ފާޅުކޮށްފައެވެ. އަދި މިއީ ވަޒީފާ އަދާކުރާ ފަރާތްތަކަށް ދެވޭ ވަރަށް ބޮޑު ތަކުލީފެެއް ކަމަށާއި ހާއްސަކޮށް ޕީރިއަޑް ވެގެން ގަދަޔަށް ބަނޑުގައި ރިއްސާތީ ސަލާމް ބުނަން މަޖުބޫރުވާ އަންހެނުންނާއި، ނަފްސާނީ ބަލިތައް ތަހައްމަލު ކުރާ ފަރާތްތަކަށް މިކަމުން އުނދަގޫ ވާނެކަން ގިނަ ބަޔަކު ވަނީ ފާހަގަކޮށްފައެވެ.


ދަރިފުޅު ރޭޕް ކުރަން ފުރުސަތުދީ، އެކަން ފޮރުވިކަމަށް ބުނާ މަންމަ ރަށުން ބާލުވައިފި – Haftha\nThu, 1 October, 2020, 6:45 pm\nކ. މާފުށީގައި ދަރިފުޅު ރޭޕް ކުރިކަން އެނގި ހުރެ އެކަން ފޮރުވި ކަމަށް ބުނާ މަންމައަކު ރަށުން ބޭލުމަށް ގޮވާލައި އެރަށު ރައްޔިތުން މުޒާހަރާ ކުރަން ފެށުމުން އޭނާ އެރަށުން ބާލުވައިފިއެވެ.\nމާފުށިން ވާހަކަ ދެއްކި މީހަކު ބުނީ، އެ އަންހެން މީހާ ގޭ ކައިރީގައި ރަށު ރައްޔިތުން މުޒާހަރާ ކުރަން ފެށުމުން ފުލުހުންގެ ވެހިކަލަކަށް އަރުވައިގެން އޭނާ ފުރަތަމަ ގެންދިޔައީ ޕޮލިސް ސްޓޭޝަނަށް ކަމަށެވެ. އަދި ފަހުން ފުލުހުންގެ ލޯންޗަކަށް އަރުވައިގެން ރަށުން ބާލުވައިގެން ގެންދިޔަ ކަމަށް ބުންޏެވެ.\nނަމަވެސް އޭނާ ގެންދިޔައީ ކޮންތަނަކަށް ކަމެއް އަދި ސާފުވާ ގޮތެއް ނުވެއެވެ.\nމާފުށީގައި އުމުރުން 10 އަހަރުގެ އަންހެން ކުއްޖަކަށް ޖިންސީ ގޯނާކުރި ކަމުގެ ތުހުމަތުގައި މިދިޔަ ހުކުރު ދުވަހު 57 އަހަރުގެ މީހަކު ހައްޔަރުކޮށްފައިވާ ކަމަށް ފުލުހުން މައުލޫމާތު ދީފައިވެއެވެ.\nއެނގިފައިވާ ގޮތުގައި، އެ މައްސަލައިގައި ހައްޔަރުކޮށްފައިވަނީ 10 އަހަރުގެ ކުއްޖާގެ ދޮން ބައްޕައެވެ. އަދި ކުއްޖާއަށް ދޮންބައްޕަ ޖިންސީ ގޯނާކުރަމުން އަންނަކަން ކުއްޖާގެ މަންމައަށް ވެސް އެނގޭ ކަމަށް ވަނީ މައުލޫމާތު ލިބިފައެވެ.\nމި މަހުގެ އެއްވަނަ ދުވަހު 10 އަހަރުގެ ކުއްޖާއަށް ޖިންސީ ގޯނާ ކުރިކަން ފަޅާއެރީ، ޔޫރިން އިންފެކްޓްވެގެން ޑޮކްޓަރަށް ދައްކަން ދިޔުމުން ޖިންސީ ގޯނާ ކޮށްފައިވާ ކަމަށް ޑޮކްޓަރަށް ތުހުމަތު ކުރެވިގެން ބެލި ބެލުމުންނެވެ. އަދި އެމައްސަލަ ކަމާ ބެހޭ ފަރާތްތަކަށް ރިޕޯޓުކުރީ ވެސް ޑޮކްޓަރެވެ.\nފާހަގަ: ރޭޕް, ކ. މާފުށި, ކުޑަކުދިންނަށް ޖިންސީ ގޯނާކުރުން, ޕޮލިސް


Saudi Arabia ge home minister raajje vadaigenfi | Mihaaru\nސައުދީ ޕްރިންސް އަބްދުލްއަޒީޒް ބިން ސައުދު ބިން ނާއިފް.\nސައުދީ އަރަބިއްޔާގެ ހޯމް މިނިސްޓަރު ރާއްޖެ ވަޑައިގެންފި\n06 ޖުލައި 2018 - 22:18 11 comments\n"މިހާރު" އަށް އެނގިފައިވާ ގޮތުގައި، ދެ ދުވަހުގެ މުއްދަތަކަށް މިނިސްޓަރު ކުރައްވާ ދަތުރުގައި ރައީސް އަބްދުﷲ ޔާމީނާއި ޑިފެންސް މިނިސްޓަރު އާދަމް ޝަރީފް އުމަރާއި ހޯމް މިނިސްޓަރު އަޒްލީން އަހުމަދާ ބައްދަލު ކުރައްވާނެ އެވެ. އެކަމަކު، މިކަމާ ގުޅިގެން ސަރުކާރުގެ ރަސްމީ ބަހެއް އަދި ނުލިބެ އެވެ.\nއެނގިފައިވާ ގޮތުގައި ސައުދީގެ މިނިސްޓަރާއެކު ޝާހީ އާއިލާއެއް ރާއްޖެ ވަޑައިގަތެވެ. އެ ބޭފުޅުން ތިއްބެވުމަށް ހަމަޖެހިފައިވަނީ އަންނަތަރަ ރިސޯޓާއި ރީތިރަށާއި ނަލަދޫގަ އެވެ. ނަލަދޫގައި ސައުދީ ވަފްދުގެ އިސް ބޭފުޅުން ތިއްބަވާއިރު، އެބޭފުޅުން ފުރާވަޑައިގަތުމަށް ހަމަޖެހިފައިވަނީ އަންނަ އާދިއްތަ ދުވަހު އެވެ.\nސައުދީގެ މިނިސްޓަރާއެކު، 150 އަށްވުރެ ގިނަ މީހުންގެ ވަފްދެއް ރާއްޖެ އައި ކަމަށްވެ އެވެ.\nމިއީ، ސައުދީ ރަސްގެފާނު ސަލްމާން ބިން އަބްދުލްއަޒީޒު ރާއްޖެ އަށް ކުރައްވަން އުޅުއްވި ދަތުރުފުޅު މިދިޔަ އަހަރުގެ މާޗު މަހުގެ ތެރޭގައި ކެންސަލް ކުރި ފަހުން، ސައުދީގެ އިސް ބޭފުޅުންތަކެއް ރާއްޖެ ވަޑައިގެންނެވި ފުރަތަމަ ފަހަރެވެ. ސަލްމާން ރަސްގެފާނު ރާއްޖެ ވަޑައިގަންނަވާތީ ވަރަށް ގިނަ ތައްޔާރީތައްވި އެވެ.\nރަސްގެފާނުގެ ދަތުރުފުޅު ފަސްކުރެއްވިއިރު، ސައުދީގެ ޝާހީ އާއިލާ އަށް ފ. އަތޮޅު ވިއްކަން އުޅޭ ކަމަށް ބުނެ އެ މައްސަލަ ވަރަށް ބޮޑަށް ހޫނުވި އެވެ. އެކަމަކު، ސަރުކާރުން އޭރު ބުނީ ފ. އަތޮޅު ސައުދީ އަށް ވިއްކަން އުޅެފައި ނުވާ ކަމަށާއި އެ އަތޮޅުގައި ސައުދީން ހިންގަނީ 10 ބިލިއަން ޑޮލަރުގެ ބޮޑު މަޝްރޫއެއް ކަމަށެވެ. އެކަމަކު، އެ މަޝްރޫއު ހިންގުމަށް އިދިކޮޅު ފަރާތްތަކުން ހުރަސް އެޅި ކަމަށް ބުނެ، ސަރުކާރުން ވަނީ ބޮޑެތި ތުހުމަތުތަކެއްކޮށް، ވަރަށް ބޮޑަށް ފާޑު ކިޔައިފަ އެވެ.\nއިތުރު ލިޔުންތައް ސައޫދީ އަރަބިއްޔާ ތަރައްގީގެ މަޝްރޫއުތައް ސަރުކާރު ރާއްޖެ-ސައުދީ ރައީސް އަބްދުﷲ ޔާމީން މެމްބަރު އާދަމް ޝަރީފް (މަޑުއްވަރި) ކުރީގެ މިނިސްޓަރު އަޒްލީން އަހުމަދު


Konme hafthaa aku umraa dhathureh libey promotion eh Dhiraagu in fashaifi\nކޮންމެ ހަފްތާއަކު އުމްރާ ދަތުރެއް ލިބޭ ޕްރޮމޯޝަނެއް ދިރާގުން ފަށައިފި\nދިރާގުގެ މައި އޮފީސް --\nދިރާގުގެ ފަރާތުން ކޮންމެ ހަފްތާ އަކު ހިލޭ އުމްރާ ދަތުރަކާއި ސޯޝަލް މީޑިއާ އެޕްތައް ހިލޭ ބޭނުން ކުރެވޭ ބޮޑު ޕްރޮމޯޝަނެއް މިއަދު ފަށައިފި އެވެ.\nރޯދަ މަހާއި ދިމާކޮށް ދިރާގުން ފެށި ބޮޑު ޕްރޮމޯޝަނުގައި ދިރާގު ރަމަޒާން އުފާގެ ނަމުގައި ރޯދަ މަހުގެ ކޮންމެ ހަފްތާއަކު ދިރާގުގެ އެކްޓިވް ކަސްޓަމަރުންގެ ތެރެއިން ހޮވޭ ކޮންމެވެސް އެއް ކަސްޓަމަރަކަށް ހުރިހާ ހަރަދަކާއެކު ދެ މީހަކަށް އުމްރާ ދަތުރެއް ލިބިގެންދާނެ އެވެ.\nއަދި ސޯޝަލް މީޑިއާގެ އެންމެ މަގުބޫލު އެޕްތަކުގެ ތެރެއިން ކޮންމެ ވެސް އެއް އެޕެއް ހިލޭ ބޭނުން ކުރެވޭ ޕްރޮމޯޝަނެއް ވެސް ވަނީ ފަށާފަ އެވެ. އެ ޕްރޮމޯޝަންގެ ދަށުން *123*8*2# އަށް ގުޅުމުން ކޮންމެ ހަފްތާއަކު ފޭސްބްކު، ޓްވިޓާ، ސްނެޕްޗެޓް، އިންސްޓަގްރާމާއި ވަޓްސްއެޕް އަދި ޕިންޓްރެސްޓް މި ހަ ސޯޝަލް މީޑިއާ އެޕްތަކުގެ ތެރެއިން ކޮންމެވެސް އެއް އެޕެއް މުޅިން ހިލޭ ބޭނުންކުރެވޭނެއެވެ. މީގެ އިތުރުން ކަސްޓަމަރުންނަށް ސޯޝަލް ޑޭޓާ ޕެކް އާއިލާ އާއި އެހެން ރަހުމަތްތެރިންނަށްވެސް ހަދިޔާ ކުރެވޭނެ އެވެ.\nއަދި ދިރާގުގެ ފަރާތުން ސައިދީ އަރަބިއްޔާއަށް ގުޅުމަށް ހާއްސަ ޕރޮމޯޝަނެއް ވެސް ވަނީ ފަށާފަ އެވެ. އެ ޕްރޮމޯޝަނުގައިވެސް ބަޖެޓްކޯޑް (019) ޖަހާފަ ނަންބަރު ޖެހުމުން މިނަޓަކަށް އެންމެ 1.88 ރުފިޔާ އަށް ގުޅޭނެއެވެ އަދި އެ އޮފާ ކުރިއަށް ދާނީ 27 މޭ 2017 އިންފެށިގެން 1 ޖުލައި 2017 ގެ ނިޔަލަށް ކަމަށެވެ. އަދި ކޮންމެ ހުކުރު ދުވަހަކު ވައިބާ ހިލޭ ބޭނުން ކުރެވޭ ޕްރޮމޯޝަނެއް ވެސް ވަނީ ފަށާފައި އެވެ. ހިލޭ ވައިބާ އެކްޓިވޭޓް ކުރަން ޖެހޭނީ *123*8*1# އަށް ގުޅާލާށެވެ.\nމީގެ އިތުރުން ޕްރިޕެއިޑް ކަސްޓަމަރުންނަށް އެސްއެމްއެސް މެދުވެރިކޮށް ހިލޭ ޒަކާތް ދެއްކޭނެ ގޮތް ވެސް ވަނީ ދިރާގުން ވަނީ ފަށާފައި އެވެ. އެ ހިދުމަތް ހޯދުމަށް ގުޅަން ޖެހެނީ *123*8*4# އަށެވެ. އަދި ނަމާދު ވަގުތު ހަނދާން ކޮށްދޭ ހިދުމަތް މި އަހަރު ވެސް ދިރާގުން ކުރިއަށް ގެންދަން ވަނީ ނިންމާފަ އެވެ. ކޮންމެ ނަމާދު ވަގުތެއްގެ 15 މިނިޓު ކުރިން އެސްއެމްއެސްއަކުން އެކަން އަންގައިދޭ މި ހިދުމަތް ލިބޭނީ *123*8*3#އަށް ގުޅާ ސަބްސްކްރައިބް ކުރުމުންނެވެ.\nހިދުމަތްތައް ޑިޖިޓަލްކޮށް ހޯދުމަށް ދިރާގުން އެދިއްޖެ\nދިރާގުގެ މަމެން ޕެކޭޖްތަކުން ޑިސްކައުންޓެއް


Technical mahsala thakeh dhimaave, BML ge hidhumathah mahsala thakeh! - One Online\nޓެކްނިކަލް މައްސަލަތަކެއް ދިމާވެ ބީއެމްއެލްގެ ހިދުމަތަށް މައްސަލަތަކެއް!\nޓެކްނިކަލް މައްސަލަތަކެއް ދިމާވެ، ބޭންކް އޮފް މޯލްޑިވްސް (ބީއެމްއެލް)ގެ ހިދުމަތަށް މައްސަލަތަކެއް ދިމާވެއްޖެއެވެ.\nބައެއް ފަރާތްތަކުން ސޯޝަލް މީޑިއާގައި ހިއްސާކޮށްފައިވާ ގޮތުގައި އެމީހުންގެ ހުރިހާ އެކައުންޓެއް ވަނީ ސުމަކަށް ގޮސްފައެވެ. އޭގެ ތެރޭގައި ލޯނު، ސޭވިން، ޕާޓްނާޝިޕް/ ލޯނު އެކައުންޓް ފަދަ އެކައުންޓްތައްވެސް ހިމެނެއެވެ. އޭގެ އިތުރުން އިންޓަނެޓް ބޭންކިންގެ ހިދުމަތްވެސް ވަގުތީ ގޮތުން ވަނީ މެދުކެނޑިފައެވެ.\nމިކަމާ ގުޅިގެން ބީއެމްއެލުން އެ ބޭންކުގެ ކަސްޓަމަރުންނަށް ދެންމެ ފޮނުވި މެސެޖެއްގައި ބުނީ، ބޭންކުގެ ބޭންކިން ސިސްޓަމްގެ މުހިންމު އަޕްގްރޭޑް މަސައްކަތެއްގައި ދިމާވި ޓެކްނިކަލް މައްސަލައަކާ ގުޅިގެން ވަގުތީ ގޮތުން ހިދުމަތް މެދުކެނޑިފައިވާ ކަމަށެވެ. އަދި ވީހާވެސް އަވަހަކަށް އެކަމަށް ހައްލެއް ހޯދުމަށް ބޭންކުން މަސައްކަތް ކުރަމުން އަންނަ ކަމަށާއި އެކަމުގެ ސަބަބުން ކަސްޓަމަރުންނަށް ދިމާވެދާނެ ދަތިތަކަށްޓަކައި މައާފަށް އެދޭ ކަމަށްވެސް ބުނެފައިވެއެވެ.\nބޭންކިން ދާއިރާގެ ބޭފުޅަކު "ވަން" އަށް ވިދާޅުވީ، އެގޮތަށް ހިދުމަތަށް ބުރޫ އަރާ އިރު، އެކައުންޓްތައް އެއްކޮށް "ޒީއޯ" އަށް ދިއުމަކީ އެކަން ދިމާވާ ގޮތް ކަމަށާއި އެއީ ސަލާމަތީ ސަބަބަށް ޓަކައި ސިސްޓަމުން އެކަން ކުރާ ގޮތް ކަމަށެވެ. އަދި ހިދުމަތް އަލުން ރުޖޫއަވާ އިރު، އެކައުންޓްތައް ހުންނާނީ ހުރިހާ ބައެއް ކުރިޔެކޭވެސް އެގޮތަށް ރުޖޫއަ ވެފައި ކަމަށްވެސް ވިދާޅުވިއެވެ.\nބީއެމްއެލުން އިއްޔެ ވަނީ، އަޕްގުރޭޑްގެ މަސައްކަތްތަކެއް ކުރުމަށް ރޭ ދަންވަރު 12:00 އިން ފަތިހު 5:00 އަށް އިންޓަނެޓް ބޭންކިން އާއި އޭޓީއެމްތައް އަދި ޕީއޯއެސް މެޝިންތަކާއި ޕޭޓްމަންޓް ގޭޓްވޭތަކުގެ ހިދުމަތަށް ބުރުއެރުންތަކެއް އަންނާނެ ކަމަށް އަންގައިފައެވެ.\nމި ހަބަރު ޝާއިއު ކުރުމުގެ ދެތިން މިނެޓު ކުރީން ބޭންކުގެ ހިދުމަތްތައް ވަނީ އަލުން ރުޖޫއަ ވެފަ އެވެ. އެކައުންޓް މައްސަލަ ދިމާވި ބައެއް މީހުންނާ ސުވާލު ކުރުމުން ބުނީ އެމީހުންގެ އެކައުންޓްތައް ވެސް ކުރިޔެކޭ އެއްފަދައިން އެ ހުރިގޮތަށް ރުޖޫއަ ވެފައިވާ ކަމަށެވެ.


އަޙްޒާބު ސޫރަތުގެ އަލީގައި ނަބިއްޔާގެ މަތިވެރިކަން – Ilm\nއަޙްޒާބު ސޫރަތުގެ އަލީގައި ނަބިއްޔާގެ މަތިވެރިކަން\nއަޙްޒާބު ސޫރަތުގެ 56 ވަނަ އާޔަތުން 58 ވަނަ އާޔަތަށް ނަބިއްޔާ صلى الله عليه وسلم ގެ މަތިވެރި މަޤާމް ބަޔާންވެފައިވެއެވެ. އަދި އެކަލޭގެފާނަށާއި މުއުމިނުންނަށް އުނދަގޫކުރުން ޙަރާމްވެގެންވާކަން ބަޔާންވެފައިވެއެވެ.\nހަމަކަށަވަރުން ﷲ އާއި އެކަލާނގެ މަލާއިކަތުން ނަބިއްޔާގެ މައްޗަށް ޞަލަވާތްލައްވަތެވެ. އޭ އީމާންވެއްޖެ މީސްތަކުންނޭވެ. ތިޔަބައިމީހުން އެކަލޭގެފާނުގެ މައްޗަށް ޞަލަވާތްލެއްވުން އެދި ދުޢާކުރާށެވެ. އަދި އެކަލޭގެފާނުގެ މައްޗަށް ސަލާމްލެއްވުން އެދި ތިޔަބައިމީހުން ގިނަގިނައިން ދުޢާކުރާށެވެ.\nހަމަކަށަވަރުން، الله އާއި އެކަލާނގެ ރަސޫލާއަށް އުނދަގޫކުރާ މީހުން ދަންނާށެވެ. ﷲ، އެއުރެންނަށް ދުނިޔެއާއި އާޚިރަތުގައި ލަޢުނަތްލެއްވިއެވެ. އެކަލާނގެ އިހާނާތްތެރި ޢަޒާބު އެއުރެންނަށްޓަކައި ތައްޔާރުކުރެއްވިއެވެ.